text:
住響香港既人總係好中意嘈佢地既交通有幾唔掂,好似成日話,九巴幾時又加價班次又唔準.港鐵仲衰格,加價都不特止仲要壞車.拿,公道講句,嘈都好正常,正如古語有云,有批評先有進步.環觀世界咁多個發達城市,有邊個地方係唔中意批評.不過如果響澳門生活返幾年,仲要咁唔好彩你返工既地點係行唔到去你住既地方,經歷一段時間之後,你就會開始掛住九巴同港鐵,甚至有種衝動想即刻腿張開俾佢地老強.
有去梳打埠玩過既朋友即刻問:「有無咁差呀?」我心諗,過大海玩既港燦,十個有十個坐發財巴,點知民間疾苦呢.甚至有朋友過黎玩,我話同佢去坐巴士,佢樹熊咁既樣望住我:「下,乜澳門玩要俾錢坐巴士既咩?」所以,你真係唔會明.
如果係一個北京人落黎澳門,經歷過北京地鐵果種你唔落車都俾人夾到落車,自然接受到響澳門搭車.響香港生活開,就好難令人接受同樣係一國兩制下既城邦淪落到咁既地步.先講排隊呢樣野,雖然排隊並唔係所謂既國際標準,響澳門坐巴士,無排隊之餘,架車埋站都未停低,全部人唔理係地盤佬自由行定係著住老西,個個都一窩蜂衝晒上去擁到實一實.如果等緊車既人係北韓人民,我好肯定,個車門係金正恩.
咁好彩俾你上到巴士,如果你話澳門細迫都係迫一陣好快落車,咁你就契弟嘞.相同距離,俾你響香港坐廿分鐘既,澳門坐巴士閒閒地都搞返你成粒鐘.返放工坐起巴士上黎加個塞車,兩粒鐘不是夢.車程耐都算,我頂佢座位仲要得丁屎果幾個.好啦,無位坐唯有安慰自己,個位都係聞人屁股.企住本身迫都唔係問題,港鐵都係咁迫.最大分別係港鐵都算企得舒服,港鐵達人,兩隻手玩手機都仲得.響澳門就無呢支歌仔唱.國產巴士行車搖下搖下好似就黎散咁,避震拋到開花,再扔多幾個灣,出盡奶力緊握扶手手都扯斷咁滯.返工散左一半,坐巴士就散埋果另一半.
香港坐巴士有得座下訓下打下機睇下劇.澳門坐車除左捉住扶手,就係捉住扶手,巴士痴漢想丁都無手可以用.難怪響澳門街有咁多人自己買車.塞車係預左,至少都叫返放工果陣有細藝過下日辰.聽聞澳門學生留級率亞洲第一,咁垃圾既交通肯定起左唔少貢獻,至少我呢種考試前仲響巴士溫書既廢青肯定上唔到U.
講到澳門自己揸車,多左人有私家車,條路塞左都好正常.有人話買左車唔一定會揸.澳門公共交通垃圾到呢個程度,你話有錢買架車返黎平時去迫巴士,搵鬼信啦.好多司機嘈車位貴,又話工程搞到條街少左幾個車位.一個月新增九百幾架機動車,當有一半係電單車,每月幾百架私家車,都夠推晒個車位月租上去.有錢買車,其實都唔一定有腦.
澳門街最搞笑既係,政府一邊話要學新加坡控制私家車增長,一方面平時路邊車位平到喊,幾蚊個鐘,唔揸車就有假.香港過黎澳門既同事,好多都自己有部車.唔係因為佢地人工高,係買車同牌費平到笑.另一邊,廢車無地方去,廢車場收車價又平,好多澳門人換車,都情願萬幾蚊賣舊車出去算數.有同事平到用七千蚊買左部企企理理既車,平時泊街邊,一個月抄一兩次牌,都平過響香港泊停車場啦.
澳門,不過一個沙田既大小.搞到一鑊粥,到底係澳門人太忍得,還是有錢就塞得住把口,又抑或好多響香港係接受唔到既野澳門人覺得係理所當然,我唔知道.只係呢一刻,我響一架迫滿人既巴士又試塞住左.澳門既交通,就好似當年Nokia手機入面既貪食蛇,自己圍住一圈,然後,收皮了.
則留言
原文連結


c: text/html

text:
聽人講貪心係人奮鬥嘅原動力,不過貪得蠢咪變咗貪字得個貧囉.冇計啦,呢個世界總係會有啲好天真好傻嘅人,以為做咗啲衰嘢係冇人知㗎⋯⋯
早排Ellen Show嘅主持Ellen DeGeneres特登喺佢間禮品店度放咗個牌,寫住每個現場觀眾都可以免費拎一份禮物留為紀念,仲特登唔搵人睇住,等啲人自己揀,自己拎.
咁大膽?唔怕有人掃晒咩?Ellen話,大家講個信字㗎啫~但係最大嘅原因係佢其實偷偷地裝咗個針孔攝錄機睇下自己啲觀眾乖唔乖呀!好彩結果都冇令Ellen失望,大部分Fans都乖乖地拎咗一樣就走⋯⋯除咗有兩個人特別引起咗佢嘅注意.
第一個就係呢位小姐,佢諗咗好耐,要衫定要帽好呢?最後佢居然講咗句「頂帽我都係陣間自己買啦」.真係好乖好誠實呀~
Ellen 即刻變咗樵夫水池個女神咁,話為咗獎勵女觀眾咁誠實,就送埋頂帽畀你啦!呢位女觀眾就好啦~畀Ellen點名讚佢,仲有多份禮物𠻹!
呢個金髮阿姐就冇咁好彩喇,佢都係畀Ellen點名,不過係點名恥笑呀!
原來佢係全場唯一一個拎咗幾樣嘢走嘅觀眾,仲叫埋個friend幫手拎𠻹喎!拎一次都算啦⋯⋯
仲要搏人唔多覺,返轉頭拎多幾次呀!Ellen想唔出聲都唔得啦!咪睇金髮阿姐笑笑口咁,現場氣氛不知幾尷尬呀⋯⋯佢話喎,其實佢都係想拎畀嚟唔到現場嘅家姐啫~咁有孝心呀?咁其他紀念品一定係拎埋畀姨媽姑姐喇!
打自己手板都冇用㗎喇,衰咗就衰咗,你都係接受懲罰罷啦.
最後Ellen決定要罰佢坐監!唔係真係報警拉佢,係特別放咗張櫈仔喺個台度,要佢成個節目坐喺嗰個Ellen's Jail度啫~想懲罰一個人,唔使用劍嘅,喺電視畀咁多人點晒相,知佢衰貪心就夠晒瘀啦⋯⋯
當然都有啲人會懷疑會唔會呢個阿姐有冇咁蠢呀?咁都估唔到有cam?呢層就好難講喇,話唔定係節目效果呢~不過呢個世界都真係有好多咁「聰明」嘅人嘅⋯⋯
封面圖片及資料來源:Buzzfeed,TheEllenShow/YouTube

robotstxt: allowed

filter: keep


text:
2014年8月27日星期三
2014年8月24日星期日
南乳芋頭冰豆腐
超恐怖!!
今朝 (其實都差唔多中午) 起身之後就即刻去開機洗衫,之後先至去梳洗兼 “辦大事”,做埋早課之後啲衫就啱啱洗完可以晾,正當我拎出個洗衣機隔網準備清理裡面啲毛塵時,發現隻曱甴屍骸喺個網入面,嚇到我丟都丟唔切,晾到最後一件衫時,原來機底仲有啲殘肢同翼!!!嗰一刻我真係有諗過成機衫重新再洗過,但係諗吓重新再洗又要嘥多四機水,算吧,當無事發生過!!其實都唔係第一次㗎喇,真係好唔明究竟佢係點樣自投羅 “網” 嘅!!
泡菜炒飯 Kimchi Bokkeumbap 김치볶음밥
醬油麴涼拌青瓜
2014年8月23日星期六
海鮮意粉伴南瓜汁
整好 pasta 之後,更係要趁新鮮即刻煮啦!今次我用咗青口同魚柳,再加個南瓜蓉做醬汁,簡單易整又好味!
Gennaro's Pasta
哈哈,同一日內連整兩個 Gennaro 食譜,咪就係因為睇完 focaccia 條片時,又俾我發現埋整 pasta 條片囉!又係意大利人教整意大利麵,我都一於又跟!!!!
彩色雜菜沙律
巡 blog 時成日都睇到好多 blog 友話紅菜頭點好食法,味道點甜法,但我自己都唔係好食到甜味,可能係因為我都只係用嚟煲湯,未試過就咁食,而且煲完湯又唔覺得啖湯特別甜,所以早幾日就買咗個紅菜頭返嚟整沙律,一於試試原味係點.
以前我都好少買紅菜頭,因為覺得好貴,起碼要 $10 斤,嗰陣時買斤菜芯或者學斗白菜都只係 $6 斤左右.但依家買斤菜閒閒哋都 $12 斤,但紅菜頭都依然係賣 $10 斤,相比起上嚟就變得唔覺好貴!今次我將紅菜頭切粗粒後放滾水內略煮至微微軟身,味道果然好清甜,同我之前食嘅湯渣完全係兩回事,而啲菜葉就有少少似莧菜味道.
Gennaro's Focaccia
早前上 Youtube 搵食譜時,無意中見到 Gennaro Contaldo 跟 Donal Skehan 一齊整 focaccia,個成品非常之靚,好吸引,而且 signor Contaldo 又係 Jamie Oliver 個師傅,應該信得過,唔會衰得去邊!
好,就試吓佢個食譜,開工!!
2014年8月19日星期二
真係激死人呀!!
前後都只係相差四日,個價又再創新低!?!?真係激到爆!!好彩今日睇咗新 catalogue,盞燈嚟緊都仲係賣 $199.9,如果今年仲賣平咗的話,我真係要撞牆同咬脷!!!!
訂閱: 文章 (Atom)


text:
引用返蘇格拉底句「我只知道自己一無所知」,對於愛情,小弟真係連新手都稱唔上.因為經驗值為零,但點解經驗值為零,連新手任都未做就學人出文?冇,其實都係有啲野想發表吓咁啫.
尚未墮入過愛河既小弟,一直都好嘗試用理性既角度去睇呢件事,例如點解會有唔少人一同自己既伴侶相處就會變咗第二個人咁,又或者點解有啲人做咗一樣野事後都唔明點解當時既自己會咁做.
容許我以吸食毒品用黎比喻呢樣野(絕無惡意,純粹覺得兩者有某啲特質都有啲相近,兩樣野我都未試過所以全部都係憑相識既人口述或者網上途徑推敲).
拍拖嗰時既感覺總是美好的,聽人講加見識過,好多人都會好甜蜜,或者好親密,然後感覺就會非常良好,感到自己好飄飄然,係全世界最幸福既人.其實我覺得啪丸個感覺都係差唔多,都係感覺極良好,然後覺得自己輕飄飄,覺得自己係全世界最幸福既人.
過程係美好,但事情過後,可能係指分咗手,或者感情轉淡,唔夠喉,啪丸嗰啲就藥力減退,或者已經止唔到過癮,心情就會好囉囉孿,好想不停搵方法重拾昔日high爆既感覺,情侶們就可能會做啲野煲返熱個感情,班道友就可能一粒唔得食兩粒,索一打唔夠索夠成排咁.
分咗手總掛念從前,因為好想重拾返愛戀既感覺?畀人逼住去戒毒嗰啲又係會周身痕,因為癮到,兩者逼著停都係好攞命,都係會有機會喊到收唔到聲,驚天地泣鬼神,完全連人都唔想做,想直接由IFC跳落去了結自己嗰款.
其實小弟就覺得如果人類們將追求同經營愛情既心機同力氣花費係自己既學業同工作上係冇野做唔到,分分鐘下一個全5**狀元或者下一個地產商就係閣下.小弟眼見一啲平時唔嗲唔吊既男仔竟然會為女精心設計一個生日派對,一個平時粗聲粗氣既女仔竟然會主動去織頸巾?(係真實見過既例子)其實愛情呢回事魔力認真大,大到你可以甘願為另一半傾家蕩產,毫不計較兼付出.
站係其中一個理性既角度睇,愛情對社會既最大(應該係最大)功能同幫助我諗非提供人力莫屬.社會上冇人又點成到社會?但當然如果真係有一日科技已經唔需要再靠一男一女交合就達致到衍生人力既目的,小弟就真係諗唔到實際上呢樣野有咩功能?重有啲都幾有用既功能咪可以提供動力,例如女方叫男方搵工啦,我等緊你養咖,咁個男方就有向前進,發奮向上既動力,咁睇都係一件好事黎既.
唔知係小弟個腦邊part出事定點樣?小弟係暫時重未產生到「希望拍拖」既念頭出現,唔係話咩吃不到的葡萄是酸的,係小弟連行過一炸葡萄都冇咩特別感覺既時候,可能呢一刻既我先有咁大口氣講得出上面一炸咁既說話.
加上,一日得廿四個鐘,我都感覺到完全係唔夠用,訓又唔夠訓,玩又唔夠時間玩,野又唔夠時間做,莫講話要再分配時間畀另一個人,再花心機去經營一樣野不如攞我命算.
最後,小弟覺得愛情所帶黎既吸引同毒品所帶黎既吸引都係差唔多,有時大家唔係唔知唔可以再搵邊個邊個,或者唔可以瞞著老婆去搵邊個,但呢啲位你真係唔係話禁得住就禁得住,你攞起部電話見到兩個好令人頹喪既藍剔,你係點都會有情緒.愛情其中一個我覺得最頂癮既地方係,絕大多數係佢玩緊你,唔係你玩緊佢,係愛情入面,人類咩都唔係.
當然,有無數個美好姻緣,幸福浪漫美滿婚姻愛情多得有如恆河沙數,但佢地咁多對係之前受過幾多歷練先走到黎呢步,雖然我睇唔到之前佢地受苦既過程,但大家都可能會隱約聽到佢地以前心碎發出既迴響.
同埋,我要重申愛情同啪丸完全係兩件事黎,例如後者一定會破壞腦細胞,令膀胱收縮呢啲,我以上都只係從兩者抽某啲性質黎類比啫.
呼應返,愛情既野,其實小弟真係識條鐵.同埋,篇野唔係反對緊愛情(冇資格反對啦),只係覺得入面有好多野都好頂癮,想表達吓出黎同大家分享吓.


text:
(我們的太空之旅)黃金海岸酒店兒童設施
繼續分享我地黃金海岸酒店之旅,今次就集中分享佢地嘅兒童玩樂設施.估唔到依度係有好多嘢啱小朋友玩,單係一個鯊魚冒險島就足以令小小豬樂而忘返啦~
鯊魚冒險島其實就即係PLAYROOM,每一節就50分鐘,如果酒店住客$100,非酒店住客$150,如果好似我地咁入住主題客房的就可以免費玩一節~
玩PLAYROOM就緊係吸引,不過係小小豬未完全投入去大放電之前,我地就嚟先做啲文靜活動,就係參加手工藝工作坊~
由於我地係入住太空房間,所以手工都係配合返房間主題,而且仲係做出兩件作品添~
平日小小豬都係零藝術細胞,叫佢做手作仔都真係冇乜興趣,不過今日出奇地合作,又好聽負責姐姐教,同佢平日真係好大出入呀~
快快手就完成左啦~
佢就緊係要快啲完成,因為做完手工就可以入去放電嘛~
一嚟就話要玩陣攀石牆~
以鯊魚為主題,當然就唔少得有個大鯊魚迷宮同埋海盗船佈置,入面都有唔同嘅小機關,小小豬係入面都玩得不知幾開心.原本佢想捉我陪佢玩,好在同場有一位姐姐頂替左我,如果唔係我就一定散晒.由於唔太方便拍攝姐姐同小小豬玩嘅片段(始終都要顧及別人私隱嘛),不過依度真係可以話小朋友玩樂好地方,因為兩小朋友追追逐逐,不知幾興奮呀~
當然除左兩個大型設施外,都仲有啲其他唔同種類玩樂嘅設施~
玩得攰仲可以睇陣圖書添~
場內仲有一間房間,擺放左啲比較啱細小朋友玩嘅玩具,咁就連BB都可以玩啦~
唔係因為鯊魚冒險島要關門,小小豬都唔肯離開.其實玩樂處施又點止咁少,所以我地瞓醒之後,食完酒店早餐又可以去玩呀!
小小豬係一名火車控,當佢知道有得坐火車時,佢都不知幾興奮,再知道小火車只係俾小朋友坐時,佢就更加開心,就好似係變左佢專利咁呀~
未開始前就先俾小小豬扮下司機,滿足一下佢啦~
出發啦….小小豬就舒服地坐係小火車行經花園一個圈,我地就兩就跟住火車慢慢行~
其實沿途風景都幾靚,而且帶有少少涼風吹埋嚟,都真係好舒服.歷時大約八分程左右車程又點可以滿足火車控,愛豬號老公話$40抵玩(非酒店住客$60),所以就俾小小豬玩多次啦!
坐完火車就當要繼續玩,酒店住客可以去鯊魚冒險島免費借用一些康樂設施,所以我地就玩足球機同氣墊球~
然係仲玩左層層疊添~
係鯊魚冒險島外面仲有一個遊樂場,入面都有幾多嘢玩呀~
玩到唔願走嘅戲沙池~
仲有大型黑白棋~
仲有得踏單車,$20可以踏10分鐘,我個人覺得都合理價呀~
吹氣迷宮添~
其實玩樂仲有一個重點,就係依個黃金水動樂,不過由於季節性關係,所以我地今次就未開放,好想夏天時帶小小豬嚟水動樂一番呀~
我同老公都覺得黃金海岸酒店真係好啱帶小朋友嚟,除左房間有特式之外,整體上嘅配套都好正,好多設施俾小朋友,最緊要鯊魚冒險島夠新夠乾淨,係小小豬玩樂時我都見有職員不停清潔各設施,所以都非常放心小小豬係入面玩呀!
BY 小小豬的成長日誌


text:
新一年有好多轉變,其中一樣係份工,本來搬左之後就諗住settle, 點知突然間又話要搬去long island, 我都吾知點算,咁新老細就話,不如work fr home 4日,其他時間就返office,咁我都OK既,可以試下,其實本身未有呢個問題前,我都好想話work fr home, 因為我覺得自搬左office後,時間少左好多,可能因為commute又長左,我平時可以6點左右返到,而家如果無任何問題既都起碼6:30, 我覺得我需要多D時間放係屋企上面,同埋我weekend真係做吾哂所有housework, 洗衫乾衫摺衫已經好多功夫,所以我寧願日日做D,雖然我地個個對個新老細印象一般,但我都係打份工je, 同埋佢好在好flexible, 佢吾理我地幾時返工放工,as long as你做哂D野就OK,吾係間間公司都可以咁,所以我先想考慮keep住做,雖然今日吾知聽日事,但希望可以做住,做到小朋友大少少佢地可以take care到自己我再諗自已啦! 做ftm我又吾想,因為會好悶同埋經濟吾容許,希望呢個plan可以work out啦. 再加上我62呢排都吾得閒幫我湊女放學,如果我可以work fr home, 我就可以早D做野,準時收工,容易控制D. 😃
早排亞媽佢地過黎過中國新年,其實佢地係度我都開心,除左話幫下手之外,好似有個親人係身邊好吾同,雖然黎得個10日,但我就係屋企做哂所有野,吾駛煩,陪下佢地兩老啦,講真,都吾後生,吾知仲可以飛得幾多年,可能我地隔兩年都要返HK探佢地一次,無計,自己父母可以點,已經吾可能係身邊照顧,唯有得閒就去探下佢地啦! 時間過得真係快,原來我對上一次返HK已經差不多成年,點解可以飛得咁快架! 今年返HK就應該未必,或者下年啦!


text:
契女芝士餅貶下眼就兩歲
記得上年一歲生日會時,佢仍然係一片雲,唔知你班大人做緊乜
然後自己個媽媽同4個契媽好似好開心,但主角餅餅完全唔知發生乜事
只知道比一班女人"圍"
今年步入兩歲,佢開始有問有答,食到鍋粑會同你講脆卜卜
不停要你比餅乾佢食
見到你做既野會跟住你做,更加會學你講說話甚至表情
激嬲媽咪會say sorry
仲會…一放落地自己跑左去,仲落埋樓梯!好驚險場面
佢好可愛,帶比四個契媽無限歡樂,仲好肯錫錫你
今年生日晌帝苑酒店食buffet..........我講佢媽咪同4個敗家契媽
佢就不停食下腸,食粟米,食餅同雪糕
帝苑個beffet都唔錯!尤其燒烤
見到臘燭就想吹
佢媽咪呀烏吱為佢預備左d道具,契媽都要帶party hat
海鮮有兩款蟹,藍貝等等,無生蠔,我食有一轉就唔食
居然有我所愛既炸蟹波(蟹丸),超開心!我人生最愛既炸蟹波啊啊啊
我喜歡即燒既食物
佢個牛幾好,牛舌最好食,其他都唔錯!燒烤最好味
有中式燉湯,我無試,西式一般啦
芝士餅恩物,克力架
每人一隻大閘蟹,我影就似好大隻,其實我覺得佢4兩都唔夠
唔爆膏
我一隻蟹飲了4杯薑茶,迷上薑茶
有蟹粉鍋粑
但個蟹粉唔夠味
我覺得佢地應該要問東來順取貨,哈


text:
自從伍公子,達哥,等等嘅直播台主開始係youtube同twitch 打機,知名度越來越高,越來越多人識嘅時候,有一班人葡萄就開始諗:自己技術好過佢,口才叻過佢,點解唔自己開個台,儲下人氣,有返班擁躉,自己做下網絡紅人,可以開心下威下咁,自自然然,越來越多人就係twitch 同youtube開台,直播自己打機.
本來直播打機都唔係乜野大問題,台主透過自己嘅直播,向觀眾展示自己打機嘅技術,比啲技術差啲嘅玩家參考,作為提升嘅榜樣,又可以同技術相若嘅玩家交流心得,令台主自己嘅技術更上一層樓,又或者純粹娛樂,比大家放工放學之後有個地方可以消磨下時間,嘻嘻哈哈咁過左個夜晚佢.
但當lol(英雄聯盟)係香港越來越紅,而收睇lol直播嘅人數亦越多,有班mk仔就開始似住自己有返咁上下嘅實力,就係度開台比人睇自己有幾勁,撩事鬥非,日日係直播度咀咆串貢貢,hea玩,當正自己神咁樣.同時又有班mk妹將lol直播當作收兵場所,用lol黎掩飾收兵行為,可能佢地都想好似達哥咁打機打到上電視,上新聞,但其實佢地只係消費緊一班毒撚嘅愛戴,而唔係吸納更多嘅人去收睇佢地嘅直播,一旦連班毒撚都放棄佢地,只怕連過街老鼠都不如.
皆因班mk妹嘅做消法實在太低質,雖然twitch早有女台主人咁樣做過,但起碼人地高質過你,冇班mk妹咁,下下露胸夾mic,曬腿,呻吟,等等.家陣我睇你打lol,定睇你震波呀,八婆,當正直播係賣淫場所咁,隨隨便便鍾意就露乜露乜,冇黎矜持,佢地咁樣同釣金龜,做援交有乜分別?咪又係等人賞識,比快錢佢地洗,之後買名牌可班friend曬命.
但人地都係靠自己勞力開台,儲人氣,我又點可以歧視佢地努力嘅成果呢,我要學打機嘅就返去睇faker,要娛樂嘅就睇達哥,班mk又冇得罪我,又冇影響到我生活,佢地嘅事我又點可以理,可能班觀眾好鍾意睇呢.其實我都只係自言自語咋,唔鐘意咪唔好睇囉.


text:
媽咪姐
分手案中案 江希文胡漢清有排鬥
上個禮拜,《忽周》獨家踢爆鬥贏胡老太唔夠 1年嘅江希文,同資深大律師胡漢清突然分手!媽咪姐都打咗個突呀,話晒佢哋有個歲半女 Natalie㗎嘛,之前又話爭產又乜,搞咗咁多嘢,依家咁快又玩完?唉,不過一家唔知一家事,媽咪姐淨係知道呢單嘢有排搞啫!
嗱,啱啱就有周刊報道話攞到江希文被毆求醫嘅相片,見到佢左腹瘀晒.跟住江希文又喺 fb不斷發功,作出「血的控訴」,暗示胡生唔理個女嘅安全.其實,兩個人若果一齊咁辛苦,又何苦仲住埋一齊呢?無做嘢好耐嘅江小姐,就話自己亦唔係想霸住胡漢清嘅沙宣道大宅,只係無錢搬,如果有錢會即刻搬.咁,其實要幾多錢先可以同個女生活到呢?答案真係見仁見智.帶住兩個女,自力更生嘅阿 Yu應該最清楚.
依家女方大反擊,胡大律師呢邊又點呢?周三( 14日)有唔少傳媒去佢律師樓外守候,但胡生成日都冇出現過,睇嚟都喺度諗緊對策.查實媽咪姐縱橫娛樂圈咁多年,對呢啲離離合合都睇到化晒!套用胡大律師上期回應《忽周》嗰句「依家最重要係處理細路哥嘅安排!」小 Natalie鬼鬼哋又咁可愛,媽咪姐都想佢開開心心成長呀.
fb晒女
2012年胡漢清安排江希文去英國待產,佢笑住喺當地嘅湖邊影相.不過真實嘅情況係江希文喺嗰邊佗 B到 31周都冇人幫佢安排做產檢,乜都要自己做,差啲流產.睇番江希文嘅 fb留言,佢似乎都好掛住啲朋友同香港.
豪門最痛
見到江希文嘅新聞又令人諗起唔少女星嘅傷痛回憶.入豪門,從此幸福快樂生活下去?呢個世界,邊有咁簡單!
孫佳君打到上庭
05年,孫佳君自爆幫富商男友劉貴喬生咗個仔,話以後唔拍戲.點知 09年佢報警,話俾男友打頭 6, 7次,再拳打腳踢成分鐘,最終上埋家事法庭,劉生被判自簽 2千蚊同守行為 1年.而今年 40歲,風韻猶存嘅孫佳君最近有鬼佬總廚新款,依然愛得勇敢.
曹央雲入院療傷
94年亞姐曹央雲, 03年為上市公司主席何永安生咗個女,即刻進駐山頂加列山道豪宅.但 04年 4月,佢報警話喺豪宅內被打,口,臉,手都受傷,蒙頭入院.依家何生有新歡幫佢生咗個仔,曹小姐就自己帶住個女生活.
羅霖落難少奶
91年亞姐冠軍, 96年下嫁富商劉坤銘.不過有名有份都唔代表一世幸福, 2012年佢突然宣布同老公分居.兩年後嘅 7月,羅霖仲自爆喺兩年半前遭家暴,當時自己驚到唔識反應.


text:
顧名思義,我係要回應那位等了114個月公屋的廢青.同時想借此以我做銀行平時接觸的人和事,常試去表達一下我對現今樓價高企的見解,主要從就業角度去探討.本人畢業於現時其中一間地鐵,唔好意思,係港鐡沿線上的一間大學.可能我真係唔夠料,或者坊間所講,我的名字,我的姓氏,用英文字顯示時,並唔係國語拼音,名字兩個字唔係連係一齊,所以當時畢業時,高X,摩乜摩物班HR,見到我張resume,應該好似房署職員對廢青張公屋申請表一樣,一早掉咗俾劉江華.所以,有得面試嘅,都係本地嘅銀行,最後入咗其中一間,之後都轉過幾間,一直負責前線嘅工作,其中樓宇按揭都係我嘅範疇.我公司有好多同事,每日都見好多客,放工後,因為應酬,都不停認識新朋友,當中有不少係我哋祖國嘅同胞.我就係想從我工作同應酬嘅地方所接觸到同見到嘅十年變化,去解釋點解啲樓可以升到脫晒節,背離所有收入與供款嘅比率,回報率等基本因素.
入正題,廢青提到,每日有150個單程證,當中並唔包括因有本地公司招聘,攞住香港居民身份証,入嚟打工嗰批人仕.呢班人,對我哋嘅住屋需求,產生咗好大既影響.正如我所講,十年前,好多投行大行,都鍾意請國內人做前線嘅工作,希望可以憑佢哋嘅關係,吸引到大陸嘅富豪高官,打佢哋(財富)嘅主意.無可厚非,喺金融業,一切錢行頭,只好認命.好彩而又有能力嘅本地人,都重可以得到人工相對少啲嘅後勤同lT部門嘅職位.10年過去,好多早就嚟打工嘅國內人,現已成為呢啲大行嘅管理層,最識運用人際關係嘅佢哋,運用佢哋喺公司嘅影響力,安排一啲唔想做sales嘅客戶嘅子女,填滿晒一切已可填入嘅職位,連暑期工都唔放過.暑期工呀,大佬,呢啲職位就好似一間公司入面嘅BB咁,即刻令我諗起我阿哥啱啱出世嘅BB,一出世,就要同人爭奶粉,大個咗,連暑期工都要同人爭.講堅,我寫到呢度,喊咗.而且情況已由投行大行,普及到我身處嘅零售銀行,連萬二三蚊嘅好junior嘅職位,都由好多本地大學畢業嘅國內留學生fill up咗.
咁呢班人到底住咗喺邊?真實個案,我早幾年,就有個國內嚟嘅同事,返咗工一個星期,問我平時做咁多按揭,一定識好多地產經紀,叫我介紹個畀佢.咁我問佢,你諗住搵邊區,佢話都有上網睇過,覺得南區幾好,又係港島區,又冇市區咁密度高.咁我咪介紹個香港仔嘅經紀阿陳仔畀佢.最後佢老豆同老媽子落咗黎陪佢睇樓,陳仔同我講返,佢老豆話,香港仔,嗰度係食海鮮架喎,漁村嚟喎.重話冇返過千尺,同家鄉住開嗰啲差唔多大嘅話,都唔考慮.大家都知,今時今日,有得住海怡半島,外母都唔只請食雞脾啦,嫌三嫌四.最後,佢買咗貝沙灣.陳仔話佢哋睇樓嗰日,係大堂撞見徐子珊喎.斷估佢老豆都唔太知係邊個,聽到個名,以為係徐子淇之類,轉頭就簽成咗.之後成個香港仔XX閣物業代理班經紀,又咭片,又電話咁麻X煩咗我成個月.我簡單計一計,我同事做內部,估佢頂籠3皮野一個月,有可能只得2皮.就用3皮野計,咁供款比率唔係一般人嘅50%,而係5倍,250%,當然如果佢有借錢做按揭嘅話.
應酬篇.話説幾星期前,約咗一個工作上認識,做開金融業marketing嘅女性朋友食飯,話轉咗去一間同金融業無關嘅PR公司度做.當中重有埋佢幾個同事一齊.見到面一開囗,佢就用普通話介紹我畀佢啲同事認識.心諗,乜料呀,強國人?同金融業無關嘅公司嚟喎,都有佢哋足跡.就業染紅,已經去到各行各業.老實講,本人經過114個月喺銀行嘅洗禮之後,絶對可以用流利嘅普通話同佢哋溝通.工作上就話冇計,私人生活,冇需要同佢哋講國語,加上佢哋又扮勁堅持話識聽廣東話,所以我全程講廣東話.話不投機半句多,全餐飯佢有佢哋用國語同我嗰位女性朋友傾計,我有我用廣東話同我嗰位女性朋友傾計.飯後,我嗰位女性朋友話叫我帶佢哋去蘭桂坊見識下.心諗,而家去蘭桂坊你估好似以前咁,畀你開一兩支幾舊水嘅白酒可以跳舞跳成晚.由於租金貴,啲夜場唔再供應白酒,下下都要開香檳,千八蚊支呀大佬,開兩支夠去台灣泰國一轉啦,幾舊水來貨,加兩支好似嘲笑緊你燒銀紙嘅煙花,賣成千八,唔怪得某間用香檳名命名嘅夜場可以上到市.我冇咁儍仔,所以扮攰話唔去,佢哋見冇人領航,都話散band.點知有位姑娘話同我住得好近,我咪一架的士車埋佢返屋企.途中,佢話佢租緊我嗰區一個200尺嘅單位住,月租接近萬五.佢落咗車後我心諗,估佢都係搵皮幾野,減完租金邊有錢使先,點生活呀.唔使講,又係國內嘅父母接濟先搞得掂.呢件事反映到,香港嘅租金唔再同普通打工仔嘅薪金掛鈎.
一個正常嘅社會,樓價應該可以由租金反映,因為要計回報率,
物業投資者同用家都會計下租樓同供樓邊樣有著數,
喺咁嘅租金水平下,租樓嘅人一定係輸家,但係有班人唔怕輸,
因為佢哋輸極都有.
物業持有者既然有班長期肯輸嘅人支持佢哋嘅高回報,
佢哋點會平賣啲樓畀你.而租金嘅支付力,就係由人工嘅多少反映,
正常嚟講,我搵一萬,最多只可以支付六千嘅租金.
由於有唔正常嘅人可以搵一萬,租一萬,甚至乎搵一萬,租萬五,啲樓價點會唔升到脫離現實.加上有呢批廉價勞工,就算出呢份糧,
你要訓街,但人哋就唔使訓街,你係老細都唔使點加你人工啦,
同時令到薪金上升大大追唔上通脹.
所以早幾個月啲人咪出晒嚟訓街囉.明未呀?正苦.原文連結


text:
呢個夏天真係熱到爆,一直好想著涼鞋,但我就係一個如果0個part地方未夠好就唔會露出黎既人.
而我自己就好鍾意欣賞人地著咩鞋既人,有時0係街見到人地著既涼鞋好靚,但近睇見到對腳好多厚死皮,又或者未修好甲,就會覺得白白浪費0左一對靚鞋.
所以尋日我就去左Blossom去做一個「特式鑽石腳部䕶理」
首先呢度既環境真係好舒服,而且美甲師仲要超有心機又好Nice添!
上面呢個就係「鑽石」粉
美甲師整0左一d「鑽石」粉0係浸腳既暖水度,d水就會慢慢凝結
開始凝結啦!超緊張哈哈!
呢度就係凝結0左既水,會變成閃令令好似鑽石咁,0係呢個時候就等10分鐘0左右,腳既死皮就會開始軟化.
10分鐘後,對腳已經變得又白又滑啦!Yeah!!!
但呢個時候美容師仲會幫我對腳做一個好滋潤既磨砂.
磨既時候腳會增加血液循環,之後就會慢慢變返白 .
白番啦!但仲未完ga!仲要做多個mask先
哈哈!好似青蛙既腳!
敷10分鐘就可以整甲啦!
最後我就選了這個顏色既Soft Gel甲,因為美甲師話呢個色會顯得腳再白淨D, 我自己都超滿意呢個顏色呀!
我終於可以著涼鞋啦!
其實我尋日連手都有整甲ga!不過因為整手,所以無影過程.
但我好滿意!因為本身我手甲又短又軟,平日只可以整hard gel甲先可以廷長,但就要磨甲.
但原來Blossom有一款soft gel甲係可以廷長,又唔駛磨我自己既指甲0家,所以我就整0左呢一款.
因為要幫人化妝唔可以廷長得太多,我只要求加長得dd,但已經超滿足啦!
我本來既指甲係短到呢個程度0家!


text:
2012-8-17 15:06
hahalovejp
我應該點做......?
我係一個讀緊ive ge女仔
咁隔離班就有個女仔(簡稱A) 本身我地只係普通ge朋友
但係因為我地住得好近ge所以就突然fd左好多
不過我地互相都唔會點講感情事
咁再另一班就有個男仔(簡稱B) 我一直對佢有好感
但係因為已經傳左好耐B中意 A, 由我入黎到宜家2年多
好多人都覺佢地係好襯
而B都有當大家面約過A食飯 又成日係大家面前講A有幾好 等等
好多人都睇得出A應該都係中意 B ge
但A係好怕羞ge一個人 所以佢地一直都無一齊(我係咁諗)
所以我1d都無表露任何野 都唔會主動搵B 有d咩都只會一大班人咁出黎
但係3月左右開始B就冇無再咁做
就係5月到開始 B成日有意無意咁搵我
我一開始都唔多覺有d咩特別
但係佢6, 7月就開始約我
好可惜因為我同佢都係要番part-time 所以d時間好難就到
咁耐只係夾到食過2餐飯
到左前日 佢叫我下星期2陪佢去大澳 仲話查左我個日係無野做ge
我應承了
佢咁樣係算點?
我感覺到有d野 但係我好在意A
[[i] 本帖最後由 波子糖果 於 2012-8-18 13:10 編輯 [/i]]


text:
以前做死窮拎要用電腦打個AOE1,真係唔易.依家既新一代,可能好難感受到以下我講呢種樂趣(痛苦).
因為部電腦實在太慢,就算夠位安裝到隻GAME,都隨時會因為部機唔夠RAM而運行唔到彈SCREEN.首先,要跟番說明書幫個執行檔整條捷徑,然後係後面條PATH加SUFFIX,等佢果陣RUN果時飛晒開頭既CREDIT同埋電影畫面,然後強制用低清畫面行,愈少顏色愈有SO,只有咁樣做,個成功機會可能高D.
之但係之後個WARNING又再彈出,話你SWAP MEMORY仍然唔夠,起碼你都要騰空番100MB既硬碟空間出黎.心諗,依家唔好話1GB,10GB都濕濕碎啦,一塊小小MEMORY CARD已經1TB.但果陣就慘囉,仲用緊SEAGATE 500MB.於是,又要開裝置管理員將D唔等駛既程式閂左佢.跟住都唔夠,仲要改WINDOWS START UP檔,盡量將佢減輕個磅數,等虛擬記憶體果忽可以放空更多.
其實個做法,係幾似D女仔磅重睇下自己減左幾多,唔夠就除衫,再唔夠就除BRA,然後最後連自己隱形眼鏡都除埋,終於先可以講句「YES阿媽我得左啦我減到一磅啦」係一樣道理.你明唔明搞咁多野先BOOT到隻GAME,個感覺就好似你係野外求生落住雨鑽金取火到最後終於成功左之後對天振臂高呼咁.呢D都可能係打機樂趣回憶既一部份.
所以睇到話AOE相隔20年重製,又要搞到鬼死咁高清又勁靚又盛,我都唔多唔少有D眼濕濕.BIG DADDY同HOW DO YOU TURN THIS ON,隨時已經兩個GENERATION.雖然,林非話打機練呢樣練果樣成本好高.唉我地呢D老鬼點練都唔夠後生砌架啦.當俾錢買個回憶黎無病呻吟傷春悲秋下咪算.


text:
認住邱淑貞 卡數一筆清
要睇索女,識睇梗係睇星二代!唔少星二代因父或因母之名而入行,不過未入行嘅星二代仲吸引,論最收視爆燈,最強背景兼最強基因嘅星二代索女,當然係邱淑貞囡囡沈月,葉玉卿囡囡胡芷欣同埋利智囡囡Jada!身為三大最強星二代索女,間間公司都虎視眈眈想佢哋入行,查實大家最想睇,唔單止係睇佢哋,更想睇佢哋阿媽!
喺八,九十年代,上天好眷顧香港,帶嚟三位性感女神「豆斗」邱淑貞,葉玉卿同利智,呢三份天神禮物果真花開三朵,各表一枝,絕對係香港人永不磨滅嘅集體回憶.星移物換,豆斗,卿卿同利智都已為人妻,幸好呢三位一代女神將佢哋優良DNA帶畀下一代,沈月,胡芷欣,Jada世襲阿媽優良基因,QC當然有保證.嗱!就好似沈月咁喺社交網晒一晒「絕對領域」,網民心心谷到上鼻,就知呢位星二代幾咁得人歡喜;至於胡芷欣就盡得阿媽最好基因,應有嘅有,多一分膩,少一分淡,Perfect!而Jada長髮飄飄,成為清純女神當之無愧啦.
如何打造「最佳女婿」
話時話,依家女多男少,男生唔識投胎唔緊要,搵個筍盤老婆就可以下半世無憂,呢三位星二代絕對係最佳選擇,咁點先至可以成為「最佳女婿」呢?
好多人會認為,沈月難度一定最高,身為市值近40億時裝王國的千金,就算對日日歎cappuccino兼有時間睇法國電影嘅中產嚟講,着實高不可攀.不過Nuts哥唔係咁諗,沈月先最貼地,因為沈月同胡芷欣最致命分別係地域界限,沈月根在香港,芷欣同Jada根在阿美利加合眾國,只知道近水樓台先得月,LongD好痛苦呀喂!
跟住以下四個錦囊鍛煉自己,原來做「最佳女婿」並非不可能.首次要提升自己FashionSense,雖然豆斗老公沈嘉偉旗下品牌多元化,若然「肺甩膠磨」同「露腋拉登」都可以搞錯,就真係要惡補一下;第二係就算唔信,都要對佛學有一定研究,豆斗篤信密宗,若連涅槃一詞都未聽過,建議研讀一下《大日經》,《金剛頂經》同《蘇悉地經》;第三,搞掂未來外母到外父,一定要對車有研究,沈嘉偉名車匯萃在車庫,部部名車有來頭,佢唔鍾意搵司機代勞,自己揸先過癮,若然閣下少爺仔到連車牌都冇,快考快做「頭文字D」;最後亦係最重要,就係真誠同有目標,拍拖始終係兩個人嘅事,就算佢父母嫌你窮的話都唔使理佢,最緊要係自己發憤圖強,證明畀佢兩老睇佢個女冇搵錯對象.
要打得過李連杰一關
相對沈月,胡芷欣同Jada難度就真係高好多!卿卿夫君胡兆明在美國開超市,飄洋過海入贅唔係唔得,但閣下若天生數口不精,又點做到格價專員幫外父外母打理生意?「來吧甚麼都應承」係冇用嘅,手跟唔到命令,嘴跟唔到數口,談情都係死路一條.
追Jada都唔係一件易事,利智老公係大名鼎鼎打得之人李連杰,若閣下自問好似張無忌咁曉得九陽神功,乾坤大挪移,可以同貴為五次中國全國武術大會冠軍李連杰切磋,咁先有條件踏入首要門檻.Nuts哥認真醒你,就算唔曉九陽神功,都要識小寶神功啦,唔係點同外父過招呀?
Nuts哥
贊助商:


text:
張嘉欣小姐(古力) 我都忍得您耐啦
咪以為扮消失就當可以解決到d問題
曾經我地幾個當您真心姊妹
一句話想一齊住我地搬埋一齊
好,我地搬埋一齊住!
您食我地住我地著我地既有冇同您計過?
買野比您食要幫您拎到您面前,食完要幫您汁垃圾
個陣您話您冇錢ok,我地幫您出!
您用我個名問人借錢話我冇錢交租?
您用人地張卡買化妝品要我地找數?
您仲好意思要我地幫您條仔交埋電話費既
算,到我地話搬您又打又殺咁,話比一個鍾時間我地汁野走?間屋用您名登記嫁?
您咪系出面講到自己幾偉大啦,好多小動作系您造成嫁!
邊個系背後搞事搞非?個個咪您自己囉!
系呀,您話我地淨系識系fb打野罵您,系因爲您玩消失呀嘛,我地有乜計姐?
有好多人唔知咩事所以幫住您,到而家講晒出黎囉!
系您自己唔要面咋!仲有咪以為您偷左我地一齊儲既錢唔洗還!
您想既我地一定幫您宣揚既,睇下您仲可以呃到邊個!
您同我地講既每一句我地都有cap低既,我地真系有圖有真相嫁!
咪系度再扮咁多野,一陣又話您同過邊個一齊有過人地bb,一陣又話人地點對您
真系唔好意思,我地聯絡過晒佢地,有幾多真幾多假大家心照啦!
PS,大家幫手share出去,等多d人知咪比佢呃仲有等佢出下聲!
搬走仲要搞到間屋咁!
按此下載播放
(923.79 KB, 下載次數: 574)
FACEBOOK留言版


text:
劉亞仁今年演出兩套電影,票房大賣躍升一線,回歸電視界演出《六龍飛天》,人氣繼續旺盛,入伍前最後一擊梗係搏到盡.
電視精
次世代一哥 劉亞仁古裝劇賀台慶
Ads by Google
最近大台嘅台慶劇有啲口碑,話晒係年度重頭劇,即使靠外援都要做得好好睇睇!韓國方面一樣有台慶劇睇, SBS電視台廿五周年台慶五十集長劇大製作,係由劉亞仁主演嘅《六龍飛天》.開播第一集已經高開 12.3%,比早前大熱嘅《龍八夷》首播成績更加好,男主角劉亞仁愈做愈紅,仲跑贏金秀賢及周元,成為新一代師奶殺手!
鐵血君主愛上民女
以歷史人物做主角嘅韓劇,一年總有幾套.之前有車勝元嘅《華政》,口碑同收視都唔錯,今次《六龍飛天》一樣係講朝鮮皇帝.《六龍飛天》以朝鮮建國初期為背景,男主角劉亞仁飾演朝鮮王朝第一任國王——「鐵血君主」李芳遠,六龍係指以佢為首嘅六位對初期朝鮮建國有貢獻嘅大人物.先講少少歷史背景,李芳遠本來並唔係咁有霸氣,身為高麗諸侯嘅第五個仔,甚至無繼承家業嘅壓力.後來遇上啟蒙導師鄭道傳,漸漸激發起慾望及野心,最後成為朝鮮太宗.齋講如何建國嘅歷史未免太悶,當然唔少得感情線,女主角係申世京飾演嘅民女,自細勇敢堅強,絕對唔容許欺凌弱小,正義感滿瀉.善良窮家女遇上皇室貴族,自然互相吸引走埋一齊,不過正室又點會罷休,當然唔少得爾虞我詐嘅後宮橋段.其實韓國歷史唔似中國咁複雜,來來去去都係嗰幾個歷史偉人,李芳遠喺好多電視劇都出現過,不過起用劉亞仁呢個廿幾歲嘅演員去演繹,主要講年輕時代就比較少見,而且劇中加入故事性情節,唔似一般史劇咁沉悶.結果首播高開 12.3%,播到第八集都仲維持到雙位數,不過五十集長劇係持久戰,後勁先係最重要!
劉亞仁一早已經宣布拍完《六龍飛天》之後,會喺下年入伍,而家儲定人氣,期望當完兵退伍可以維持得到.
第二男主角卞耀漢,是首次喺免費電視台拍劇,飾演鄭道傳嘅護衞,同劉亞仁展開一段熱血友誼.
拍古裝劇必須有動作場面,拍攝之前用咗一個月時間練武,希望拍出嚟更加逼真緊張. 入伍前最後一擊
《六龍飛天》備受注目,最大原因係男主角劉亞仁,呢兩年人氣急升,最近有調查公開名單,新一代韓劇男演員邊個會跑出,十年內主導電視劇界,劉亞仁打低金秀賢,周元,李鍾碩等勁敵,成為冠軍!事實上劉亞仁有別於其他小生,上年嘅《密會》同金喜愛搞不倫戀,今年嘅《燥底師兄生擒富二代》做敗家仔,到今次《六龍飛天》,幾部作品中展現完全唔同嘅演技,早被認定為最具實力嘅年輕男星,雖然下年就要入伍,不過好多業內人士都睇好佢,當兵唔會影響未來發展.女主角申世京同劉亞仁係第二次合作,之前佢哋喺《時尚王》合作,收視一般,之後申世京嘅幾套劇,收視插水,被封為「收視毒藥」,不過經過《六龍飛天》,應該可以除去惡名喇!
童星出身嘅申世京,同劉亞仁甚有默契,劉亞仁仲爆料話佢喺片場食烤肉先有力做戲,唔似其他女演員扮細食 keep fit.
男女主角通常都係由寃家開始,今次劉亞仁同申世京都唔例外,而家劇情先講緊少年時代,仲有排玩曖昧.
飾演鄭道傳嘅金明民係韓國名演員,已經有十年無拍電視劇,今次出山,吸引眾多師奶劇迷關注.
撰文:關錦雯


text:
一键封别人QQ号或QQ空间一键封别人QQ号或QQ空间
好好好好好好好好好好好好好好好好好好好好好好好好好好好好好好好好好好好好好
好好好好好好好好好好好好好好好好好好好好好好好好讚讚讚讚讚讚讚讚讚好好好好
好好好好好好好好好好好好好好好好好好讚讚讚讚讚讚讚讚讚讚讚讚讚讚讚好好好好
好好好好好好好好好好好好好好好讚讚讚讚讚讚讚讚讚讚讚讚讚讚讚讚讚讚好好好好
好好好好好好好好好好好讚讚讚讚好讚讚讚讚讚讚讚讚讚讚讚好好好好好好好好好好
好好好好好好好好讚讚讚讚讚讚讚好讚讚讚好好讚讚讚讚讚好好好好好好好好好好好
好好好讚讚讚讚讚讚讚讚讚讚讚讚好好好好好好讚讚讚讚好好好好好好好好好好好好
好讚讚讚讚讚讚讚讚讚讚讚讚讚讚好好好好好好讚讚讚讚好好好好好好好好好好好好
好讚讚讚讚讚讚讚讚讚讚讚讚好好好好好好好讚讚讚讚讚讚讚讚讚讚讚好好好好好好
好讚讚讚讚讚讚讚讚讚讚讚讚好好好好好好讚讚讚讚讚讚讚讚讚讚讚讚讚好好好好好
好好讚讚讚讚讚讚讚讚讚讚好好好好好讚讚讚讚讚好好好讚讚讚讚讚讚讚好好好好好
好好好好好好好好讚讚讚讚好好好好好讚讚讚讚好好好好好好讚讚讚讚讚好好好好好
好好好好好好好好讚讚讚讚好好好好讚讚讚讚好好讚讚好好好讚讚讚讚讚好好好好好
好好好好好好好好讚讚讚讚好好好好讚讚讚讚好好讚讚讚讚好讚讚讚讚讚好好好好好
好好好好好好好好讚讚讚讚好好好好讚讚讚讚好好讚讚讚讚好讚讚讚讚讚好好好好好
好好好好好好好好讚讚讚讚好好好好讚讚讚讚好好讚讚讚好好讚讚讚讚讚好好好好好
好好好好好好好好讚讚讚讚好好好好讚讚讚讚好好讚讚讚好好讚讚讚讚讚好好好好好
好好好好好好好好讚讚讚讚好好好好讚讚讚讚好讚讚讚讚好好讚讚讚讚讚好好好好好
好好好好好好好好讚讚讚讚好好好好讚讚讚讚好讚讚讚讚好好讚讚讚讚讚好好好好好
好好好好好好好好讚讚讚讚好好好好讚讚讚讚好讚讚讚讚好好讚讚讚讚讚好好好好好
好好好好好好好好讚讚讚讚好好好好讚讚讚讚好讚讚讚讚好好讚讚讚讚讚好好好好好
好好好好好好好好讚讚讚讚好好好好讚讚讚好好讚讚讚讚好好讚讚讚讚讚好好好好好
好好讚讚好好好讚讚讚讚讚好好好好讚讚讚好好讚讚讚好好好讚讚讚讚讚好好好好好
好好讚讚讚讚讚讚讚讚讚讚好好好好好讚讚好好讚讚好好好好讚讚讚讚讚好好好好好
好好好讚讚讚讚讚讚讚讚讚好好好好好好好好讚讚讚好好好好讚讚讚讚好好好好好好
好好好好好讚讚讚讚讚讚讚好好好好好好好好讚讚讚好讚讚讚讚好好好好好好好好好
好好好好好好讚讚讚讚讚讚好好好好好好好讚讚讚讚好好讚讚讚讚讚好好好好好好好
好好好好好好好好好讚讚讚好好好好好好讚讚讚讚讚好好好讚讚讚讚讚讚讚好好好好
好好好好好好好好好好好好好好好好讚讚讚讚讚讚好好好好好讚讚讚讚讚讚好好好好
好好好好好好好好好好好好好好好讚讚讚讚讚讚好好好好好好讚讚讚讚讚讚讚好好好
好好好好好好好好好好好好好好讚讚讚讚讚好好好好好好好好好讚讚讚讚讚讚好好好
好好好好好好好好好好好好好讚讚讚讚讚好好好好好好好好好好好讚讚讚讚好好好好
好好好好好好好好好好好好讚讚讚好好好好好好好好好好好好好好好讚讚讚好好好好
好好好好好好好好好好好好好好好好好好好好好好好好好好好好好好好好好好好好好 大哥下载不了啊你弄的权限也太高了吧坑爹啊 大哥 方便发我邮箱吗 3494262525@qq.com
谢谢 真的好使!还是假的好使?不要忽悠人? 试试,非常感谢 好东西也来看看
来自:Android客户端 66666666666666 有点叼啊............ 能知道原理就好了
来自:Android客户端
页: [1] 2


text:
2016年12月26日星期一
2016 阿茂聚會
2016年9月21日星期三
一念素食
2016年7月15日星期五
素友學做阿茂
2016年6月22日星期三
與素友見面
2015年10月25日星期日
與兩老短聚
2015年6月21日星期日
Lunch Meeting
2014年11月23日星期日
AeroPress Coffee Maker
2014年4月21日星期一
老表學整包
2013年7月23日星期二
社企素食餐廳 - 樂農
其實呢個時間已經係人家準備食晏,但因為實在太早五點零六點就要起身,根本就無時間食嘢,所以 "嗱嗱林" 趁 12:00 pm 之前搵地方坐低食我嘅早餐,費事同放食 lunch 嘅人爭位.噚日係十五,我當然係食齋啦,所以我之前其實已經一早鎖定好目標,要幫襯曾志偉喺灣仔間素食餐廳「樂農」.
餐廳係屬於社會企業,店內員工大部份都係聽障人仕,所以對我嚟講,
$45 一份 set lunch 其實唔平,但係本住支持社會弱勢小眾嘅心態
去幫襯,以行動去支持佢哋,況且我又真係要食齋,
一舉兩得,何樂而不為呢!
$45 嘅套餐係包括三餸一湯連紅米飯,南瓜雜豆湯非常清甜,
飲第一啖已經好有住家湯水 feel,完全無落味精,
全靠豆類同蔬菜嘅天然甜味,值得一讚!
套餐其實係有六款菜式任擇三款,呢個係豉汁涼瓜鮮竹球,豉汁味道
唔會太過鹹,啱我口味,鮮腐竹球就最正,因為索哂汁
兼好有豆香味,仲好軟熟呀!
呢個係五香麵筋,其實係軟熟版嘅齋鴨腎,三款之中我覺得
呢個最好味,又香又辣,仲甜甜哋,好惹味.
其實我都幾怕喺街食茄子菜式,因為多數都整得好油,食完之後都一定會痾,
但係呢味黑椒味菜茄子值得一讚,完全唔油膩.不過我覺得黑椒
味唔夠,唔係睇番個 menu 都唔記得咗係用黑椒煮.
紅米飯係免費添加,原本見到佢細細碗都諗住食完要加多碗,但食完都幾飽,
所以無再添喇!可能一來我唔係太習慣咁早就塞碗飯兼一碗湯
落肚啦,二來係紅米比例都相對多,所以比較飽肚.
餐廳內仲有售賣一啲公平交易嘅有機食品,健康有益之餘,
又可以保障到第三世界勞動人口得到應有
合理回報,又要讚哦!
有興趣想知多少少嘅朋友,可以 click 入呢個
2013年7月14日星期日
三人下午茶
三條友仔走埋又做阿茂玩 afternoon tea,傾吓,講吓,食吓咁就渡過一個周末.
話明係 afternoon tea,當然有 tea & scone 啦!
但美中不足嘅係,獨欠一個三層架!
今次整咗無花果合桃 muffin,老表成日話 muffin 整唔成功,
所以今次要由佢親自操刀,睇吓佢衰邊辦.
Scone 就用咗冧酒提子乾,薑粉同檸檬皮茸去整,所以味道特別香!
有 scone 又點少得果醬呢!自家製檸檬醬出場.
意粉沙律用上日式醬汁,有日本蛋黃醬,日式芝麻醬同 wasabi.
2013年5月26日星期日
三個阿茂整包餅
Wow,好豐富哦!不過代價就係要佢哋兩個陪埋我一樣
好晏先食 lunch,因為要等個包發酵嘛!
等緊麵糰發酵時,當然唔會浪費時間啦,老表 Lily 繼續整佢嘅至愛 biscotti.
每塊 biscotti 都焗到金黃色,而且仲有香濃橙味.
整好 pumpernickel 之後,夾入青瓜,煙三文魚
及芥末蛋沙律,超正嘅三文治啊!
又到老表玩打奶泡,今次用咗燕麥鈣思寶嚟打,超易打起之餘,
燕麥味仲為咖啡提升香濃味道哦!
我噚日整定嘅咖啡 mousse cake.
想糕餅有香濃咖啡味道,真係要用 espresso 至得,今次個咖啡味
好出,兩位女仕一食就食得出喇!
2012年9月26日星期三
奶皇月餅
老友 Louisa 早年跟名師傅學整奶皇月餅,食過佢嘅自家改良月餅,真係無得彈,奶皇餡香濃,且軟而不實,餅皮夠鬆酥又唔會有過重牛油臊味,比起嗰間開賣時要出動到警察嘅酒店出品,好食千萬倍!!唔係淨係我咁講,有試過的朋友都係咁話㗎!
真係好佩服 Louisa,一個人,一雙手,今年就整咗差唔多六百個月餅,仲接到台灣訂單㖭!既然呢個奶皇月餅咁正,我就問咗佢拎個私房食譜,約埋 Winnie 一齊上去 Ernest 媽咪屋企一齊做阿茂喇!!
2012年1月26日星期四
新年糕,糕,糕
今年初二同初三都得閒喺屋企,不過都係嗰句,放假喺屋企仲忙過返工,何解?咪就係匿喺個廚房度做嘢囉!
今年蒸咗三底糕,有鹹有甜,最開心嘅係每底糕都只用咗 20 分鐘就蒸好,你哋唔好以為我蒸咗迷你版嘅糕呀,所以咁快就蒸好,查實係因為用咗真空煲去蒸,真係勁慳柴火之餘又環保.不過就有辣有唔辣喇,因為個真空煲闊度有限,唔係任何形狀嘅模都放得入,想用個長形模蒸就免問喇,除非係細嘅磅蛋糕模啦!
今年蒸咗底素蘿蔔糕,咁就可以用嚟供佛同埋同媽咪分享.
五香臘味芋頭糕就梗要 encore o架喇,因為上年老竇讚好食過街賣嗰啲.
甜糕就整咗黑糖薑汁年糕,味道暫時唔知,食完再同大家分享啦!
2012年1月19日星期四
2012 團年飯
首先上枱嘅,係我嘅拿手素雜菜湯,咪以為齋湯唔好飲呀,用咗甘荀,
番茄,薯仔,洋蔥,椰菜,紅腰豆,三角豆同栗子煲,樣樣都係
超甜材料,點會唔甜至得o架!加埋茄膏同月桂葉,
前一日預早煲定,夠哂濃味啦!
跟住就係整燒肉,又係前一晚整定,醃好,到時放入爐一焗攪掂,
完全唔駛理佢,仲方便過整叉燒呀!個皮勁脆,”索索聲”,
真係成枱人都聽到,佢哋幾個簡直食到耳仔郁啦!
呢碟係紅咖喱茄子雞,加埋雞髀菇一齊煮,非常好味,估唔到一向
唔食辣嘅阿馳都猛咁食,梗係啦,皆因樽紅咖喱醬所餘無幾,
其實唔係好夠煮咁大碟,所以咪唔會好辣囉!
得閒都要再煮定啲紅咖喱醬至得喇!
我唔係食肉獸,所以一定要有碟菜,呢碟金菇蟹柳扒娃娃菜就夠哂
簡單易整,清清哋,食完濃味咖喱之後食就最啱.
飯後甜品出場,就係自家製無豬油擂沙湯丸.
由於無落到豬油,就連植物油一滴都無落,所以芝麻餡唔會流出嚟,
不過自家炒香芝麻真係勁香濃,再加埋花生醬,想唔香口
都幾難啦!自己食的話,流唔流心都唔緊要啦,
最緊要健康嘛,食得開心又放心.
2011年9月12日星期一
冰皮月餅
各位 blog 友們,中秋節快樂呀!
今年我同 Winnie 一齊整冰皮月餅,由於係第一次整嘅關係,所以唔係好識預材料,原本諗住整大約四十個月餅,每人分廿個,點知結果整出成八十個有多,有睇我之前幾篇 blog 的話,都應該知道仲剩咗好多餡 o添!所以基本上都係送俾人多過自己食.
我同 Winnie 兩個都玩得幾開心,最重要係有份食過嘅親友都讚好食,第一次整,都算係咁 o架喇!
Winnie 話要影番張 "曬冷" 照!
首先亮相嘅係奶皇冰皮,Winnie 煮咗兩款奶皇餡,一款係跟 T&P
整嘅原裝正版,另一款係為我而整嘅無牛油無奶版.
呢個就係我負責煮嘅豆蓉餡加鹹蛋黃,個人非常鍾意呢個味道.
跟住呢個係綠茶味,綠色玫瑰係咁多個配搭之中最靚嘅.
Mocha 冰皮,係朱古力皮加咖啡餡.
最後出場嘅係淨豆蓉餡.
我仲專登買咗啲禮盒要嚟送禮 o添.
第一次整月餅,梗係要同媽咪一齊分享啦!
小弟喺度祝各位一家團圓,開開心心,中秋節快樂!
2011年6月15日星期三
六月阿茂聚會
幾個阿茂噚日又試約埋一齊整餅喇!
上個禮拜二家姐整過一次四川担担麵俾我哋食,真係食過番尋味,
Winnie 聽見都流哂口水,所以噚日 lunch 就整多次俾佢試吓!
煮好麵,加入担担麵醬同其他材料,一撈就食得.
明仔 request 要整嘅 doughnut,炸好之後就即刻蘸上肉桂糖,
熱辣辣即食,勁好味,又唔會好似街賣果啲咁油,正!
Louisa 負責炸,對佢嚟講簡直係手板眼見功夫啦!
呢串貌似炸魚蛋嘅物體,其實係將 doughnut 麵糰中間 "吸"
出嚟嘅小麵糰炸埋,之後串埋一串.
晚飯時間到喇,呢煲係 Louisa 整嘅香濃南瓜湯,非常清甜.
爽脆沙律菜.
估唔到 Louisa 勁鍾意食無錫排骨,噚晚都有整,不過就交哂俾
工人 Jovy 負責,咁就弊喇,唔單只煮燶咗,仲鹹到唔食得!!
學 Winnie 話齋,真係唔可以假手於人呀,唉!
呢煲係海鮮 risotto,原本都係 Louisa 負責煮,但係佢噚日實在太攰,
加上非常腳痛,唔可以再企落去,所以就由我接手去煮,
好彩味道都唔差啫!
煙肉薯蓉.
呢個就係我無份整嘅 rapsberry mousse cake,顏色真係好靚,
不過食味太酸,只有酸精 Winnie 鍾意食!
切件後更加吸引人呢!


text:
「喂,你唔係嬲呀?」相信大家係讀大學好,同Friend去玩好,都會聽過呢類說話.乍看之下,呢句說話好似只係一句玩笑,無乜人會好認真咁對待佢.但其實細心咁諗,呢句說話好古惑.
喺討論呢句話有幾古惑之前,首先我地要諗下究竟我地會喺一個咩嘅情況底下聽到呢句說話.當一個人係潛意識入面覺得自己做咗啲會得罪人嘅事,想緩和氣氛嘅時侯,呢句話就會出現.所以,基本上如果一個人唔係覺得自己有負於另一個人嘅話,佢係唔會講得出呢句話嘅.
咁係呢個情況底下,聽果個人本身又係點諗架呢?我地可以假想出兩種情況:
1. 佢真係唔嬲
2. 佢真係嬲緊
如果佢真係唔嬲嘅,咁其實呢句話唔係咁傷大雅嘅姐,咁真係唔嬲嘅,或者佢做嘅野真係唔過份嘅,咁就真係無咩問題,因為兩方面嘅人都無受到傷害啦.
問題就出現係當你真係嬲嘅時候,呢句說話就真係令你騎虎難下.
點解我咁講呢?因為「喂,你唔係嬲呀嘛.」佢隱含嘅信息係「喂,你唔係咁都嬲呀嘛?我做左呢少少野咋喎.」咁結果出到黎,就係做錯野將做錯野果個波交翻比你,你咁都嬲,就係你錯,就係你小氣,就係你方丈.好啦,到我真係嬲果陣聽到呢句,我撳住道火唔發出黎,我又覺得對唔住自己,應該要教訓下佢.我發火呢,周圍班Friend又可能覺得我小氣.小小野就大發雷霆.嬲又唔係,唔嬲又唔係,你話係唔係好危險啦.
咁你可能會問,喂,公你贏字我輸,點拆呀?好老實講,真係朋友嘅話就算唔知你底線都好,見到你扯晒火,都知成件事係Over左,所以,係呢啲情況底下,我寧願同得罪我果條陷家鏟講清講楚.原因無他,你退一尺,佢就進一丈,不知不覺間佢已經會踩到你條最終極嘅底線,到時候都係爆一鑊.橫掂遲又係爆,早又係爆,咁不如趁未係真係咁過份嘅時候爆.咁大家都未做到咁盡嘅時候,大家以後都好相見呀嘛,更何況,大家都知道大家底線嘅時候,相處又容易左,有啲咩都可以開心見誠講,唔洗谷住谷住扮晒蟹,咁反而仲似係真朋友.相反,為左一時嘅友誼,忍得一次兩次,到時真係爆鑊大嘅,大家都一無所有,咁咪仲晒心機.
「咩叫嬲唔係嬲?你踩親我條尾,我唔係唔嬲得呀?」
其實臨尾都補句啦,同得講呢啲咁攻心計嘅野嘅人做朋友,自己睇路啦.


text:
最衰係May May啦!成日攞d手指出嚟曬,搞到我都心癢癢!之前去影結婚相嗰陣未走咗整Gel Nail囉!諗住影相影到d手指都靚d嘛!哎呀!實在太靚啦!重鬼死咁多人讚添!
近排同沙律傾開,佢又極力咁叫我學番門手藝喎!又話學識第日開鋪又剩!其實我唔諗咁遠呀!我剩係諗我自己出街整都成三百幾蚊次啦!咁不如比千零蚊學咗,自己整重化算啦!如果操熟咗之後重可以幫d fd整,當係freelance都好哎嘛!
結果,我就同May May報咗名喇!原來其實都唔係好難咋喎,不過真係要比好多時間練習囉!當我上完第一堂,我已經可以幫自己增長指甲同埋整法式閃粉啦!重整得好靚添,沙律話直頭靚過向街整呀!開心到我哎!第二堂就學用甲片,法式同Colour Gel漸變,有d難度,但係Miss話如果d客太冇時停,最好就用法式甲片或者半假甲同佢整,因為時間快d同埋包靚!
上完第二堂未覺有咩難度,就膽粗粗幫Keobe (我細佬女友)整啦!一整整咗四粒鐘,重要係因為太眼訓草草收場嗰隻,真係唔好意思啦!哈哈!不過事後先諗起,唔記得影番張相呀!話曬都係第一次嘅傑作哎!唉!真失敗呀!
不過唔緊要,我已經搵咗第二位Model,就係我表妹豬豬喇!佢d指甲不嬲都成日斷,而且佢重有咬指甲嘅習慣添,希望今次增長咗d指甲會幫佢介埋咬指甲嘅習慣啦!搞咗一大餐,決定幫佢整法式+閃石,唔知點解第一次整嘅人,通常都會比d閃石吸引住o家!哈哈!今次整個法式,只係用咗3個半鐘啫!For新手嚟講真係算快啦!我重要唔係用法式甲片喎,真係人手畫o家!算係咁o家啦!但係因為大家都冇Idea嘅原故,剩係+閃石都+咗3粒鐘囉!哈哈哈!不過出嚟嘅效果都O哎!大家睇吓係唔係?
雖然,都係有不足之處,例如指甲個型修得未夠靚啦!但係新人嚟講,應該都Pass呱?大家比d意見啦!


text:
近年旗袍風潮回歸,款式愈出愈時尚,除咗市面上多咗啲租借旗袍嘅舖頭外,仲有設計師開舖賣自家設計嘅旗袍,希望將穿着旗袍嘅文化重新普及.早前卓妮見到設計師蔡毅明(Grace),新舖剛開張嘅佢現時懷孕四個幾月,可謂雙喜臨門.雖然佢今次佗住嘅係囝囝,冇得幫小朋友扮靚,但啲朋友就慫恿佢可以考慮出埋男裝,即係唐裝,咁囝囝出世都可以着喇!
呢日Grace腹大便便現身出席舖頭開張,一大班名人好友撐場,見佢雖然着住貼身旗袍,但手腳卻同之前一樣咁瘦,原來佢呢幾個月體重都冇乜點上升,因為嘔得太犀利,非常辛苦!
呢位準媽媽仲不忘向在場嘅港產陀飛輪創辦人沈慧林請教湊仔經驗,事關沈慧林早前「升呢」做咗爸爸,佢透露B女出世之後嗰十幾日基本上都冇覺好瞓,但依然都係好開心同感恩嘅.佢又話自己雖然幫唔到手餵奶,但就會負責掃風,體會到太太同媽媽有幾偉大,佢仲笑言囡囡真係好旺佢,出世之後呢個月,生意額竟然突破佢咁耐以嚟最高,但佢就因為咁而更加忙囉!
轉頭仲見到長衫薈成員翁狄森,陳淑芝,馬朱雪履,杜珠聯及李漢樑等.講起現時除咗返工,出街一樣可以着旗袍,一件過唔使襯衫夠晒方便,唔少政商名人都愈嚟愈鍾意,陳淑芝更透露最近唔少朋友都搵佢設計旗袍兼用作慈善用途,佢仲話另一成員李漢樑有製作好多數碼圖案布款,可以考慮用嚟做材料喎.本身係珠寶設計師嘅翁狄森亦好熱愛中國文化,除咗設計中國珠寶,亦不時着唐裝,認為比西裝更加涼快同舒服喎.
卓妮


text:
全知言
送禮乜乜乜 點先做到最冧情人節?
一年一度,情人節大日子又到相信大家都一定會花盡心思炮製一個難忘嘅情人節送畀另一半!今時今日送花送禮物好行貨喎.
全知言今個禮拜就搵嚟不同藝人同街坊,情人節究竟會用乜招數去冧爆另一半.當中娜姐嘅答案真係令人眼前一亮,自己乜都唔做等另一半安排節目!不過都要有娜姐咁嘅級數先得囉,普通人咪學呀!
徐天佑:一定要送花
我諗一定要 surprise,要畀個驚喜佢,唔使諗一啲好貴嘅禮物,但一定要有驚喜,要扮到乜嘢都冇發生,等佢預你情人節乜都唔做,但到嗰日嘅時候已經安排好餐廳同所有嘢,記住要送花喎!
董敏莉:外遊最驚喜
我諗計劃一個 surprise嘅外遊 trip會令對方意想不到,仲要喺佢完全冇準備之下直接同佢去到機場,就同佢講已經預備晒所有行程,機票同酒店,最好係去到情人節當日,喺另一個地方同佢食一餐簡單嘅晚飯.
天堂鳥:手繪冧樣
Lincoln:我會揀一張有意思嘅相,畫佢個樣落去,呢份禮物應該會比較冧啲,因為自己親手做.
Tyrese:我會將一張相印出來做成一個 puzzle,再去砌番一副好完整嘅 puzzle,好似 500塊, 1000塊,用嘅時間都幾多,佢應該會幾感動.
Gordon:親手整嘅嘢一定要㗎情人節呢一日好多女仔都一定要收花,係一個例牌嘢,就算得一支都會好開心.嗰日我就會送一啲親手做嘅嘢同送一紮花.
街坊情人節 都係去旅行啦
一班街坊所用嘅招數相對平實得多,都係離唔開自製食物同出埠旅行,不過都係最緊要同自己另一半度過,咁日日都係情人節


text:
有冇師兄幫襯過 banggood ?本帖最後由 RC_FANS 於 2016-6-29 12:30 編輯
佢基本上係 ebay 翻板,但上面好多大6嘢賣,價錢連郵費同淘寶差唔多,但優點就係佢要面對鬼佬,D review 有較大嘅參考作用 ( 眾所周知淘寶D評價係超廢 ). 譬如一個 F3 + OSD 飛控, 係大6 至有賣,唔同廠有唔同接口同電腦介面,唔係標準 SP racing F3 / minim OSD 個套, 網上唔會揾到說明書, banggood 賣嘅就有英文說明書同支持官方 Cleanflight firmware 版本, 淘寶就冇說明書同只可以用間廠提供嘅 firmware. 佢嘅 firmware 係基於官方版本改出嚟,但 update 得較慢, 當然如果間廠執咗就係咁先.
banggood 寄貨時間好慢,即使網頁寫件貨响中國貨倉,但寄出嚟會係星加坡郵政或瑞典郵政,閒閒哋一兩個月.
相比之下, gearbest 派遞會快好多,佢哋用 tgx 或 dhl ,通常一星期內,而且 gearbest 好多時平過 banggood.
banggood未買過,gearbest就買過一次.今日落單,第二晚就收到. banggood買過好多次,佢寄嘢真係好慢,首先,你買佢自己牌子還好,我有次買㗎華科爾4軸,等佢話寄出都等咗兩個禮拜,寄嘅速度亦奇慢,話喺東莞寄出都可以成個月先到,包裝亦奇差,成日將啲電子野包片發泡紙就寄,收到件嘢啲針攣晒,但佢好多都唔收郵費,且因為佢真係慢,有時間俾你後悔取消order,真係hobbyking冇又貴又唔怕等嘅咪同佢買囉;P 本帖最後由 vones 於 2016-8-23 07:47 編輯
Banggood 都算多嘢賣,佢嘅買點係好多嘢都係免郵費,仲有啲嘢平過淘寶,但是郵寄時間長,通常2-4星期,如果等得,都係不錯選擇. Banggood成日都幫襯,貨物冇問題,但寄貨奇慢,平均三至五星期.HobbyKing就快好多,但越來越少野買了. Banggood 都係留番俾D鬼佬幫襯啦, 大部分上面D嘢淘寶都有, 我上去只係睇 review 同產品描述, 好過淘寶好多.
頁: [1]


text:
台最索名模渣馬首跑 「最愛奶油豬!」
話雖如此,但麗雅由2012年尾至今短短兩年幾間,已參加過超過20場馬拉松,3項鐵人賽;2014年內參加咗11場比賽,差唔多1個月1場,可謂異常「勤力」.今次訪問,佢會同我哋分享首次參加渣馬嘅感受,重會提供雙腿愈跑愈靚嘅秘技.
text – Jessie photo – Billy,由伊林娛樂提供
跑完即食奶油豬
麗雅嚟過香港好多次,但參加渣馬就係第1次.佢話可以用唔同嘅角度感受香港,重破到PB(personal best),覺得好開心.「平時只可以坐喺車入面,但今次直情可以喺行車嘅路上跑,感覺好唔同,其實有啲似喺台北街頭跑緊咁樣,只係身邊嘅人講嘅唔係國語而係廣東話.最難忘係跑過海底隧道,好多人一入去就歡呼,我都有跟住叫,氣氛好好.」
麗雅話比賽當日天氣好涼快,跑得好舒服.「但我冇諗過賽道會經過咁多橋,但都唔難應付,最難受反而係尾段去到市區,經過1間茶餐廳,聞到啲食物嘅香味.我平時好鍾意去香港嘅茶餐廳食嘢,但嗰刻可能身體極度疲累,竟然覺得一啲都唔香,反而覺得好油膩.不過跑完後都係第一時間同朋友衝去茶餐廳,哈哈!」麗雅話每次來港都一定會去茶餐廳,佢同好多台灣人一樣,最鍾意食奶油豬,重話諗起都興奮!
同自己競賽
麗雅以2小時4分鐘完成半馬,比之前嘅PB快咗4分鐘,佢話唔算係好大嘅躍進,但已達到自己預期目標.「跑步只要不斷進步,哪怕只係少少,我都好滿足,我覺得跑步做運動唔係工作,更唔似讀書,唔係用嚟同人哋比較,我係為咗我自己而跑,唔係為咗要贏邊個而跑,所以我永遠都係同自己競爭,咁樣先係最正確嘅概念.」
雖然麗雅話只需要同自己競爭,但佢教練就唔係咁睇.「佢睇到我今次嘅成績都一定會話:『咩話?重係2字頭?』哈哈!佢希望我做得更好.我一直都做緊好多訓練,不過就從來冇好認真咁做可以令自己速度變快嘅間歇訓練(Interval Training).我平常會練好多關於核心肌群或者LSD(Long Slowly Distance),如果想將速度拉得更快嘅話,就一定要做間歇訓練,呢個亦係我今年嘅訓練重心.我嘅目標唔需要進步好多,反而係希望每次跑時,身體會更適應跑步嘅呼吸方式,成為習慣,享受過程.」
提醒新手:「最緊要有目標.」
麗雅跑咗步兩年幾,唔算資深,但佢由唔鍾意跑步到瘋狂愛上運動,已累積唔少比賽經驗,絕對有資格教大家點入門.
1. 工欲善其事,初跑者必須有整套適合運動嘅服裝,好睇之外,亦係對自己嘅保護.好似女仔一定要着運動內衣,佢係最貼近肌膚嘅衣物,吸濕排汗唔會令皮膚過敏之餘,所用嘅布料亦要特別有彈性,跑步時可以穩定同埋保護胸部;鞋要揀適合對應運動嘅,好似跑步同埋做室內NTC運動已經係兩個唔同嘅選擇.
2. 跑完步要謹記補充水分,蛋白質同埋糖分.例如有啲人會覺得天氣好凍,冇乜點出汗,做完運動就唔使補充水分.其實身體有達到一定運動量之後都要補充水分,促進身體代謝.
3. 尋找運動同伴,可以互相影響,鼓勵,亦可以令運動變得更有趣.
4. 報名參加比賽,令自己有目標,就會更有心機做運動同埋訓練.
5. 除咗要注意跑步姿勢,訓練亦要循序漸進,一開始先試試輕鬆跑300米,之後就1K,3K慢慢加上去,之後發現跑完返屋企對腳唔再震嘅時候,再增加到5K,如此類推.
6. 如果女仔生理期唔舒服,唔使迫自己,訓練時間表係死嘅,人係生嘅,好好咁休息,因為休息都係訓練嘅一部分,之後表現甚至會更好.
回望2014年,麗雅話最難忘嘅係佢嘅處女鐵人賽「台東普悠瑪鐵人賽」.「我冇諗過自己有朝一日會參加鐵人賽.嗰陣同一日要操游水,跑步,單車當中至少兩項運動,例如朝早游水,夜晚跑步,中間時間繼續工作.每日都大包細包咁樣出門,然後好攰咁樣返屋企.鐵人賽一開始,感動到鼻酸酸有想喊嘅感覺,但我忍住唔俾自己喊,我想眼淚要留到完賽先流.我預期自己跨越終點線時會大喊一場,點知衝過終點第1個感受係:『天呀!我已經係個鐵人喇!』我即刻跑去同教練講,我係鐵人喇!我係鐵人喇!佢恭喜返我,我當時先醒覺,咦!我唔記得咗要喊!因為真係太開心.」
生活變得不一樣
接觸跑步之前,麗雅話心情唔好,只識亂買嘢同大吃大喝發洩,而家唔開心就會跑步或者打場拳,平伏心情之餘,重可以開心咁食自己鍾意食嘅嘢,發洩到又唔驚肥,有雙重好處.「我身邊有朋友原本唔跑步,睇到我成日都去跑,就跟埋我一齊跑,以前同我夜蒲嘅朋友都漸漸變晒一齊去晨跑,再去食早餐,友誼反而更牢固.」
而家有唔少人會喺麗雅facebook留言,話睇到佢每日做運動,都好想變成佢咁樣.「前幾日喺街度撞到個女大學生,佢過嚟同我講好鍾意我,重拎佢部手電俾我睇,原來佢用咗我張相嚟做wallpaper.我覺得好開心,因為以前一般較多係男仔鍾意我,但自從我愛上運動之後,女仔都會因為我嘅精神同性格而鍾意我,甚至會因為我而開始跑步,生活變得唔一樣.」
視「肯雅徐」為目標
貴為台灣名模鐵人,麗雅原來都有欣賞嘅名人跑者,佢都好鍾意我哋香港嘅「肯雅徐」.「我覺得徐濠縈跑得好出色,一般嚟講1個貴婦,可以選擇喺屋企歎下,平時去飲下午茶,但佢就身體力行話俾大家知,佢出色嘅唔止係外表,重有運動嘅毅力.我覺得咁樣可以鼓勵到好多女仔,除咗識打扮自己,重要有其他嘢,先會令人覺得你厲害同吸引.我有follow佢個《Instagram》,會留意佢最近又跑咗咩比賽,佢平時點樣襯啲跑步服裝,甚至佢平常嘅服裝配搭.之前經常喺NIKE嘅活動遇到佢,我覺得佢講嘢好有型,佢試過講笑:『你對腳咁長,跑得唔快都唔緊要啦!俾大家睇下你嘅長腿已經好正啦!』我覺得佢係好輕鬆看待跑步呢件事嘅人,佢唔會刻意咁同人講佢完成咗幾長距離,要進步幾多,但佢就一直做自己,好有個性,好識面對自己,好多女藝人都未必做到.」
男友一定要愛運動
麗雅嘅朋友都戲稱佢係兼職運動員,佢自己都以考到運動指導員證為目標.「我唔係想做教練,只係好鍾意運動,我想將來有朋友或記者問起時,我都可以好正確咁指導大家最標準嘅運動動作,而家已開始準備,大概暑假時就會去考試.」
幾年前因婚姻失敗而走入人生低潮,跑步將佢嘅生活調回正軌,佢話而家感情方面一啲都唔急.「以前未做運動,就會覺得好悶冇嘢做,不如拍下拖啦!但因為而家已經將自己嘅時間安排得好充實,所以都冇乜時間諗呢樣嘢.如果遇到適合嘅都會試下,但對方一定要鍾意運動,識得健康生活,因為咁樣嘅人先會同我有話題.佢本身唔使好厲害,但一定唔可以排斥運動,會同我一齊練習,參加馬拉松,慢慢進步就OK.我最討厭就係有男仔會話:『你係咪傻咗,去跑咩馬拉松?』呢類人我就絕對唔會同佢講第2句說話.」各位男士,聽到未?
公開練長腿秘技
麗雅話好多女仔,甚至乎models都會有錯誤觀念,覺得跑步會令腳變粗.「佢哋每次見到我,都會好奇問我點解跑馬拉松,對腳都重咁修長?以下就係我嘅心得.」
1. 跑姿要正確,運用到啱嘅肌肉部分,就唔會令某部分肌肉特別發達.
2. 要做TRX(Total Resistance Exercise,利用彈力繩進行嘅全身抗阻力鍛煉)等嘅LSD運動,針對性練腿,臀,腹部呢啲肌肉,先有力量應付長跑.練得好,平時行路都唔會彎腰陀背,行都行得好睇過人.如果本身肚同屁股完全冇力量,每次行路啲力量會落晒小腿,唔好話跑步,行得多,對腳都會愈嚟愈粗㗎!
3. 跑完後一定要拉筋,腿嘅肌肉線條就會愈拉愈長,變得更好睇.紓緩嘅動作同運動本身同樣重要,我就算只係行街,返到屋企一樣會拉筋,令肌肉放鬆,拉長,唔會結成一大舊.我跑半馬後即刻會做番20分鐘拉筋動作嚟紓緩.返到屋企或酒店就會敷冰,跟住再拉筋,即係跑完嗰日,我每隔1,2個小時就會拉1次筋.如果有浴缸,我直情會放凍水再倒兩桶冰,成個人浸落去.可令擴張或破裂嘅血管冷卻,同埋減緩身體嘅不適.
4. 定期做運動式按摩,以常用嘅推,拿,揉等手法刺激肌肉,可減低運動後嘅肌肉酸痛感,同埋可將深層僵硬嘅肌肉推鬆.
麗雅由上年10月開始幫我哋寫網上專欄「Liya美力說」,每兩星期1篇,分享佢嘅生活,運動大小事,記得追睇.
延伸內容
《Gym Girl》第3集:玩完Criss Cross有人魚線,其實唔難!


text:
2016年11月27日星期日
冷泡咖啡 Cold Brew Coffee
另一樣近排都興起嘅就係冷泡咖啡,顧名思義,就係用凍水沖咖啡.初時都唔係好信凍水都可以沖到咖啡,原來係起碼要泡足 12 個鐘,將咖啡粉裡面嘅物質慢慢浸泡出嚟,好處係唔會因為水溫,咖啡粉粗幼度,甚至係沖泡咖啡手法而影響味道,所以泡好後嘅咖啡味道會比較醇,比較少酸味同苦味.
由於咖啡粉經長時間浸泡,咖啡因濃度都會相對高好多,所以冷泡咖啡唔可以長期飲用,間中一杯好喇!
2016年11月26日星期六
椰菜花飯
近排好流行椰菜花飯,無論係飲食網頁,電視節目,以至係營養餐單都有提及,因為相比起米飯,碳水化合物少好多,食咗都無咁易增磅,而且簡單易煮,無技巧可言.
早前買咗個巨型椰菜花,一半用嚟煮餸,另一半就試整咗椰菜花飯.
2016年11月6日星期日
執平貨!
依家用緊隻平底鑊個易潔塗層開始唔多掂,連煎 pancake 都有啲黐,所以一早已向素友打聽一下行情,睇吓佢有咩好介紹.素友因為知我要買鑊,所以有次佢行百貨公司時,見到平底鑊大特價即刻通知我兼影埋相俾我睇㖭,真係要多謝素友咁有我心呢!
隻鑊唔單只平,而且仲係我依家用開嘅牌子,更重要嘅係同我一向用開個 size 一樣,咁我就可以繼續用番個舊玻璃蓋,唔使嘥錢再買喇!
2016年10月31日星期一
蜂蜜抹茶曲奇 Honey Matcha Cookie
剛喺圖書館借咗本健康烘焙食譜,唔用蛋,奶類製品及精製糖,裡面有個黃豆粉唧花曲奇,無論材料同做法都相當簡單,可以好快手就整到,今日即管一試.食譜原本係用黃豆粉同楓糖漿,因為手上都無呢兩樣食材,所以我就改用咗蜂蜜同抹茶粉.
其實 N 年前都已經試過幾次整唧花曲奇,但次次都唔成功,今次反而一擊即中,所以即使個唧花整得唔太靚,但都已經好滿意喇!!估唔到唔用牛油同蛋整成嘅曲奇都一樣咁鬆脆,唔會又硬又實.
罌粟籽 bagel
自從買咗麵包機之後,真係好少自己親手整麵包,一來無太多時間容許我慢慢等發酵同焗,二來就係一個字,懶!!臨瞓前倒哂啲材料落部機度,預校好時間,第二朝起身就已經整好,雖然我其實唔多鍾意麵包機整嘅麵包,因為實在太軟熟,唔係我杯茶,但總好過要自己整或出街買 "化學" 包食囉!
早幾日終於的起心肝整番一次 handmade bread,皆因目標人物唔係自己,係 Ernest 婆婆,佢好鍾意食 bagel 㗎!只要係為身邊入而做的話,動力就會大好多,如果只係整俾自己食的話,真係懶得就懶囉!!
2016年10月23日星期日
咖啡香蕉雪糕
錯體!?
仲記得早前我收到舊學生喺澳洲寄俾我一大盒甜品嗎?裡面其中一盒係茶包.
2016年10月18日星期二
芝麻麵包布甸
2016年10月14日星期五
間接做善事
食過曲奇同蛋糕,又收到本精美食譜,咁順便幫吓老友忙都好應該呀!
Ernest 媽咪有啲包裝食物想送俾有需要人士,但又唔知捐去咩地方好,我突然想起灣仔一個商場裡面長期放咗一個紙箱喺度,有心人可以將食物放低,等有需要嘅人取用.反正我轉車返屋企時必定要經過呢個商場,咁都係順手啫,施受雙方都有得著,我呢個 "中間人" 都間接幫手做善事,哈哈!
多謝!!
Ernest 媽咪今日送咗本食譜俾我,係仙姐嘅《點點我心》.
一向都好鍾意仙姐嘅食譜,尤其係中式點心,做出嚟成品特別合心水,各方面都恰到好處,因為仙姐通常都習慣將個食譜整 N 次咁多,邊做邊調整食材份量,直到自己完全滿意為止先將食譜公諸於世,所以佢嘅食譜一定信得過,而且一定可以成功整到,唔似得有啲食譜咁整幾次都唔成功,根本就係個食譜有問題,又或者係刻意將所謂嘅 "秘方","秘訣","秘技" 收埋,唔係完完整整咁跟大家分享,用咁嘅心態去出食譜,不如唔好出好過啦,我自己就覺得同扼錢都無乜大分別!!
訂閱: 文章 (Atom)


text:
24 JUNE 2014(TUE)話說前幾日姨媽嚟探小豬媽嘅時候,買左好幾個手掌咁大啲紅菜頭俾小豬媽煲湯飲.啲紅菜頭真係好大粒,所以今日就嚟煲個既簡單又好有益嘅紅菜頭湯啦~
其實我地之前都唔識煲紅菜頭湯,唔好話煲就連聽到好少聽,係小豬媽針灸嗰位醫師介紹,我地先識煲依個湯.
原來一個簡單嘅紅菜頭,佢嘅功效都好廣,可以補血養顏,護肝排毒.真係任何人都可以飲,連小朋友都可以飲呀!
材料都係非常簡單,只係一個紅菜頭(如果係普通街市冇大嘅,就可以用兩個細代替),番茄五粒,薑兩大舊~
先將紅菜頭去皮切塊,成個紅菜頭都好有營養,所以啲葉同莖都一樣可以拎埋嚟煲湯呀~
番茄切開四件~
薑連皮切開一半,之後拍鬆佢備用.其實薑係可以因應個人口味加減,由於我鐘意薑嗰種辣辣地嘅口感,所以先咁多啦~
隨水將紅菜頭及薑放入煲內開始煲~
煲左大約二十分鐘之後,就可以將蕃茄加埋入去煲~
最後再用中火煲多大約四十五分鐘,之後落少少鹽~
一個簡單又有益嘅紅菜頭湯就完成,除左可以有湯飲之外,啲湯料都一樣可以食呀~
老實講,依小豬媽開頭煲嗰幾次,我都唔多肯飲,只係好勉強咁飲左一碗,因為都真係唔多習慣飲咁"紅"嘅湯.不過飲多幾次,又發覺又真係幾好飲,加上又可以排毒咁有益,所以依家每次煲嘅時候我都會自動自覺咁大大碗飲幾碗呀!
其實好多朋友都有加埋肉嚟煲,不過針灸師話最好有營養就係只落依幾樣簡單材料,有需要時就加埋紅蘿蔔同粟米就得啦!


text:
呢輪同 blog 友 ティーカッププードルーランド 傾偈,成日都講緊 A1 Bakery 個裸麥合桃提子包,因為係佢嘅至愛,佢話暫時都未有一隻麵包及得上佢咁好食!鬼咩,佢淨係鍾意食軟包,查實真係好少有歐陸軟包 o架!所以我介紹佢食 Pumpernickel 個黑麥包佢都話 "超級難食" ,死未!!
因為近排成日都提起呢個裸麥合桃提子包,而我又真係好耐都無買呢個 "正" 包嚟食,真係講到我都心郁郁,咁啱今日經過海翠坊見到 A1 呢個包又啱啱做特價,照樣只係 $16,咁咪買番個嚟食吓先!
但係今日個主角唔係裸麥包,而係朱古力 doughnut.
雖然裸麥包都好好食,但係已經唔係第一次食喇,反而 doughnut 係第一次買嚟試呀!因為之前睇過報紙講,喺香港好食嘅 doughnut 唔多,A1嘅 doughnut 算係數一數二好食 ( 之前執咗果間 Kripsy Kream 啲 doughnut 雖然好出名,但係個個都話好鬼死甜,唔係咁啱香港人口味 ),咁我咪試吓囉!雖然係貴就貴咗啲,不過人一世,物一世,乜都試吓嘛,最多豪一次俾佢咁大把!
個冬甩真係唔同啲 o架,發得特別厚身,咬落好實在,唔會太腍.由於 doughnut 係油炸,加上佢嘅實在質感,真係有少少似油炸鬼 feel,唔怪得之 blog 友 T&P 介紹炸兩俾鬼佬認識時,佢形容為 "Chinese doughnut with rice roll " 啦!而薄薄嘅一層朱古力醬又蘸得好均勻,好靚,唔會好似「山崎麵包」啲朱古力 doughnut 咁,面頭層朱古力一咬就裂哂,跌到一地都係,果然一分錢一分貨.
裸麥合桃提子包就唔駛講啦,一定好食.加杯咖啡,呢兩個包就係
我今晚嘅 dinner 喇!


text:
10 SEPTEMBER 2014(WED)今日係十號,剛好係小小豬又大一個月嘅日子,已經係49個月嘅小小豬今朝起身竟然識得自動自覺係書包拎課本出嚟溫習呀~
由於每日放學返嚟到要準備食晚餐,洗白白,做功課,講故事時間....所以其實小小豬可以自己玩嘅時間都唔算多.我一向都唔算係怪獸家長,都唔建議迫得太利害,所以每日早上飲完奶之後,我都會俾小小豬自由活動時間,等佢自己玩鐘意嘅嘢,咁先可以營造開心嘅童年嘛!
今日如常地一早起身,小小豬就去玩玩具,我就入廚房準備午餐,突然間聽唔到小小豬嘅說話聲,我就即刻走出客廳睇吓咩事.(因為小小豬係一個唔停口嘅小朋友,就算佢自己一個人玩都可以講嘢講足全程.突然間冇聲當然係有啲唔對路啦)
原來依個時候嘅小小豬係書包拎左本課本出嚟,好專心咁睇緊學校嘅課本呀~
見佢咁乖仔,我即刻放心晒.依個時候我當然係唔阻止佢,等佢繼續做乖乖啦!
正當我準備入廚房繼續準備午餐時,就係咁俾小小豬發現左我,叫我陪佢一齊讀書,仲叫我扮小朋友,等佢扮老師用國語教我讀書添.依一刻嘅小小豬又真係似模似樣,所以我都陪佢玩左一陣扮老師啦!
其實見到小小豬依個動作,我都真係幾開心,因為我地嘅努力係真係冇白費,睇見小小豬由當初唔鐘意睇圖書,到依家識得自動自覺,發自內心咁去做,又真係一個好大嘅進步,當然...亦都係大肥豬嘅堅持同耐性,小小豬先有依個重大改變呀!
希望依一個好開始可以繼續KEEP住,到佢將來返小學...中學...都會好似依家咁自動自覺去溫習啦!


text:
呢2個月實情發生幾多野, 返工忙又撞正面試月, 有好多個晚上連面都冇洗就訓到第2朝(呢排重要天氣凍更好訓)
呢個面試月其實有好多野想回顧, 細節有好多吾記得, 最大感覺係原來好多幼稚園都expect小朋友more than ready去返學, 好似要識認顏色, 數數字(或者係我太hea吾覺得要教), 最神奇一次係一來就帶小朋友同媽咪分開入音樂室唱遊, 自問作為大人o既我都接受吾到更何況得2歲o既小朋友. 而且我呢個hea媽以為報6間in 5間已經夠, 再加上一一冇讀n同細b, 最終有一間收am我都已經好滿足.
除左面試月, 其實有d野完全打亂左自己腳步.....
就係...
繼量產型"一一"後將會有"二二"出現...(暫時叫住"二二"先啦)
佢黎得比預期早. 宜家3個月多d陀住佢冇再好似一一錦狂嘔只係胃漲d, 胃口ok不過要少食好多餐, 2個月o個時臨訓食完2點又食4點又要再食(諗起都顛), 宜家都好左不過一定要食宵夜. 二二吾只一次照ultrasound俾醫生話佢周圍轉 (睇黎量產形二號活躍程度比一號更出色!) 正因為二二咁好動而一一又咁男仔款, 所以我估99.9999%二二都係仔 (OMG~諗起日後俾3條仔圍就驚喇==") 又正正因為我吾想咁快知道呢個可怕o既事實, 我排到二二 5個月照結構先真正面對佢o既性別 (俾我發下2個月夢係女都好吖)
其實口講就話怕, 心裡都ready二二o既來臨,
希望呢次孕期食多d訓多d好好享受埋呢幾個月同一一玩o既時間啦~


text:
2016年7月11日星期一
心意
前幾日收到 ex 個 whatsapp,話買咗份 XX 禮物俾我,問我幾時得閒喺屋企,佢拎上嚟俾我.咦,我咪已經同身邊所有人講好咗,呢日唔好再對我有任何動作,亦唔好旨意我會對你哋有咩表示,唔通到佢老人癡呆!?
之後我哋傾咗一輪偈,佢離開時同我講,叫我自己多啲聽吓音樂啦!呢一刻我終於明白點解佢今年又突然重提呢一日,仲送禮物俾我,原來係別有用心,希望我可以聽多啲音樂舒緩情緒,早日康復.
我拎上手睇咗一輪都完全唔知呢件係乜,原來
係個電子音箱,可以用藍芽或 cable 接駁
電子產品播放音樂,又可以做收音機,
我呢個電子白癡完全唔知呢個
世界有一樣咁嘅嘢呢!!
自從媽咪離開之後,我就決定唔再提及呢一日,一來係因為有人話過我知,呢一日其實係母難日,二來係因為當年媽咪離開咗唔夠一個月就已經到咗呢日,當時嘅我根本完全失去知覺,身邊發生咩事都完全無興趣去理.
前幾個月情緒最低落,情況最差嘅時候,真係多得佢,原本我問佢肯唔肯借個膊頭俾我,純粹都係期望佢文字上 say yes,等我自己心情舒服啲,有點安慰,但真係估唔到佢會付諸行動,而且仲係趕返工前專登抽僅有少少時間上嚟睇吓我發生咩事,最重要係佢借咗個膊頭俾我之後一粒聲都無出過,完全無問到我任何事,只係靜靜咁攬住我,俾我好好發洩.我都有同輔導姑娘講番呢件事,姑娘都高度欣賞佢,稱讚佢有情有義,非常難得,叫我好好珍惜呢位朋友!
緣份天注定,唔到我哋去控制,無論係情人,父母,兄弟,朋友,以至師生關係都一樣,當初大家有緣份先會走埋一齊,一旦緣盡的話,無人可以挽留得到!!記得好耐之前睇到電視節目訪問 "魔警" 徐步高嘅媽咪,佢話自己個仔走咗之後,一直都好唔開心,完全接受唔到呢個係事實,自己個仔應該係為市民服務,保護市民生命財產嘅公樸,點會走去殺人!後來徐媽媽皈依佛教,接觸多咗佛學之後就知道,母子緣緣盡時係點都唔可以挽留得到,要學識放手,之後心情就慢慢平伏過來.其實我聽完佢呢番說話之後,我係完全明白當中道理,但原來真係講就天下無敵,要實行起上嚟真係一啲都唔容易!!同 ex 嘅緣份都係一樣,唯一唔同嘅係大家可以轉變身份,由情人變為好友,繼續見面來往,緣份仍在,只係變了性質.我其中一位老友都同我講過,好欣賞我同佢真真正正可以做到再見亦是朋友!
九年前嘅我肥到有個小肚腩,而佢就俾我媽咪話佢好瘦;九年後嘅我就變成皮包骨,而佢就多咗個肚腩!世事無常,珍惜眼前一切!!
訂閱: 發佈留言 (Atom)


text:
真係一得就必一失,命運已經為你安排好,為乜仲要強求呢!
噚日搭 48X去馬鞍山教 Louisa 時,居然唔識得喺城門隧道前個轉車站轉 40X,仲 "懶醒" 咁提自己唔駛落車轉車呀,唔知係自己老人癡呆又發作呀,以為自己坐緊 43X直去馬鞍山,定係隔咗一個禮拜無去到就即刻唔記得有轉車呢會事呀,定係啱啱接完 Louisa 同 Gordon 個電話後已經到咗城隧轉車站,個心仲未 "平伏",思想未清晰呢!出咗隧道到咗沙田後,見架車駛入新城市廣場底果個巴士站時都仲未 "醒水",仲諗住梗係前面有交通意外要改道,就係呢個時候,先至突然 "登" 一聲,醒起自己搭緊果架係 48X,要之前轉車,咁唯有即刻落車,再轉其他巴士或火車入番馬鞍山囉!
原本喺城隧轉車站轉車只需補多 $0.9,依家就要俾 $5.2 搭巴士入去,洗多咗嘅錢啱啱好等於星期日去吉之島買嘢折咗嘅錢,你話我係咪真係好似之前篇 blog 咁講,打破唔到宿命哩!
唔緊要啦,媽咪每次見到我有舊學生唔學琴,攪到唔開心果陣時,都會咁樣安慰我:「點解你要覺得每次有新學生學琴,總會有舊學生走,攪到收入根本無增加到,你應該掉番轉嚟諗,個天已經對你好好 o架啦,知你將會有學生走,依家就俾定一個新生你補上.」將佢變成:「個天已經對你好好 o架啦,知你會唔記得轉車蝕錢,依家咪俾定你買嘢有折,補番條數囉!」
諗到呢度,我個心就即行舒服咗,放低咗.如果以後再遇到任何唔開心嘅事都有媽咪安慰我,鼓勵我就好喇!


text:
湯水
湯係主要成分係流質或半流質菜肴嘢食嘅總稱.同其他菜肴嘅區分並唔係好明確.一般習慣上將液體成分佔主導地位嘅叫做湯,唔佔主體成分嘅叫做炖菜,或按製作,食用形式叫做砂鍋,湯麵等.
作用[編輯]
大量水分同長時間嘅烹調令湯混合咗好多滋味同香味成分.由調味唔同,湯可以有開胃,正菜,補充水分,解膩等功效.本身味道好淡嘅食品好似豆腐,米粉,魚翅多數配鮮湯一齊食.
一啲唔適合直接食用嘅下腳料通過湯,特別係熬製清湯,被充分利用.例如北京烤鴨最尾經常配有用鴨骨架製嘅湯.
中國菜飲湯可以喺食飯過程嘅任何時間,西餐就喺一開頭,開胃菜之後上湯.日本同朝鮮半島就係一路食飯一邊飲湯.
分類[編輯]
多數湯調味係鹹味,甜味叫糖水,個別唔調味(例如米湯).多數係趁熱食,西班牙凍湯,一啲羅宋湯等係雪凍後食.
從用料上分有肉湯(包括獸肉和禽肉),海鮮湯,素湯.
從口感上有清湯,含固體懸浮物質很多嘅濃湯,乳白色嘅奶湯等.歐洲菜肴中嘅奶湯多使用牛奶或鮮忌廉,中國菜叫做奶湯嘅唔用乳製品,而係喺其他動物性材料中提取出懸浮脂肪顆粒造成乳濁狀.
喺中國廣州,將煮咗好耐嘅湯叫做「老火湯」.老火湯通常被人認為有較高嘅營養成份.
湯嘅濃稠調節[編輯]
湯嘅粘度通常高過水,口感稠厚.可以令湯更加粘稠嘅成日見成分有:


text:
小小超李澤楷係城中超級鑽石王老五,佢同梁洛施分手之後,佢感情生活自然受到關注.上個月有讀者撞見小小超同一位齊蔭長髮女仔喺灣仔餐廳談心,到早幾日,又俾人撞見佢同女伴喺泰國曼谷街頭又攬又鍚,個女伴似足之前灣仔個齊蔭女,極似係同一個人.
呢位咁得小小超歡心嘅齊蔭女,終於現真身佢睇落30歲,雖然唔係乜嘢超級美女,但五官端正,鼻樑直直,個樣好pure好白淨!原來,小小超早喺今年5月,已經同呢位齊蔭女一齊去日本名古屋,重比讀者撞見小小超同齊蔭女棄坐私家車改搭普通市民搭嘅交通工具添.
今日讀者鄧小姐透過本報「爆相爆片」報料,話睇完今日《蘋果》報道之後,發現齊蔭女同佢今年5月撞見嗰個小小超女伴外型似到十足十.
鄧小姐話5月3號喺名鐵名古屋站搭電鐵去中部機場,佢喺月台頭等車等候位置等下一班特急車,突然有兩個人好趕急衝入鄧小姐面前嗰部非特急車廂,雖然隔住玻璃,但鄧小姐好清楚睇到其中一個係小小超,而身邊另一個就激似今日見報嗰個齊蔭女.
鄧小姐話:「李澤楷上到嗰卡頭等車卡之後搵坐位,見到有一家人坐喺度,就同對方講個位係佢,跟住嗰家人起身,但原來李澤楷搭錯車,佢其實係同我坐同一班車,因為我上車之後,下一個站就見到李澤楷同個女仔上番車搭番我同一班.」
鄧小姐指小小超同齊蔭女喺機場站一出閘之後,兩個人就好依依不捨咁企到埋一埋,小小超仲一手拖住行李,一手攬住齊蔭女,鍚咗齊蔭女個面珠一啖,齊蔭女頭dup dup好唔捨得,小小超人於是又哄又0氹咁咬耳仔,兩個人癡纏咗5分鐘左右,齊蔭女就好依依不捨咁,同小小超人分頭走人,小小超冇同齊蔭女一齊搭飛機,剩得女嘅自己一個拖住行咗去機場.
鄧小姐話唔清楚齊蔭女係咪搭飛機返香港,但近距離見佢個樣,冇乜點化妝,個樣似乎好細個好文靜,睇打扮似有家底,而且好多時都係匿喺小小超身後面好怕羞咁款.
小小超喺呢幾個月內三度同齊蔭女現身名古屋,灣仔同曼谷三個唔同地方,睇嚟愛得相當癡纏.至於嗰位齊蔭女三現身都係着住款露膊連身短裙,衣着品味似乎都好專一咁呢!
2015年8月4日 星期二
李澤楷女友樣貌曝光 五月蜜遊名古屋 車站錫錫 李澤楷,
小小超李澤楷係城中超級鑽石王老五,佢同梁洛施分手之後,佢感情生活自然受到關注.上個月有讀者撞見小小超同一位齊蔭長髮女仔喺灣仔餐廳談心,到早幾日,又俾人撞見佢同女伴喺泰國曼谷街頭又攬又鍚,個女伴似足之前灣仔個齊蔭女,極似係同一個人.


text:
黎琛怡( Natalie)
就讀新聞系,畢業後 Natalie希望拍攝《鏗鏘集》一類專題式的節目,「可以深入認識了解受訪者.」
U花 U草
樹仁狂舞派 貼錢練舞
上到大學玩 danso,成班同學排舞排通頂,夠晒熱血,不過跳到要貼錢又成兩,三個月冇返屋企食飯,又唔係個個願意.
讀緊樹仁大學新傳系 Yr.2嘅黎琛怡( Natalie),有 12級中國舞底子,讀樹仁第一年便入 danso,對 hip hop一竅不通,不過一玩就愛上 danso嘅 team spirit,即使每場演出要倒貼千幾蚊都冇所謂,今年仲索性上埋莊負責同各大學代表開會,就係咁, Natalie忙到幾個月冇返屋企食飯兼通頂都無怨言!
「其實 Yr.1同其他 dancers一齊經歷唔同嘅騷,付出時間心機去練好每一隻舞,自己真係好享受,晚晚三,四點先返屋企,第朝九點又出去返學,比家人鬧當屋企係酒店,但 danso實在多莊務要搞,加上樹仁唔太支持 danso,學校個鏡房又超細,通常排舞都要畀錢 book喺鑽石山嘅排舞室,練完返屋企(薄扶林)好夜,我哋成日都摷晒自己屋企啲衫出嚟左配右搭整服裝,一場騷至少 10幾個 dancers,淨係服裝都要花好多心機!」


text:
大灰狼改版(木马更新时间2016年6月11日)木马免杀过国内所有杀毒,主动,域名拦截,重启上线,云查杀)软件绝无任何后门,如果你发现有后门就尽管来骂我吧!只求进群让我打点别的广告!
http://www.dute360.com/data/attachment/forum/201606/07/133316pex1dzt9fwhf6pee.png
http://www.dute360.com/data/attachment/forum/201606/07/133323lq8tr94sctk66c88.jpg
求独特论坛的管理员别加权限
求独特论坛的管理员别加权限
求独特论坛的管理员别加权限
**** Hidden Message *****
好好好好好好好好好好好好好好好好好好好好好好好好好好好好好好好好好好好好好
好好好好好好好好好好好好好好好好好好好好好好好好讚讚讚讚讚讚讚讚讚好好好好
好好好好好好好好好好好好好好好好好好讚讚讚讚讚讚讚讚讚讚讚讚讚讚讚好好好好
好好好好好好好好好好好好好好好讚讚讚讚讚讚讚讚讚讚讚讚讚讚讚讚讚讚好好好好
好好好好好好好好好好好讚讚讚讚好讚讚讚讚讚讚讚讚讚讚讚好好好好好好好好好好
好好好好好好好好讚讚讚讚讚讚讚好讚讚讚好好讚讚讚讚讚好好好好好好好好好好好
好好好讚讚讚讚讚讚讚讚讚讚讚讚好好好好好好讚讚讚讚好好好好好好好好好好好好
好讚讚讚讚讚讚讚讚讚讚讚讚讚讚好好好好好好讚讚讚讚好好好好好好好好好好好好
好讚讚讚讚讚讚讚讚讚讚讚讚好好好好好好好讚讚讚讚讚讚讚讚讚讚讚好好好好好好
好讚讚讚讚讚讚讚讚讚讚讚讚好好好好好好讚讚讚讚讚讚讚讚讚讚讚讚讚好好好好好
好好讚讚讚讚讚讚讚讚讚讚好好好好好讚讚讚讚讚好好好讚讚讚讚讚讚讚好好好好好
好好好好好好好好讚讚讚讚好好好好好讚讚讚讚好好好好好好讚讚讚讚讚好好好好好
好好好好好好好好讚讚讚讚好好好好讚讚讚讚好好讚讚好好好讚讚讚讚讚好好好好好
好好好好好好好好讚讚讚讚好好好好讚讚讚讚好好讚讚讚讚好讚讚讚讚讚好好好好好
好好好好好好好好讚讚讚讚好好好好讚讚讚讚好好讚讚讚讚好讚讚讚讚讚好好好好好
好好好好好好好好讚讚讚讚好好好好讚讚讚讚好好讚讚讚好好讚讚讚讚讚好好好好好
好好好好好好好好讚讚讚讚好好好好讚讚讚讚好好讚讚讚好好讚讚讚讚讚好好好好好
好好好好好好好好讚讚讚讚好好好好讚讚讚讚好讚讚讚讚好好讚讚讚讚讚好好好好好
好好好好好好好好讚讚讚讚好好好好讚讚讚讚好讚讚讚讚好好讚讚讚讚讚好好好好好
好好好好好好好好讚讚讚讚好好好好讚讚讚讚好讚讚讚讚好好讚讚讚讚讚好好好好好
好好好好好好好好讚讚讚讚好好好好讚讚讚讚好讚讚讚讚好好讚讚讚讚讚好好好好好
好好好好好好好好讚讚讚讚好好好好讚讚讚好好讚讚讚讚好好讚讚讚讚讚好好好好好
好好讚讚好好好讚讚讚讚讚好好好好讚讚讚好好讚讚讚好好好讚讚讚讚讚好好好好好
好好讚讚讚讚讚讚讚讚讚讚好好好好好讚讚好好讚讚好好好好讚讚讚讚讚好好好好好
好好好讚讚讚讚讚讚讚讚讚好好好好好好好好讚讚讚好好好好讚讚讚讚好好好好好好
好好好好好讚讚讚讚讚讚讚好好好好好好好好讚讚讚好讚讚讚讚好好好好好好好好好
好好好好好好讚讚讚讚讚讚好好好好好好好讚讚讚讚好好讚讚讚讚讚好好好好好好好
好好好好好好好好好讚讚讚好好好好好好讚讚讚讚讚好好好讚讚讚讚讚讚讚好好好好
好好好好好好好好好好好好好好好好讚讚讚讚讚讚好好好好好讚讚讚讚讚讚好好好好
好好好好好好好好好好好好好好好讚讚讚讚讚讚好好好好好好讚讚讚讚讚讚讚好好好
好好好好好好好好好好好好好好讚讚讚讚讚好好好好好好好好好讚讚讚讚讚讚好好好
好好好好好好好好好好好好好讚讚讚讚讚好好好好好好好好好好好讚讚讚讚好好好好
好好好好好好好好好好好好讚讚讚好好好好好好好好好好好好好好好讚讚讚好好好好
好好好好好好好好好好好好好好好好好好好好好好好好好好好好好好好好好好好好好
看看
过不了360,360一开就报毒一杀鸡就掉了,而且win7系统马会一直启动进程.容易被发现 {:7_195:} 谢谢分享
-----------------------
我爱你爱爱爱爱爱爱
顶起来 看看
我爱你爱爱爱爱爱爱 dddddddddddddddddddddd


text:
圍板中的孤魂响好多年前一個暑假發生一D好不可思議嘅事,我記得我曾經講過我係一個幾百厭嘅細路,每年暑假一係一早做晒所有暑期作業,一係就留番最尾嗰幾日先做,有一年我就一放暑假做哂作業,便可每日去玩,可以玩到不分日夜,以前D屋邨住嘅人好多時因生多一兩個小朋友便可再分配多一間屋,我有幾個朋友係同我同一條邨但唔同樓,其中一個都係有兩間屋,一間响二樓一間响六樓,我呢個朋友有好多兄弟姊妹,佢阿爸阿媽因年紀大巳返鄉下長住,所以時常得佢哋幾兄弟姊妹响度,咁樣就係我哋聚會嘅好地方,可以由朝玩到晚甚至通宵,夜晚我哋一班人成日响度傾計或有D人玩神打,以前D人好信可以請神上身,但唔知係唔係真嘅,只係好有興趣睇佢哋玩,有人請關二哥上身,有人請大聖爺上身,佢哋成日响上身後用刀斬自己或者打交,有時打交會比對方嘅神打到出血,要請返對方嘅神幫對方止血先至停.
每晚都响度玩,玩到半夜一兩點就去食宵夜,每晚如事,直至有一晚,我哋一班人大約七至八個人出外食宵夜,因樓下以前係幼兒園,我以前都係响果到讀幼兒園所以知道,但現在巳經停校,咁咪响外面圍咗D木板响度唔比人進入,响傍邊圍嘅板啱啱好五塊板,平時我哋經過無留意,但果晚其中一個朋友望住D板就話,見唔見到D板中間果塊有人企响度,有人話見到有人話見唔到,我亦係見到嘅其中一個,我哋無理便直行直過,去食宵夜,食完後回程時其中一個朋友問係唔係有人見到有人見唔到,當時有三個見到嘅都話係,咁佢又問唔知係唔係果D嘢呢?當佢講完後大家都好驚唔知係唔係,再番到去時我哋再望一望,仍然有個人企响度,但仍然只有三個見到,其他人一樣係睇唔到有人,我哋知道後即刻飛奔跑番上樓,我哋睇倒果幾個都話係男人著白色衫,有點半透明感覺,當我哋返到上樓時仍然好驚,自果晚後我不敢在那座樓留到夜晚,甚至無再上去.
頁: [1]


text:
有冇方法可以識到女仔
1. Social skill 2. 吸引力 3. 有社交機會嘅環境
1. Social skill係學習返嚟嘅,你可以觀察吓你身邊最多friend,最受歡迎嘅人,通常佢哋有一D特質:例如多數係平易近人,冇攻擊性,唔會太串,感覺上比較真誠之類(其實有好多,每個人亦有D唔同),你可以細心觀察一吓,然後試吓簡一D適合自己嘅嚟學習,增強social skill.
2. 增加自己吸引力嘅意思即係“更接近自己理想中嘅自己”.例如:假設如果你覺得某個人好charm,好想好似佢咁,咁即係代表嗰個人有一D你好認同嘅特質,嗰D就係你要pursue嘅嘢喇!每個人都有能力更接近自己理想中嘅自己,到時你將會發現自己越嚟越“得”!
3. 大部分人嘅社交環境都好限:學校,工作環境,興趣活動,交友網or交友app…,但上面2點做得好嘅人,喺有限機會裡面都可以識到好多人,只要你嘅社交環境唔係過份少就ok!
返學得一個朋友熟 之後佢quit左就冇圈子 連同同學講野都唔想
靠上高登渡日
Gpa爛
Final yr啦 乜都要食自己真係唔簡單....
Pj靠gp mate carry
Intern同班友又面左左 自己做野又怕俾人執手尾同做得慢
唯有搵wtsapp gp啲朋友玩
毒到留言都無人覆
想問下返工既煩惱
話說我個人就有個好大問題 就係面皮薄 例如返工做錯d細野 比人話兩句我會feel到自己有d自責同緊張 (但人地只係講笑咁講)但我就會諗點解我咁都可以錯
又例如成日覺得自己做得唔夠好 d同事對我唔滿意之類 (事實上係冇任何問題 工作表現中規中距) 我都唔知點解會咁諗
到底可以點改善呢d問題?
利申:岩岩畢業做野
我女朋友要接手家族生意好忙
加上我同佢為左d小事嗌交
結果佢叫我唔好煩佢兩個月
係呢一個月大家都有message,不過一句起兩句止
中間其實佢有兩次話佢心情好差,對唔住
但我自己個陣唔忿氣結局冇氹返佢
之後發現自己好愛佢
亦知道自己一直對佢唔夠好,係佢需要我既時候我冇盡力去開解同包容佢
反而話佢唔岩
亦知道其實佢對我好好
但我真係唔知之後既路點行
我好愛佢但係可能已經冇得返轉頭
而且佢好有錢,我算比較有錢既香港人
但同佢比都差十幾倍
佢話自己有錢,可以搵鍾意既人一齊唔計較身家
但我覺得我自己連貢獻比佢既能力都冇
我女朋友要接手家族生意好忙
加上我同佢為左d小事嗌交
結果佢叫我唔好煩佢兩個月
係呢一個月大家都有message,不過一句起兩句止
中間其實佢有兩次話佢心情好差,對唔住
但我自己個陣唔忿氣結局冇氹返佢
之後發現自己好愛佢
亦知道自己一直對佢唔夠好,係佢需要我既時候我冇盡力去開解同包容佢
反而話佢唔岩
亦知道其實佢對我好好
但我真係唔知之後既路點行
我好愛佢但係可能已經冇得返轉頭
而且佢好有錢,我算比較有錢既香港人
但同佢比都差十幾倍
佢話自己有錢,可以搵鍾意既人一齊唔計較身家
但我覺得我自己連貢獻比佢既能力都冇
26歲 女
冇身材 冇錢 冇樣
想拍拖
覺得自己好失敗,咩都做唔到
覺得自己好失敗,咩都做唔到
26歲 女
冇身材 冇錢 冇樣
想拍拖
拍過2次拖
初戀係17歲 18歲冇左隻豬
最後甩拖係22歲
想拍拖
25 就26 男
感情,生活,家庭,工作
好想有突破,但有好多因素out of controll,有心無力
好想有人/有野指引我下一步應該點做同做d 咩好
望住d 朋友,大家都各哂計劃
結婚既準備結婚,旅行既準備旅行
我仲未有目標,未知應該為咩去搏命
我仲一個off9 咁原地踏步
佢地快樂過生活,我就拼命去生存
朋友成日問我咁搏命做乜,享受下生活
其實我都唔想搏,但我得返自己一個
萬一我唔得就真係唔得,唔同其他人
其他人唔得,起碼都有屋企頂住
曾經諗過對自己管啤,做所有事都得過且過,是是但但開心過一日就算,不過我對自己有要求,做唔出
真係好辛苦,好難捱
我都想好似普通人咁享受生活,感受下家庭溫暖,有人支持,有人為我開心為我愁
請詳細描述問題,簡述背景,年齡,性別
whatapps點溝女
鐘意一個男仔 出左一兩次街 本身都有吹吓水
後來 我覺得佢知有第個女仔都鐘意佢
好似想簡咁
冷淡左 我覺得啦
呢排都好少搵佢 冇咩野好講
感覺都淡左但仲好留戀咁 總係想hold多陣 我覺得放手好唔甘心咁
其實我都唔知自己想點
可能a0好想搵人拍吓拖
26歲 女
冇身材 冇錢 冇樣
想拍拖
鐘意一個男仔 出左一兩次街 本身都有吹吓水
後來 我覺得佢知有第個女仔都鐘意佢
好似想簡咁
冷淡左 我覺得啦
呢排都好少搵佢 冇咩野好講
感覺都淡左但仲好留戀咁 總係想hold多陣 我覺得放手好唔甘心咁
其實我都唔知自己想點
可能a0好想搵人拍吓拖
點解skip 左我


text:
男朋友約我去旅行,佢係咪想同我攪嘢?
Well,如果男仔想同你攪嘢,係邊都一樣㗎啦,佢可以約你去長洲呀,梅窩呀或者南丫島嘅,仲唔駛駛一大筆機票錢添.不過旅行時孤男寡女二人共處時間長,如果仲一齊同一間房瞓,就真係會增加攪嘢嘅機會.如果想同另一半去旅行,又唔想攪嘢咁點算?
- 事前溝通
講咗好多次,性愛嘅嘢最重要都係兩個人點溝通.春露小姐有好多朋友都係教徒,唔可以有婚前性行為,佢地一早都同另一半講得好清楚,所以都未聽過有咩唔開心事情發生.但係每個人條底線都唔同,有啲人覺得唔攪嘢,但可以一齊沖涼,又或者可以用手用口,所以你最緊要講清楚自己嘅要求,唔好到時突然讓步,因為通常男人扯咗旗之後都只可以用下半身諗嘢,佢只會不停咁測試你嘅底線㗎.唔想,就要講清講楚.
- 揀住宿
咁如果有啲姐妹想去旅行睇下夾唔夾先決定攪唔攪嘢,就最好揀住宿時睇清楚有無「twins beds」,因為double beds係雙人床,去到一定走唔甩,要一齊訓.如果唔住酒店,可以住hostels或者Airbnb,揀啲shared bedroom話平啲,想慳錢,間房有其他人,攪到嘢嘅機會會少啲.又或者揀啲有上下閣樓嘅,有電視嘅房,方便你搵藉口行開走佬.
- 扮M到
最簡單,女仔可以扮M到,或者谷緊M好唔舒服.一個正常嘅男人係鍚你嘅,就一定唔會迫你,如果你話唔舒服都迫你,你就當真係睇清楚佢係咩人啦,飛得!
- 扮攰
去旅行通常都要行好多路,你會攰是正常的.只要你搶先沖涼,然後一嘢撻係張床度話好眼瞓,之後無論佢點攪你都話唔好.如果佢仲唔死心,最後一招就扮迷迷糊咁從後攬住佢,等佢無得郁.早抖!第二朝起身時記得要扮唔記得自己做過咩,話好好瞓呀,真係好攰,今晚都要好似琴晚咁,瞓個美容覺.
- 扮唔舒服
頭暈頭痛流鼻水喉嚨痛,少少唔舒服,無傷大雅,不過一定要講到好關心佢,唔想傳染佢呀,自己都飲勁多水,營造到你都超唔想㗎,唔好意思呀,一定係趕放假前做哂啲嘢所以先作病啦.
- 唔好飲酒
嗱,我知好多男仔都會用飲酒黎狀膽,二黎想令女方放啲.如果你真係決定唔會攪嘢,就千祈唔好同對方飲酒啦,畀錯誤信號人地之餘亦降低你嘅防禦能力.唔係話叫你飲得酒對方一定想攪你,但係點解要瓜田李下呢.
- 直接拒絕
做咗咁多嘢,其實對方都應該會感覺到有啲奇怪,所以回程時搵個合適時間講下點解你會咁做.無論你係咩原因,兩個人相處,一定要坦白.據我所知,有啲姐妹除咗宗教原因,都可能會因為未揀定又或者家庭背景,令佢唔想咁快有性行為,呢啲所有原因都係直接同對方講,起碼人地得個知字,再睇下人地接唔接受到嘅.因為你唔肯同人地攪,人地想要嘅時候可以點先?都要合理地畀人解決嘅.
我春露小姐都真係知道有唔少情侶係去旅行時分床瞓,幾年都無攪過嘢直到結婚先破處,所以唔係個個男人都係餓狼,唔需要勉強自己做唔想做嘅嘢.因為無論你地係咩關係,只要你唔想發生關係又清楚地表達咗,對方仲要夾硬黎,都算係強姦的.揀伴,一定要揀個尊重你嘅.


text:
其實港女除咗極醜惡之外呢,仲好撚蠢嘅,出得鏡就咪咁猴擒撲埋疊銀紙道啦,初頭未見樣咁對談,就講到自己好著重內涵咁話,到開左樣啦,大家咪又係望樣望身家.我唔係話佢地睇樣睇身家唔啱,但係你係港台一個咁大型嘅節目入面,當住幾部攝影機同全香港幾百萬人對眼走去轉軚,咁咪就係蠢囉.
更何況,有唔少睇緊節目嘅人更加係不齒呢種拜金嘅態度,加上而家呢個網絡世界係點大家都好清楚,咩賤男中出即飛遭起底,我相信各位網民都睇唔少.係一個咁嘅背景之下,為咗一個撲朔迷離嘅所謂「釣金龜」機會﹝拿,唔好同我講話有人無諗過呢樣嘢,因為諗過呢樣野嘅人最多都係計錯數,高估左自己嘅吸引力,而無諗過呢樣野嘅人連最基本嘅理性分析都無,因為佢地做呢個決定嘅所得一定比損失大.﹞,走去冒一個俾人起底加怒插嘅風險,真係醒到加零一.
比著我係佢老細見到佢地個樣就炒Q咗佢哋,做人唔係唔可以拜金,但係就一定要有PR,做野做到咁出面咁核凸,都唔知會幫公司搞出啲咩大頭佛.
而掉翻轉頭睇,轉軚嘅港女固然係柒,但係亦都唔見得其他女醒得去邊.港男港女呢個話題係呢幾年都煲到水都乾埋啦,大家周不時都見到一班Keyboard Fighter 講下港男無用,港女拜金嘅話題,呢D 辣著火頭嘅節目,一句失言,一個錯嘅選擇,都可以令閣下成為本月之星,而我相信呢個節目比佢地嘅報酬唔多,咁樣計一計法,一個唔小心講錯野嘅損失絕對比上節目所得多,好彩你地嘅風頭已經比班做得更出面嘅港女搶左,如果唔係嘅話真係高登見.
拿,老實講,我覺得拜金唔係罪黎,大家都有各自嘅價值觀,大家都有自己嘅擇偶條件.但係 你係對劉生有興趣嘅,都等off air 先去approach啦,但係,港女們,你認為這些機會真的是屬於你的嗎?
Ps: 首尾呼應:傻婆傻婆…
原文連結


text: 57歲吳岱融喺大台劇《巨輪II》扮演獸父高天鷲,因超高班演技被網民激讚「一人救全劇」,令年過半百嘅吳岱融人氣翻生,連退隱多年嘅老婆鍾淑慧,都勾起大家好多集體回憶.噚日有人見到吳岱融同老婆現身馬來西亞睇樓盤,型爆嘅吳岱融戴有框眼鏡着裇衫用斜孭袋,鍾淑慧則戴漸變太陽眼鏡着V領闊身衫,現年47歲嘅人妻鍾淑慧,身形雖然冇後生咁弗,但樣子依然清秀,只不過衣着比較有點師奶味,兩人打扮低調拍拖睇樓盤.吳岱融同鍾淑慧攞住售樓書,由專人接待睇示範單位,兩人都要除鞋入內參觀,裏面分別有大廈同屋苑格式,佢哋睇得好細心好留神,之後仲去埋地盤,戴頭盔視察現場環境㖭,睇嚟真係想買樓做業主噃!據知,佢哋睇中一個近3,000呎單位,樓價大約700萬港元,因為吳岱融係新加坡人,曾經被封新加坡第一帥哥,而馬來西亞好近新加坡,兩人嘅獨子o依家喺新加坡服兵役,難怪想喺馬來西亞買安樂窩《蘋果》致電向鍾淑慧求證係咪喺馬來西亞買樓?佢表示:「冇呀,因為我哋有啲朋友買咗,知我哋過咗嚟,特登帶我哋去睇吓,我哋都想去八吓啫,冇嘢嘅,冇嘢嘅.咁當然都係有興趣嘅,係囉,咪睇吓囉!」問到老公越變越型,驚唔驚有女埋身?佢好有信心話:「呢啲冇得驚噃,做好自己囉,希望佢唔好走囉.」


text:
今日終於有機會嚟一試 Little Twins Star 流沙飽
但係比我想像中……..難食同服務差!(只限尖沙咀分店, 因為未試過中環店)
上一站>>CLICK HERE!
今日去完天文台開放日,諗住順路終於可以嚟試一試Little Twins Star Cafe(通常人哋都係咁叫)
其實佢真正店名叫點心代表Dim Sum Icon, 除咗Little Twins Star,仲有幾款蛋黃哥點心同埋嚟緊4月1日最新嘅醜比頭系列推出
哥哥拖住呀妹一路唱歌一路向The One出發
嚟到門口咁啱見到有布甸狗即刻兩個走埋去同佢影張相
論盡嘅哥哥一跑去就捱住嚟影相,佢都唔記得咗今日毛毛雨,一趴落去就成個衫袖濕哂!
我當然就好……激氣啦!呢D事每日都會遇見
上到嚟L3, 但係實際都唔知上咗幾多層!總之一開始就搭Lift!
因為今日落雨濕濕,所以露天座位閂咗!玻璃上都貼滿咗醜比頭嘅貼紙
我拎咗張飛等位…兩個嘢就喺度不停拍櫈嘈死人
呢日我哋兩點幾先嚟到,所以只係等咗幾分鐘,好快就到我哋
但係點知佢安排咗張超高枱俾我哋,我行到埋去先知,佢見到芊芊咁細粒就唔應該俾張咁高嘅枱我哋坐啦!
後尾先知因為高枱剛好有3個入坐,仲有3個吉位就放埋我哋入去坐滿佢,明明有四人枱就留番俾D排喺我哋後面有4人嘅朋友
我坐到埋去又唔想煩,就唯有自己小心D坐喺芊芊隔離,哥哥就要靠自己喇!
同大家見到嘅一樣,裡面嘅餐紙茶壺等等都印有Little Twins Star樣!
但係唔知點解人哋隻杯都印有Little Twins Star,但係我哋三個隻杯都冇囉,就咁白色咩都冇
玫瑰普洱茶 $30
今日我就冇叫蛋黃哥點心,如果 Little Twins Star 點心,我就叫咗蝦餃腸粉同埋流沙飽
哥哥又叫住好想食鳳爪排骨飯,當然佢唔會明白嚟呢度叫呢個飯係好傻啦!
仲有個玫瑰普洱,我以為叫茶係唔駛錢,原來同茶樓一樣仲要每個收$10
仲要收埋加一….總數$255都幾貴!不過心裡面諗如果D嘢好食就算數啦
好啦,等咗5-10分鐘嚟第一籠流沙飽啦!放低嗰吓即刻心裡講「大佬!有冇得換過籠呀?」
因為Twins Star 男仔個頭Bunk咗一忽!大家嚟得呢度都係為咗影相呃Like啫…依家連幅相都影得唔靚
奶皇流沙包 $49
之於味道就同一般流沙飽一樣就預咗㗎喇,最緊要佢哋兩個食唔停話好好食咁就算!
好喇,俾多次機會佢…今次嚟碟腸粉,真係「頂」…..一聲!個職員拎住碟嘢有少少半飛過嚟空降喺我面前,碟裡面嘅鼓油飛哂過隔離幾條腸粉度
做得主題餐廳,係咪應該個賣相係最緊要㗎呢?好唔好食我唔想再講….已經火滾
鮮蝦蒸腸粉 $49
最後到籠蝦餃!算係最安全嘅一樣,不過味道鹹到飛起….
彩色蝦餃 $59
最後鳳爪排骨飯嚟到,個哥哥就居然同我講話好飽…
咁成籠飯我自己一個點食得哂呀!完
鳳爪排骨飯 $45
Photo by CANON 5D Mark III, Len | EF 24-70mm f/2.8L USM
呀劍評分: 5分


text:
送大家一个被黑的香港美女有图有真相免费送大家一个被黑客,黑相册的美女有图有真相.下面请看图
**** Hidden Message *****
好好好好好好好好好好好好好好好好好好好好好好好好好好好好好好好好好好好好
好好好好好好好好好好好好好好好好好好好好好好好好讚讚讚讚讚讚讚讚讚好好好好
好好好好好好好好好好好好好好好好好好讚讚讚讚讚讚讚讚讚讚讚讚讚讚讚好好好好
好好好好好好好好好好好好好好好讚讚讚讚讚讚讚讚讚讚讚讚讚讚讚讚讚讚好好好好
好好好好好好好好好好好讚讚讚讚好讚讚讚讚讚讚讚讚讚讚讚好好好好好好好好好好
好好好好好好好好讚讚讚讚讚讚讚好讚讚讚好好讚讚讚讚讚好好好好好好好好好好好
好好好讚讚讚讚讚讚讚讚讚讚讚讚好好好好好好讚讚讚讚好好好好好好好好好好好好
好讚讚讚讚讚讚讚讚讚讚讚讚讚讚好好好好好好讚讚讚讚好好好好好好好好好好好好
好讚讚讚讚讚讚讚讚讚讚讚讚好好好好好好好讚讚讚讚讚讚讚讚讚讚讚好好好好好好
好讚讚讚讚讚讚讚讚讚讚讚讚好好好好好好讚讚讚讚讚讚讚讚讚讚讚讚讚好好好好好
好好讚讚讚讚讚讚讚讚讚讚好好好好好讚讚讚讚讚好好好讚讚讚讚讚讚讚好好好好好
好好好好好好好好讚讚讚讚好好好好好讚讚讚讚好好好好好好讚讚讚讚讚好好好好好
好好好好好好好好讚讚讚讚好好好好讚讚讚讚好好讚讚好好好讚讚讚讚讚好好好好好
好好好好好好好好讚讚讚讚好好好好讚讚讚讚好好讚讚讚讚好讚讚讚讚讚好好好好好
好好好好好好好好讚讚讚讚好好好好讚讚讚讚好好讚讚讚讚好讚讚讚讚讚好好好好好
好好好好好好好好讚讚讚讚好好好好讚讚讚讚好好讚讚讚好好讚讚讚讚讚好好好好好
好好好好好好好好讚讚讚讚好好好好讚讚讚讚好好讚讚讚好好讚讚讚讚讚好好好好好
好好好好好好好好讚讚讚讚好好好好讚讚讚讚好讚讚讚讚好好讚讚讚讚讚好好好好好
好好好好好好好好讚讚讚讚好好好好讚讚讚讚好讚讚讚讚好好讚讚讚讚讚好好好好好
好好好好好好好好讚讚讚讚好好好好讚讚讚讚好讚讚讚讚好好讚讚讚讚讚好好好好好
好好好好好好好好讚讚讚讚好好好好讚讚讚讚好讚讚讚讚好好讚讚讚讚讚好好好好好
好好好好好好好好讚讚讚讚好好好好讚讚讚好好讚讚讚讚好好讚讚讚讚讚好好好好好
好好讚讚好好好讚讚讚讚讚好好好好讚讚讚好好讚讚讚好好好讚讚讚讚讚好好好好好
好好讚讚讚讚讚讚讚讚讚讚好好好好好讚讚好好讚讚好好好好讚讚讚讚讚好好好好好
好好好讚讚讚讚讚讚讚讚讚好好好好好好好好讚讚讚好好好好讚讚讚讚好好好好好好
好好好好好讚讚讚讚讚讚讚好好好好好好好好讚讚讚好讚讚讚讚好好好好好好好好好
草草草草草草草草草草草草草草草草草草草草草草草草草草草草草草草草草草草草草草草草草草草草草草草草草草草草草草草草草草草草草草草草{:7_203:}
软4444444444444444444444444444444444444444444444444444444444444
复反反复复反反复复吩咐
送大家一个被黑的香港美女有图有真相
自残自残自残自残自残自残自残
{:7_199:}{:7_198:}
{:7_203:} 你弟李雷雷
来自:Android客户端 啊啊啊啊啊啊
来自:Android客户端


text:
今晚小豬媽又去左街街,所以又有機會入廚房玩煮飯仔啦!
我今日都好叻呀,整左兩餸一湯,仲要由諗至買都係我一個人負責!哈哈哈~~又向難度挑戰.
講起買餸又真係幾嬲,買豬骨嗰個老細竟然呃我.一買完餸返屋企就俾小豬媽睇吓D餸啦,點知小豬媽話個豬骨老細呃我枰,俾少好多我....聽完又真係幾激氣,點解做生意咁唔老實,下次都唔洗指意我會再幫襯佢呀!好在都夠我煲湯,如果唔係都唔知點算!
睇完D餸,就開始煲我個愛心靚湯啦!
由於見天氣開始乾燥,所以就想煲番個潤少少嘅湯,所以就諗到煲蘋果雪梨豬骨湯啦!都好容易煲,不過就成日要入廚房睇火!
另外兩個餸都係第一次煮,尤其係個炒油麥菜,之前都完全冇學過點整,所以都心大心細煮唔煮好.不過有一次大肥豬係街食飯時食過話好好味,所以一定要學整嚟煮俾佢食,所以就問左小豬媽大約點煮法,好在都算易整,所以就決定整依樣啦!
我今日嘅成功之作!
今日晚餐又可以俾我地三個人清晒,真係勁呀!
我成日問佢地D餸好唔好味,點知大肥豬答左我一句:你見我地不停咁夾嚟食就知啦!
聽完之前真係係好開心,尤其見大肥豬同LULU妹飲左幾碗湯,就真係特別開心呀!
煮飯雖然都幾倦,不過見食嗰D人食得開心,都真係值得呀!


text:
6 JANUARY 2017(FRI)唔知幾時應承過小小豬,2017年開始就會為佢準備愛心飯盒做午餐,原本都打算不了了之,但小小豬一向記性好,佢又點會放過我呢.睇左好多討論區媽媽們嘅意見(真係..升小學我都冇去刨啲論壇), 終於買到個啱心水嘅保溫飯盒,2017年首要任務就係做送飯媽媽~
依個小小豬仲過份到,要我每日整靚靚便當俾佢做午餐,唔通佢真係認為我好得閒.平日教小小豬都係要盡力去做每件事,所以既然答應左,我就要努力做好.一向冇乜藝術天份,要整個便當都有點困難,不過我都要用我最大嘅努力去整啦!
第一日嘅整愛心便當就當然要穩陣為主,所以就整左個BEAR BEAR飯團,然後加上西蘭花配上粟米肉碎,簡單得嚟都幾健康,感覺都唔錯呀~
第二日就係以三文魚飯為主,再配西蘭花同埋一啲獅子狗腸仔,原本都冇打算整公仔,不過當小小豬臨入學校門口之前,佢都千叮萬囑我一定要整隻小白兔俾佢,既然佢咁想,咁我就整一隻三文魚小白兔.不過,可能我握得唔夠實,所以效入飯盒時就有點鬆,所以小兔仔都唔係好靚........失敗了,不過我唔會放棄,一定我會再戰小白兔~
日日食飯都悶啦,所以第三日就整一個雞絲炒烏冬,烏冬又點可以整唔公仔呢?但小小豬又一定要求有公仔喺入邊,所以我就唯有用火腿印兩個馬仔圖案.點知呢隻要求高嘅豬仔話「用火腿整唔算數!」真係俾佢激C~
星期五就搞搞新意思,幫佢準備個壽司便當.啲小卷就係我自己捲嘅,好耐冇捲都總算成功, 捲得都幾靚啦.不過嗰兩舊大嘅玉子壽司就係買現成,原本係打算去吉之島買腐皮嚟整腐皮壽司,點知係吉之島都搵唔到腐皮買,最後見店員姐姐推出新鮮整好嘅玉子壽司,所以就買兩粒偷雞少少啦~
不過真係估唔到依個壽司便當有好大反應,首先小小豬一打開便當就已經不停偷笑,之後好多同學仔見到小小豬便當又充滿羨慕嘅眼神,真係搞到我有啲唔好意思,真係要諗諗下次帶唔帶壽司.....哈哈哈哈!
雖然依家為小小豬帶飯都真係幾頭痕,每日諗佢食啲乜,又要預備煮啲乜,送完飯又要係街流連等到接放學,其實都真係有點辛苦.不過見到小小豬食得咁開心又爽手,加上自己煮又係會健康啲嘅, 所以我都要有依個恒心,要繼續KEEP住為小小豬準備健康午餐!
當務之急就係要諗下點整啲靚靚愛心便當,日日都要整公仔便當...我嘅存貨唔係好多咋……哈哈!
**我地的FACEBOOK PAGE,齊齊來交流親子.育兒.烹飪啦**


text:
開始進入大製作倒數階段啦!星期一果日,同 Winnie 一齊再去 Louisa 度試整 icing cookies,成品整起好靚,不過,對於我哋呢幾個 "生手技工",整一塊餅都要用好多時間呢!!
係咪都似模似樣呢!
先焗好曲奇,之後加上一層 icing glaze,最後再用唧袋
唧上 royal icing 就攪掂.Louisa 整果條晚裝裙幾靚!
Winnie 覺得勁好玩囉,係我從未見過佢咁投入去整嘢食 o架,簡直係
"從未如此投入過"!! 不過佢好有天份呀,你睇佢唧
果兩塊曲奇幾靚就知啦!
雖然我好清楚知道自己喺唧花呢方面無乜天份,不過 果日我哋都整咗唔少花款呢!
都貪得意整咗個蛋糕呀,用最簡單嘅線條就算喇!
雖然我好清楚知道自己喺唧花呢方面無乜天份,不過
果日我哋都整咗唔少花款呢!
原來唧 royal icing 時,最好搵啲 Winnie 所謂嘅 "疆屍手" 去整,因為
原來啲糖霜好易溶 o架,Louisa 揸咗個唧袋一陣間已經攪到
啲糖霜開始溶,唧落餅度嘅糖霜都瀉到睇唔到
線條咁滯!!
之後 Louisa 又教我同 Winnie 唧玫瑰,Winnie 真係好有天份,第一次
唧已經似模似樣,Louisa 話仲靚過佢啲同班同學 o添!我呢個
無天份嘅人就真係想死囉!不單只完全唔似朵玫瑰,仲唧
到一半已經勁手痛,唉!! 睇幅相就知勁樣衰啦!
號外,號外!!恭喜哂 Louisa,佢個 cake decaration course 1 考試順利過關之餘,阿 sir 仲話佢個作品係全班做得最好 o架!
呢個就係佢考試時整嘅蛋糕喇,係咪唔錯呢!
你哋亦都可以喺 Facebook Fans Page 度搵我 o架,我間小店叫做 La Cucina di Kestrel 呀,快啲 click 入去做我個 fans 啦!


text:
周家怡拍緊杜琪峯執導的《華麗上班族》,港視本來已安排她拍兩套劇,其中一套會再做主角,可惜開台無望令她覺得前路茫茫.
搜尋氣
HKTV又食詐糊 周家怡無悔: TVB冇得變
入行 16年終於做主角,亦可能係最後一次做主角!
周家怡 98年加入 TVB,演過兔唇女,智障女演技受讚賞,可惜一直未做過主角.
兩年前轉投 HKTV終於擔正,在《導火新聞線》演女一,但最新發展竟然開台無望,女一夢可能冇下次!本來預備動筆,卻再遇阻撓而中止續約, 34歲周家怡雖然覺得無奈,但絕不後悔,仲話如果留在 TVB始終死路一條,「好清楚做落去都係冇得變……邊個周家怡?報新聞嗰個周嘉儀呀?」
適逢譚玉瑛姐姐服務無綫 32年,要由兒童節目主持變顧問,亦難逃自然流失的命運,邊個慘啲?
我冇後悔過入 HKTV!以前喺 TVB太耐,好清楚做落去都係冇得變喇,頭 5, 6年直頭唔知咩叫拍戲添!直至拍阿戚(戚其義監製)嘅戲,見到佢好緊張,同演員傾咁多嘢,至知拍戲有咁多學問,至發覺頭幾年真係嘥咗,原來我 miss咗想紅嗰個 moment,做慣咗甲乙丙呀,做職員呀,做雞呀,邊個周家怡?報新聞嗰個周嘉儀呀?
我性格係唔識做宣傳,以前喺 TVB出 function我企到最後,我唔識學其他人搞小動作,點搞都冇用㗎,我同啲監製關係夠好好啦,時也命也囉!
拍阿戚戲嗰排係好多發揮,好似有好多機會喎,但跟住又係畀番啲閒角你做!過去王維基度係想試新嘢囉!
最搞笑係傾拍《導火新聞線》,我唔知道自己係主角㗎,心諗呢間公司幾認真喎,二三線都傾得咁仔細!返到屋企睇天書,咦!我個名排喺中間嘅?原來係主角!個編劇到𠵱家仲笑緊我低能.其實我完全冇 market value(市場價值),唔賣座又唔賣埠,搵得我拍真係要好好把握,做主角係要控制個角色由頭帶到尾,以前冇做過,叫試過一次囉!
現時係完全冇 planning,渾渾噩噩,暫時唔考慮返 TVB,好彩阿爸叫我讀咗 3年法律課程,仲差一年,冇路行或會入律師行做.
譚玉瑛件事,講人情味?冇㗎喇!喺佢哋角度有顧問做可能算有人情味喇!如果係我,睇嚇幾錢人工啦,淨計騷錢即係迫我走囉,好冇人情味囉!唔想用慘字嚟形容,我想有正能量,講完好慘我驚真係好慘!𠵱家大家都係好無奈囉!


text:
星期四, 4月 17, 2014
2014 第一燒
難得英國呢排天氣非常好,
又知道大豬小姐喜歡 BBQ,
一於嚟次 2014 第一燒喇!
預早將粟米,番薯同大蘑菇用錫紙包咗,
其他食物就用醬油麴早一晚醃定,
趁太陽照耀得最暖嘅時候就開動嘞!
醬油麴豬扒都嫩滑無比!
四大個大蘑菇唔使幾分鐘就消滅咗!
大大塊牛扒就必須要有嘅!
燒雞翼我自細鍾意食 ~ ~ ~
明火燒超甜粟米就係上次細囡豬摘番嚟嘅!
可以悠悠閒咁喺後園燒吓嘢食就夠晒滿足嘞!
星期四, 4月 10, 2014
食番夠本
大豬小姐返到嚟就梗要同佢去飲茶食點心喇!
事關佢喺利物浦係唔會去飲茶嘅,
咁就一定要同佢去食番夠本喇!!
叫佢兩姊妹剔點心,
全部都係佢哋嘅心頭好!
蛋撻仔就略甜咗 D!
超好食嘅古法馬拉糕!
呢餐齋食點心都已經夠晒飽同滿足!
6 - 4 - 2014
星期日, 2月 23, 2014
RVC Open Day
細囡豬又放 Half Term Break,
咁啱 RVC 又有 Open Day,
( 唔同科目就有唔同日子嘅 Open Day )
所以我哋又再次去參觀 !
要去 Waterloo 轉 Underground,
所以先喺呢個大火車站揾食 !
中午時段都好多人嚟食嘢,
以最快時間每人食碟 Pasta 就算 !
喺呢間餐廳仲畀我買到呢隻朱古力咖啡豆糖,
竟然會平過喺 Oxford 買 !
12.45pm 去到 RVC,
先聽咗半個鐘簡介,
又再跟 Tour 參觀,
行足一個鐘 !
每個科目講解得詳細 D,
仲可以即時參與做實驗 !
參觀完又再有講師做總結,
學生就去上一個鐘預備課,
畀佢哋親身體驗吓做大學生生活 !
完咗個 Open Day,
我哋去唐人街食晚飯,
細囡豬又係揀呢間日本餐廳嚟食嘢,
可能時間尚早,
我本來都未係肚餓,
食物嘅品質每況愈下,
再加上見到呢度嘅餐具真係有 D 反胃 !
所以決定近期都唔會再去幫襯嘞 !
星期二, 10月 22, 2013
非奶製品 Cupcake
又係輪到細豬小姐整 Cupcake 返學校請老師同學食嘞 !
今次佢做嘅 Cupcake 看似係一般貨色,
但原來係有 D 特別 !
事關佢嘅 '化學老師' 係唔喜歡食奶製品食物嘅,
所以細豬小姐要用非奶製品去整呢 D Cupcake !
呢位 '化學老師' 好想食到細豬小姐整嘅 Cupcake ,
佢終於認唔住出聲嘞 !
細豬小姐又點會有負所託呢 !
訂閱: 文章 (Atom)


text:
成日見到外國明星搽紅唇都好CHARM好靚 (我會諗起 Taylor Swift)但自己就成日都唔係好敢試, 總覺得難以駕馭最近 SHISEIDO 推出全新 Rouge Rouge 16色紅調為軸心嘅唇膏分不同深淺同冷暖色系可以根據自己膚色同喜好揀選最適合嘅紅唇我自己就試咗以下三支,可以係不同場合使用其中有兩支睇落係我自己平時唔敢買嘅顏色今次就嘗試突破下自己啦~
三支色系如下:・RD310 Burning Up 明亮桃紅色・RD312 Poppy 經典亮麗紅調・RD501 Ruby Copper 鮮明亮麗暖和紅色
RD310 Burning Up 明亮桃紅色驟眼睇算係粉紅調呢支幾乎係任何年齡同膚色都可以HANDLE算係甜美性感嘅紅色, 入門必選~最近返工趕時間唔想諗用邊支唇膏就一定係搽呢支XD
RD312 Poppy 經典亮麗紅調
呢支係好有質感嘅正紅色!!
一直好驚大紅色嘅唇色
怕出嚟嘅效果唔係顯老就係老土
但呢支 RD312 搽上嘴就即刻提升氣質
而且搽起嚟好滑順
一層就已經非常飽和
妳所睇到嘅光澤度完全係唇膏本身嘅潤澤感
我係無搽過任何潤唇膏/Lip Gloss
唔至膚色顯白,就連牙齒都白咗幾度
真係好好睇~
如果想入手一支有質感嘅正紅色唇膏,
呢支會係好好嘅選擇
而且就算化妝新手都可以輕易上手
RD501 Ruby Copper 鮮明亮麗暖和紅色
呢支一搽就非.常.有.氣.勢.!!
日常搽可能會太誇張
但如果係晚宴/重要場合
搽呢支 RD501 再配上一條簡單黑裙就已經好搶眼
亦可提升自信和魅力同樣唔洗潤唇膏都可以做得光澤滋潤效果而且唇色持久又唔乾 (完全改變咗我覺得顯色=乾嘅古老思想!!)一整晚都唔怕會有甩色嘅尷尬情況出現!
平時只係敢搽粉紅/橙色唇膏嘅女孩們
不如嘗試突破一下, 試搽紅色唇膏
如果唔知邊隻隻最適合自己
最方便就係去SHISEIDO專櫃親身試上嚕~ 我敢擔保, SHISEIDO Rouge Rouge 不論質地同效果都會令到妳有驚喜~!
SHISEIDO Rouge Rouge (16 色 / 各 HK$240)*2016年7月1日於香港及澳門全線SHISEIDO專門店及專櫃有售.(產品由 SHISEIDO 提供)產品效果因人而異
contact me at chinxchin@yahoo.com
Dorian B 分享小站


text:
浦和紅鑽「勝」券在握
神戶勝利船喺主場挑戰日職一哥浦和紅鑽,想擊敗對手有一定難度,事關浦和紅鑽近況實在太好,等閒球隊想喺佢哋身上搵着數並唔容易,故此足智彩開讓球盤,可押紅鑽讓半球,一球上盤.(周六9,有線61及201台周六3:00pm直播)
上周迫和大阪飛腳之後,神戶勝利船近4場比賽嘅成績為1勝1和2負,坦白講唔算好突出,小川慶治朗,石津大介同埋馬昆奴斯單計日職亦都啞火咗好耐,而北本久仁衛,松澤香輝,吉丸絢梓同埋山本海人又因傷缺陣,人腳上捉襟見肘.浦和紅鑽保持緊10場不敗,但如果淨係計日職,佢哋就係15場不敗,開季至今未輸過,興梠慎三,梅崎司,槙野智章,武藤雄樹同埋隆比真歷等球員一直保持高水準發揮,難怪球隊可以遇神殺神,是役讓半球,一球當然捧上盤啦!
橫濱水手對鹿島鹿角一仗亦比較睇好客軍,因為橫濱水手主場已經3戰不勝,包括賽和大阪飛腳,同埋日聯盃先後不敵神戶勝利船同川崎前鋒,罕有地作客演出好過主場,所以足智彩開出平手盤,買鹿島鹿角的確係立於不敗之地,記得要捧.(周六10,香港時間周六3:00pm開賽)
鹿島鹿角客場得「手」
至於鹿島鹿角近況亦只係一般,不過佢哋嘅對賽往績就贏晒,近3次對橫濱水手全部勝出,格食格味道甚濃,而且外援卡奧盧卡斯腳好順,有力助鹿島鹿角破敵,平手盤有1.85倍值得追捧.


text:
(小小豬)止咳古方洋蔥蘋果蒜頭水
依排天氣都真係唔知想點,上星期就好似夏天熱熱的,今日又開始翻風,星期六仲話會得十幾度,真係天氣過山車,所以大家都要小心身體,新年將至…千其唔可以病呀!
小小豬依排都有幾聲痰咳聲(我估都係早前為食之過,食左好多雪糕啦!),有朋友仔知道小小豬咳就俾左一個古方我,話佢個囡囡飲左兩次之後就止晒啲咳,佢叫我試下整俾小小豬飲.
有佢嘅成功經驗,再加上屋企又有齊晒三樣材料,所以就試下依個洋蔥蘋果蒜頭水啦!
其實只係三樣材料就可以止咳,聽落又真係好似好神奇,不過其實洋蔥水之前都有好多朋友介紹過話係好有效,就連嚴浩都有介紹過.今次朋友仔依個古方就加左同樣可以殺菌嘅蒜頭,同埋又有蘋果嘅甜味,咁就即係變左勁易入口嘅甜水啦!
其實之前一直唔試整洋蔥水,不過就好怕個味小小豬唔鐘意,煲左唔飲就即係浪費我啲心機,依家有左蘋果味,小小豬都應該唔抗拒,所以就試下.
一人份量就只係需要一個洋蔥,一個蘋果同埋三粒小蒜頭~
洋蔥去皮之後切細塊;蒜頭去皮後拍鬆~
蘋果去皮切細細塊,平日我都鐘意用埋蘋果皮煲湯,因為蘋果皮都一樣好有益,但今次係需要燉啲蘋果汁出嚟,冇皮係會多啲汁出嚟呀~
係燉盅內倒放一個碗,然係將所有材料鋪上去~


text:
靚抽王
最佳損友之晶哥風雲
Ads by Google
晶哥貴為極品商業大導,娛圈當然好多人都當佢係老友啦,可惜近日學生發起嘅佔領運動,促使不少老 X忽屁股撕裂……呀,唔係,係社會撕裂.
好多上一輩嘅藝人都認為示威者係暴民,晶哥不嬲都正義過幪面超人,梗係要為上一代發聲啦!不過真係估唔到佢竟然話要同幾個朋友絕交喎!咁大個人,講呢啲?又話朋友,我當你一世朋友嘅?
綿裏藏針嘅朋友杜汶澤
阿澤寫咗篇長文幫晶哥解畫,叫大家唔好嬲佢.成篇文雖然好似好有禮貌,但係就透露晶哥為錢反臉不認人,同埋承受住壓力先講呢啲.睇完篇文大家只會覺得阿澤好有義氣,卻唔會體諒晶哥,所以話阿澤呢啲咪高手囉.
一路順風嘅朋友黃秋生
晶哥話怕尷尬,所以刪除咗黃秋生嘅電話,點知秋生嘅回應仲令晶哥尷尬,佢話自己都冇晶哥電話,仲叫佢一路順風.喂,人哋仲生勾勾喺度又冇話要出國,你同人講一路順風,即係點先?
相逢何必曾相識嘅朋友何韻詩
對於王晶同自己絕交,何韻詩就話大家查實都冇乜交流過,覺得對方咁重視自己,真係好賞面.嗚,你哋使唔使咁寸呀,俾條生路老人家行得唔得?
有價值嘅朋友 周潤發/劉德華/梁朝偉
明明周潤發,劉德華,梁朝偉都有表態支持過學生,咁點解晶哥唔同佢哋絕交呢?好簡單啫,因為佢哋感情特別深厚囉!仲有其他可能性咩?傻豬豬.
手指拗出嘅乖女王子涵
王晶個女王子涵表示自己支持偶像杜汶澤,而唔係太 buy老竇嗰一套喎.唉,所以話年代唔同,睇嘅嘢都唔同,晶哥一定好傷心.都係搵番阿馮寶寶,高志森一齊呻吓,互相取暖罷啦!人間仲有情嘅.
撰文:娛文樂


text:
D3: 大理 (三塔->嚴家大宅->蒼山->洱海)
尋晚23:00 嘅火車, 今朝7:00就到大理了(日班火車當然快d, 但代價係花上一個上午嘅時間)
出左火車站, 就見到好多包車同一日團拉客, 就搵左架車, 傾好rmb$60去晒今日4個景點 (佢仲會車其他人, 所以去到景點再約佢幾點接返我地)第一站去左大理古城先,師傅說我地去某間客棧住, 睇過房覺得一般, 自己搵都應該有大把選擇, 所以就推左, 繼續行程
大理的清晨, 天氣比昆明好勁多
祟聖寺三塔
05年開始, 政府就喺三塔外圍上城牆, 連可以拍到三塔全貌嘅倒映公園門票都同三塔門票綑綁, 唯有喺路邊拍拍就算了
雲南一帶, 都成日有人喺街頭跳舞的
呢隻鳳凰好似係大理嘅象徵
靚到傻
中途又車左我地去石材加工場參觀, 唔係諗住我地會擔舊石返去掛?!不過睇到好多未經雕琢嘅大石, 真係好大舊, 喺度加工後先運去景區
嚴家大宅(白族民居), $50 嘅門票仲包埋三道茶表演
東巴紥染 (街邊好多鋪頭都有賣的)
白族女子戴嘅帽
白族三道茶表演
第一道茶: 苦茶
第二道茶: 甜茶, 甜甜地, 好好飲,但由於除左茶葉仲要加其他野, 太麻煩, 所以冇買
女士都好賣力表演, 反觀男士都hea住跳
第三道茶: 回味茶, 有少少薑味
以前d新娘係咪戴黑超呀?!
之後就去左蒼山, 由嚴家大宅搭4個字車就到, 由於大索道其中一個主要景點封閉, 所以轉搭小索道
我地就係搭呢d索道上山
由於索道都冇玻璃窗, 所以上到高位都幾大風
好似走入左武俠片入面咁
相傳因為以前雲南一帶都興養蠱, d人都信戴銀器可以避蠱, 自始雲南d人都好鍾意戴好多銀器喺身
神仙姐姐呀
雖然凌波微步同北冥神功已經俾阿段生拎左, 但見到神仙姐姐都要下跪嘅
朱古力棉棉冰
國內大部份景點都總有個咁嘅環節說你買茶葉
d茶葉一舊舊咁, 又幾得意
野都未食, 出到黎見到阿婆賣野食啱晒
雖然我睇住阿婆炸, 但唔知點解d薯條係唔脆嘅, 不過d汁咸咸地, 辣辣地, 都算唔錯
唔知咩花, 但幾得意
傳說藏有六脈神劍劍譜嘅天龍寺
唔知遇著d乜鬼慶典, d人燒晒炮仗
因為蝴蝶泉已經冇晒蝴蝶, 加上門票太貴, 喺門口影下就算了
喺蒼山搭4個字車就到洱海
好天到爆
之後就搭呢隻船遊洱海, 票價$142 (包南昭風情島$50門票), 之前睇旅遊書話有當地人嘅漁船可以坐, 我比較想坐漁船, 但唔知邊度有, 算
上左船影返落碼頭
南昭風情島
令我諗起N年前一隻叫仙劍奇俠傳嘅game, 都係以南昭做背景的
完晒今日嘅行程, 就返返大理古城, 周圍行睇下邊度有平客棧, 諗住喺大街嗰d一定貴, 所以就盡量行去d巷仔度搵, 終於俾我搵到呢間平靚正客棧
地方都唔錯喎, 但成間宮棧好似唔見有其他人住
$60一晚嘅客棧, 質素已經好唔錯
雖然熱水爐唔多夠熱, 但竟然有座廁仲想點
時間尚早, 放低行李, 就周圍逛下, 成個古城都係四四方方, 所以d路都好易認
古城外嘅博愛路兩傍都種左好多櫻花, 好靚
d小學都成間廟咁
好多度都有好多呢d成身油到咁嘅人同人影相(當然要收費), 其實有冇人會俾錢影?!
古城南門
呢隻羊都要收錢,盛惠$5一次
其實冇咩味, 連乳味都冇, 係得個脆字
第一次去古城, 咩都好新奇, 圾垃桶都要影下
古城內都有好多楊柳
好肚餓, 其實間間食d野都差唔多, 見呢間都有唔少人幫襯又去食
芹菜炒牛肉, 唔知點解呢度d牛肉都要整到碎濕濕
紅燒豆腐
蓄茄炒蛋, 本來想要湯的,但佢俾錯左
每個古城必有嘅酒吧街
武廟會
2013-04-13 22:18:43
[隱藏]
D3: 大理 (三塔->嚴家大宅->蒼山->洱海)


text: 曾經被視為陳志雲頭號愛將嘅崔建邦,當日因為志雲捲入涉貪事件被無綫停職後,一度為保飯碗而離棄,再加上涉打前女友鄺敏慧及醉駕搞到形象插水,之後有傳喺志雲回歸無綫後,不計前嫌幫佢搵到份PA,俾佢由低做起,好彩最後佢可以復出幕前.今日有周刊報道話,人生經歷大喜大跌嘅崔建邦,喺訪問上直言呢段間感受到好多人情冷暖,以前賺大錢嘅時候,生活過得好揮霍,見到鍾意嘅嘢,諗唔到諗就會買落嚟,直到做咗PA,每個月$11,000人工,開工食飯盒,收工就返屋企,但就算冇乜娛樂,經濟好快陷入谷底,試過日日計住自己剩返幾多錢,最窮嘅時候,連八達通嗰50蚊按金,都要拎番出嚟用,真係感到窮嘅滋味.阿邦仲話本來一直同媽咪喺清水灣住村屋,但係因為有一次媽咪俾狗咬,所以佢決定要搬走,但係資金唔多,最後媽咪搬咗去天水圍住,阿邦就住喺旺角嘅小型酒店.及後阿邦寫咗封悔過書俾媽咪,佢話好多問題都係由自己引起,佢唔單止自己照顧唔到,連家用都負擔唔到,所以佢要同媽咪講對唔住,仲承諾一定會接佢返屋企一齊住.佢又話呢段時間得到好多朋友支持,好似化妝間啲同事,鄭秀文亦都成日鼓勵佢,阿邦話仲有一個古姓藝人,但係佢唔想開名住,希望到事業有成先公開.至於同林珊珊個女野人拍拖,阿邦話0依家了解中,雖然有成家立室嘅打算,不過覺得好多嘢都未係時候,等經濟有能力先可組織家庭.


text:
2010年7月19日 星期一
Cafe Marco
講起自助餐,真係特別開心,因為款式多,可以試多幾樣.亦因款多既關係,永遠都係聚餐既首選,因為唔駛怕呢個唔食呢樣,o個個唔食o個樣,係都只是怕價錢問題,不過既然係聚餐,大家都應該唔介意一次半次既.
今次係去馬可孛羅酒店既Marco Polo Cafe,呢個buffet既評價都好多,價錢大約係388一位,但係同事有coupon既關係,好似係有65折,所以價錢平左好多.
現在去,仲有煎大虎蝦同即焗有機麵包送,雖然係自助餐,但係呢兩樣野係無得任拎既,虎蝦蝦肉結實,煎得好香,只可惜既係每位一隻,如果有多d就好了.
基本上,食得buffet既人都會主打冷盤海鮮同魚生等等,呢到既冷盤海鮮都只係得d蟹腳,翡翠螺,生蠔等等.而魚生都只係得三款,大路既三文魚,八爪魚同立魚.講起d生蠔,好多間buffet都已經唔再供應,真係唔開心,呢到有生蠔供應,令我都有少少期待,不過黎到之後,就有d失望.生蠔唔夠肥美,refill速度慢,質素參差,相比旁邊佢供應既生蠔cocktail失色不少,cocktail有兩款,一款係bloody mary,另一款係volka.味道我就覺得volka個杯好食d.
其他冷盤就普普通通啦,d prama ham 就一d都唔好食,得咸味,咩肉味都無.不過d芝士反而幾好,種類唔多,但係味道好.
講到熱盤,種類就真係唔算多,可是呢到既燒牛肉,真係好食到不得了,比起其他扒房,呢到真係高出幾班.生熟程度剛剛好,肉質鮮嫩,味道又岩岩好.配上英式芥辣,真係回味無窮.
呢到另一個賣點,可能就係d甜品,款式多,味道好.雪糕係用上Movenpick同哈記既,裡面有一款叫summer berries,真係食極都唔厭.雪糕櫃前仲有幾十種配料俾妳加上,唔用杯食,又可以用con食,真係特別多花款.甜品細細件,方便進食不特止,仲可以樣樣試勻.
平時都唔會影食前既樣,但係唔知點解覺得呢到一定要影,無錯,係因為佢有提供筷子,平時呢d都係擺係魚生旁任拎既,但係呢到居然每位客人都提供一對,真係幾細心.
總括黎講,不過不失,偶有驚喜,對於燒牛肉同甜品,呢間真係高質素.
地址:尖沙咀海港城馬哥孛羅香港酒店1樓
訂閱: 張貼留言 (Atom)


text:
熱血曹星如 迷倒「神級追星族」 嘟姐破戒回春食全餐
今期流行,唔使古天樂唱畀你聽都知啦!如果你答係孔劉,狼人曉積文,甚至係睇住吳業坤跳樓,見死不救嘅田蕊妮都好,佢哋又點夠「香港拳王」曹星如(Rex)紅呀?呢位「神奇小子」,幾日前打贏日本拳手向井寬史攞到21連勝,呢勻堅係全城興奮!連超級明星嘟姐(鄭裕玲),丹爺,阿倫,吳彥祖都變晒小Fans,曹星如已唔只係明星喇,簡直係星中之星!
究竟曹星如有咩魅力,可以收服呢班SuperStars?當然係因為有成績啦,佢依家上到WBO(世界拳擊組織)超蠅量級世界第一,打拳又夠晒有型喎,Fans唔多就奇啦.呢次佢上擂台,要到凌晨12點過後先出場,但嘟姐一樣睇晒全場,就知佢有幾迷阿Rex啦!
大家都知,嘟姐一向鬼咁健康,話到明夜晚9點就要上床覺覺豬o架喇,但為咗捧曹星如場,乜嘢生活規律都唔記得,仲要食晒「阿Rex全餐」!
翹到實當正男友
賽前先搵偶像集郵,繼而同阿Rex攬攬,之後仲主動翹住拳王隻手影相添.睇真啲,嘟姐個身黐到阿Rex隻手實一實,笑到成個少女咁款,如果嗰陣開口唱埋《女校男生》:「插班生甲,動作很星如」,真係完全啱晒Feel,一啲違和感都冇.
嘟姐放番阿Rex上擂台,佢就做番小Fans喺台下打氣,到拳王贏咗喇,就即刻擺偶像張相上IG,留咗句充滿感情嘅「Winnnnnnnn!」好似見到男友考第一咁.到第二日嘟姐仲搵曹星如經理人,同佢師弟潘啟情上自己個電台節目做訪問,堅係汁都撈埋.
查實當晚除咗嘟姐外,克勤,曾江,張達明,谷德昭及任達華(華哥)都係座上客.注重健康嘅華哥一樣眼都唔眨撐到尾,仲做埋阿Rex嘅星級攝影師.華哥影相不嬲有水準,冇幾多粒星可以請得郁佢!第二日,連甄子丹都專登發短訊畀拳王經理人,要佢向曹星如講恭喜,仲大讚呢個後生仔係香港之光.國際武打巨星同拳擊首席明星,堅係惺惺相惜.
曹星如旋風席捲全香港,真係抵佢上位.佢贏出之後,講嘅說話堅係得體:先多謝日本對手,之後唔只多謝支持佢嘅Fans,仲感激大家力撐同晚其他拳手.雖然已經被打爆個鼻流住血,企都企唔穩,但對Fans一樣勁親民,仲親自揸機同記者朋友大合照.如果當晚係喺紅館搞的話,阿Rex對住全場拳迷,真係會成晚影相冇得停呀!
狄龍視作親生仔
呢個後生仔,好打就唔使講o架喇,但最得民心嘅,係佢唔會一朝得志語無倫次,無論再連贏幾多場,如果牙擦擦睇人唔起,最後只會眾叛親離成籮負皮.曹星如由只識打機嘅廢青,變做打不死嘅熱血拳王.血淚背後,無限溫情,狄龍一封利是,令佢諗起亡父昔日以平安利是作鼓勵打氣,子欲養而,萬千感慨!奮鬥史夠晒傳奇,依家佢有價有市,如果Nuts哥係電影公司老闆,就算天價都會搵佢做主角,整番套《曹星如傳》,到時大把天王巨星爭做串星,想唔賺大錢都難啦!
Nuts哥
贊助商:


text:
對上一次帶小小豬去佐敦谷嬉水池時,見小小豬都開始玩得投入,好鐘意玩滑梯之餘,仲已經開始唔驚水,仲可以自己係池度行嚟行去,所以我地都決定帶多啲小小豬去玩水,等佢習慣啲之後就教佢游水.
不過,自從上次之後,個天氣都真係唔係幾好,都有成個星期冇見太陽伯伯出嚟,係星期六日仲成日都落雨,所以都帶唔到小小豬去游水.
今日個天氣真係好好,為左唔好浪費個好天氣,所以參加完麥當勞開心體驗日之後,我地就返屋企換個件衫,休息一陣就準備第二個節目,就係去游水啦!
上次就係先緊張後興奮,不過今次就先緊張後興奮.因為一同佢講話去玩水,佢就極度不願意,又話唔去游水,真係俾小小豬激親呀!
先講返今次小小豬表現先,佢都算開始唔怕水,仲一見到個游池個滑梯時,就勁開心話要去玩,都不知幾開心又投入.如果游池可以影相就好,我就可以影低小小豬個開心玩水樣,係佢玩時真係笑得特別燦爛呀!
今次仲好叻,有兩次"SIR"滑梯時,"SIR"個力度太大,成個人都浸左落頭,小小豬冇哭之餘,仲識得自己企返起身繼續玩,真係大個仔啦!
玩左兩個鐘左右,我地就換衫走啦!睇吓小小豬幾唔捨得個游池~
今日雖然小小豬玩得開心,不過亦都有一件事係美中不足,就係小小豬受傷了~
其實我地開頭都冇留意到小小豬有受傷,不過當同佢換衫時,就發現佢腳仔界損左流血.我地估計可能係俾池邊啲磚界到,雖然流血情況都唔算多,不過為安全起見,都係係急救站消毒先返屋企啦!


text:
中環出更:吳文華電影籌款 撐基層「姊妹」
由立法會秘書長吳文華(Pauline)擔任會長嘅香港崇德社,早幾日舉行《影子滅殺令》慈善慶祝首映禮,呢套戲係今年二月獲得「柏林影展」銀熊獎最佳導演,奧斯卡金像導演波蘭斯基嘅最新作品,難怪嚟捧場嘅教育局局長孫明揚伉儷,基本法委員會副主任梁愛詩,「媽打」李麗娟,婦女事務委員會主席高靜芝等,個個都早早到場支持活動兼捧住爆穀等睇好戲.
Pauline兩年嘅會長任期下月期滿,佢好開心咁同卓妮講,已經將做會長之前訂立嘅目標超額完成,加上接手嘅第二副會長霍關天穎(Bonnie)又係有能力之人,所以Pauline都好相信香港崇德社未來可以繼續幫到更多姊妹.
霍關天穎接掌崇德社
好似今次佢哋搞呢個首映就籌咗超過一百萬元,幫六百名低收入嘅姊妹提供乳房X光造影檢查,又會幫一百名高危或者吸毒成癮嘅年輕女性建立正確自我價值,仲會有一個為期十個月嘅計劃,為貧困女士建立同增強人際關係網絡技巧.
除咗Pauline,第一副會長陳鄭小燕(Shirley)同第二副會長霍關天穎一樣都係「持家有道」之人,佢哋善用家中傭人嘅巧手,自製點心小食宴客,慳番多啲善款嚟幫人.不過一講到要接手做會長,陳太就話唔好,佢話自己嘅天分係做副手幫手統籌,所以會長呢個重任會由第二副會長霍太嚟做.
陳太雖然冇興趣接任做會長,但係佢老公,恒和珠寶集團主席陳聖澤同埋仔女,新抱,女婿嚟捧場,陣容鼎盛,相當溫馨.
溫馨嘅仲有崇德社執行委員會十四人,每人襟前都有一朵鑽石玫瑰花,朵花高貴又典雅,原來每朵盛惠八十大元.鑽石玫瑰證明價錢唔緊要,緊要嘅係意思同情意!
贊助商:


text:
喺咁多個汽車品牌之中,最令人佩服嘅都可以講話係MINI……個Concept玩咗咁多年唔死,仲愈玩愈癲,愈玩愈大架.其實如果佢一路唔創新,只用原有嘅MINI Hatchback設計,咁就真係死咗九年;衰在佢有「無限伸延」,自2001年開始俾寶馬買起咗,MINI先後出過十幾廿款spin-offs,不斷衍生一啲唔同嘅車款,而當中嘅第一架變種車,就係2007年推出嘅MINI Clubman.
第一代MINI Clubman原來已經有十年車齡.
而家睇返轉頭,Clubman其實係MINI嘅漸進產品,因為今時今日,MINI已經出現(大家最唔想見到嘅)5-Door版,而早前新出嘅第二代新Clubman亦已用番比較「正常」嘅車門設計.其實初代Clubman一出嗰陣都幾有爭議性,因為佢係一架拉長咗嘅MINI Hatchback,最奇怪係一邊單門,另一邊就用「對開式車門」,即係正常車門後再加一道反方向開嘅小門,外國傳媒就稱之為「自殺式車門」(Suicidal Door).
車門咁開其實真係唔多方便
出入點都要摺椅背.
當年有人話Clubman係MINI嘅旅行車,因為個車尾箱的確係大過普通Hatchback(少少)嘅,而後排座位嘅空間又多(少少),除此之外佢同一架MINI Hatchback差不多.你問呢個設計係咪好實用?喺當時嚟講,因為未有Countryman,好多潮人都拍爛手掌,覺得佢係MINI Hatchback嘅「家庭版」.但實際用起嚟,又唔係想像中咁方便咋喎,「自殺式車門 」嘅出入其實一啲都方便,仍然要摺起前座嘅椅背,另一邊單門就更加係必須要摺椅背添,淨係呢樣嘢已經做唔到家庭車啦,你話一手抱住BB仲點樣又摺凳又烏低身捐入後排?老婆唔投訴阿爺阿嫲都勁鬧,而家有得揀個個都買Countryman好過,起碼正正經經五門揭背.
尾箱比Hatchback大少少.
至於引擎,MINI Clubman同Hatchback一樣,都有分Clubman S同Clubman兩個版本,即係有Turbo同冇Turbo嘅分別,都係用第二代MINI(R56)嘅1.6公升引擎.其實講講下呢架車又有10年歷史,最初係2007年推出,所以MINI Clubman喺二手市場嘅叫價都唔高,以07車嚟計,無論有冇Turbo,最平嘅可能5萬蚊已經有盤,不過手數就一般都唔會係0,至少都2,3手,車價平係有原因嘅.始終呢款車玩味較重,啲人揸過玩過就放,唔會當佢真係真Wagon或七人車咁長用,通常都係兩三年玩厭咗就會換車.新啲年份嘅有冇?冇唔係冇,貴啲咁解啫,尾期係賣到2013年,Facelift咗,亦都出咗一啲特別版例如Bond Street之類Gimmick嘢,但係嘅然新一代都出咗,其實唔太適宜投資太多落去玩舊款,幾萬蚊買架二手前期玩下,我覺得都無妨嘅.
Clubman都有燒偈油問題.
買呢款二手車要特別留意嘅引擎,因為本身係有燒偈油嘅傾向,尤其係一啲咪數高過5萬公里嘅放盤,引擎耐咗有一定耗損,揀車時(最好凍車)睇下偈油尺,如果偈油量好低就要小心,當然,識玩嘅賣家喺你睇車之前一早已經添加番,咁你唯有留意下死氣喉有冇異味甚至白煙,如果有就好嚴重了.要整燒偈油,零件唔係貴,最大問題係人工,同埋有冇師傅肯花時間幫你打散副偈換油封.另外,Clubman唔似Hatchback有咁多棍波放盤,通常都係清一色自動波,記憶中只見過一次棍波,如果你想搵又遇到就真係唔好諗,即刻約睇車喇.


text:
2015區選曲終人散,大家當然為 treegun 被連根拔起,碌葛博士被拉落台喝采,但係睇深一層嘅結果,可以見到中聯辦操盤嘅能力係有增無減.
可以見到,今次中聯辦重點打擊嘅對象係泛民嘅明星議員.馮檢基一役,完美示範點樣搵變節舊部界票.馮檢基輸 99 票,佢個舊部食咗二百幾票,啱啱好到你唔信.至於何俊仁一役,我唔會話熱血公民係共匪同謀,但係佢哋由始至終得一個目的,就係大事宣揚要民主黨票債票償,既然佢地比較攞得出嚟見人嘅係得鄭松泰,中聯辦仲唔借力打力,盡開選舉機器,消滅何俊仁?
個人認為,中聯辦嘅著眼點,係要令到泛民係下一屆嘅立法會超級區議會組別無人可用.所以除咗馮,何二人,涂謹申所屬嘅選區都係重點對象,最後涂險勝一百票,不過無其他疑似同路人界票,係選民生性,定係中聯辦失策數唔夠票,就不得而知.當然,泛民自己戇鳩都係一大原因,有意出選立法會超級區議會議席嘅公民黨陳家洛,既要空降又唔肯同海怡關注組主席協調,大家攬炒[1],中聯辦唔需要做啲乜嘢特別工夫.(泛民嘅戇鳩嘢實在太多,恕不能盡錄.)
今次整體泛民加埋本土嘅議席比上屆多咗,個人認為某程度上共匪係輕敵所致.Treegun 係佢做咗十幾年嘅地頭,比一個最後一分鐘報名嘅不知名人仕擊敗,諗深一層,或者只係中聯辦以為成券在握,選舉機器都懶得開動[2].Treegun 所在嘅漁灣邨,住嘅有好多係老一輩嘅水上人,基本上係典型嘅紅色屋邨,你話如果唔係選舉機器冇開動,佢會唔會輸?可以預期,四年之後,即使徐子見做得再好,要再擊敗 Treegun 應該難度甚高.至於沙田區,范國威嘅新同盟攻下唔少議席,當然佢哋喺熱狗同傳統泛民中間搵啱條本土路線做得好好,但係另一個原因,個人認為係中聯辦其實冇乜興趣幫葉劉.葉劉過於託大,以為接收公民力量係沙田嘅盤就攤大手板[3],但係佢係政改一役表現差劣,又唔係工聯會咁根正苗紅,根本係舊電池,由得佢自然死亡咪算囉,無謂嘥資源幫佢啲手下數夠票.當然新同盟嘅地區工作同溫和本土路線亦得到被想像中大嘅效果,呢個係值得高興嘅.
喺中聯辦嘅角度睇,今次區選嘅操控目標可以話係僅僅合格,消滅咗泛民幾個老大哥,但係低估咗香港人對梁振英同大陸嘅不滿,被傘兵同新同盟攞到唔少議席,而後生一輩嘅泛民表現亦都比預期中好.下年嘅立法會選舉先係真正戰場,其實今次共匪比起上一屆多咗成十萬票,泛民加埋傘兵,總得票都無多咗咁多[5],可以預見下年嘅選舉機器會更加精密有系統.
香港人面對龐大嘅選舉機器同埋每日百計嘅新香港人殖民,可以點算?其實,共匪嘅情報系統唔係完全準確,佢哋今次精心部署打低泛民嘅大佬,其實唔知好多香港人唔妥佢哋好耐,下年立會選舉嘅超區議席,其實搵個乳鴿加埋傘兵嘅效果應該好過仲係馮,何兩人.衰啲講句,後生嘅選民,一定唔會揀 AV 仁,但係會揀年輕本土力量,而老一輩嘅泛民忠實支持者,亦都唔會冇咗何俊仁而唔揀乳鴿.所以係某程度上,今次中聯辦重點打擊泛民巨頭,其實係幫咗本土力量一把.下年會有更加多參與過雨傘運動嘅首投族有資格投票,點樣 mobilise 佢哋去投票,抗衡殖民票,種票,會係非常重要嘅戰場.由上屆立法會選舉劉江華意外墮馬可見,投票率和選區越大(超級區議會議席要控制嘅係幾十萬票),共匪越難操控,所以年輕一輩越多人會投票,應該會越有利.
以上所講,其實都係老生常談,中共嘅殖民絕招,真係好難破解.睇下最受到鉛水事件影響嘅新屋邨,全部都係共匪大勝[4].而呢啲屋邨,亦係住得最多新香港人嘅地方,佢哋亦係最容易受到操控嘅一群.所以,香港一日無移民審批權,一日都唔會有好日子過.
photo credit: HKFP


text:
(小小豬)雪梨麥冬無花果茶
早幾日奶奶買左好幾個雪梨上嚟俾小小豬食,雖然小小豬都鐘意食生果,不過雪梨都係效寒涼性質,依排轉天氣都唔係幾敢俾佢食,好驚食完雪梨之後會咳,幾經考慮最終都係冇俾小小豬食.
但係….老人家一番心思當然唔可以唔領情,唔可以當生果食,可以用嚟煲涼茶,咁都係一樣落係小小豬個肚仔度,所以我就煲左依個啱天氣又超級滋養嘅雪梨麥冬無花果茶啦!
雪梨同無花果都係滋養啲食材,原來麥冬同樣都可以滋養皮膚,仲可以清熱養陰,潤肺養胃的功效,主治津少口渴,虛煩失眠等徵狀.
材料有雪梨五個,雪梨乾約十片,麥冬約$10,南北杏一湯匙,無花果六粒~
雖然今次加左少少重味嘅麥冬,不過都冇影響愛飲雪梨水嘅小小豬,佢都大讚好飲呀(嗱…依個POSE係佢自己自發去做,擺完之後叫我幫佢影相,唔係我迫佢呀….哈哈哈)~
其實係依家忽冷忽熱又乾燥嘅天氣,大家都一定要好好保重,飲多啲健康嘅湯水,打好個底就唔會咁易病啦!
我就係因為將啲靚湯涼茶留晒俾佢地兩父子,自己飲得少少就算,所以…..又病倒了.下次都真係要對自己好啲,因為病左仲要湊住隻百厭豬都真係幾辛苦呀(發噏風完畢….呵呵呵)!
溫馨提示:由於材料都涉及藥材成分,所以係好因應個人體質,大家記得煲之前了解下自己,或者問下相熟中醫/藥材店職員,呢個湯料啱唔啱自己呀!
作者:小小豬的成長日誌


text:
今日假期繼續開心,最開心係大少爺
佢食到好滿意中菜,包包食到好味點心又有得去玩
好重視假期帶包包去玩,童年要開開心心過
或者我係過來人,一個人童年唔開心等同毀了大半生
有能力去做嘅就係帶佢去玩,去食好味東西!佢快樂我就快樂
今日去怡東軒,好多食友都係黃永強師傅嘅棒場客,今次連大少爺都被俘虜了
昨日原本訂唔到位要stand by,最後都有位
香煎野菌包,近年好多冬菇造型包包出現
多數都係蒸包煎嘅就唔多,成個造型都夠吸睛
裡面係野菌餡,麵包鬆軟餡夠惹味
金魚餅配鮑魚燒賣
有兩款,一款係黑松露素餃,一款係蝦餃
又靚又好味
芋角,呢個芋角不得了
佢好好食,香脆而不膩,大少爺忍唔住叫多碟
懷舊灌湯餃,裡面有熱湯帶子又皮薄
包包同大少爺最喜歡叉燒同燒腩
個叉燒juicy得來甜味十足
川味酸辣魚,其實係水煮魚
魚滑麻香十足,其實佢唔辣但就好夠麻
我好鍾意但大少爺試一啖都話唔得,哈
甜品拼盤,好感謝黃師傅為我們預備
話梅柑桔糕,呢個好好食
我都要試下用話梅做甜品
薑汁奶凍
黑白芝麻卷,呢個每一層都唔會過厚
彈性又十足
臭包獨享芒果布丁,啖啖芒果
個臭豬食晒呢
食完帶佢去公園
包包 3歲後唔會再比佢正面出鏡
要留點私癮比佢
大少奶's Delicatessen
宣傳你的專頁


text:
2013-12-15 15:57
洛人
有野問女仔
件事係咁
網上識左個女仔 1年幾啦 成日都傾 差唔多日日
上個月我溜左把姐係一個商場鋪到
因為我唔係住邊個
咁我就whatapp佢 叫佢幫我拎
佢真係幫我拎左
個陣我地味見過面
我地之前開過cam,有時錄下音,傾下計,唱下歌,傾下電話咁
我有時訓前會打d野俾個女仔,等佢起身睇.
佢有時朝早會覆哂我,有時就到夜晚
我問佢點解咁遲先覆,佢話出街,個個都唔會覆,佢真係cap左圖俾我睇
1年期間我唔係冇約佢架
因為佢之前又係咁樣有人識佢,見完佢一次人地就嫌棄佢,佢同我講好驚再重滔覆轍
但有1晚我去開住佢個邊,睇d fd睇完戲,佢地走哂,我就whatapp問個女仔,
個女仔咁岩屋企就冇人,
陪我食糖水,佢睇住我食,佢自己冇食
食完我地去左散步,
佢拎住部手機話影相,咁我地就影左相啦
之後我地行左陣,佢送我搭車
之後走個陣
佢whatappsd左相俾我
佢話我冇乜點笑,驚我好似之前d男仔咁
我解釋返俾佢聽,其實唔係,我只不過有少少緊張,同埋好凍
我問返佢咁你想唔想見到我
佢話想 加個面紅既符號
我同佢講我好後悔 冇拖住你 捉實你 ,咁快俾你走,
佢聽我咁講,佢就話自己好內久,仲同我講我係第一個見完佢,仲會繼續搵佢,繼續傾
到前排我生日
12點正
佢打左好多野俾我,話依1年陪住佢好開心,成日霖到佢
我地個日約出黎 ,真係好多回億咁講
錄音唱生日歌俾我聽
我問佢等唔等得閒,
佢話佢約左人,之後加多d唔好意思符號
我就話好可惜,佢話叫我唔好唔開心
佢好內久之類啦
佢12點正打個d野
最尾寫住
如果我地有機會再見既,希望你會爭取機會
大約係咁
我想問其實佢點諗
佢知我鍾意佢


text:
笑到最後:
即戒語音訊息毒癮
■近年最差嘅科技,要數WhatsApp嘅語音訊息功能. 資料圖片
科技發展多數令人類進步,但少數嘅科技唔單止令人類退步,更加有反智嘅趨勢.近年最差嘅科技,要數WhatsApp嘅語音訊息功能.WhatsApp創辦人Jan Koum講過,簡單就是美,最初並無
太多無謂功能.後來,騰訊(700)嘅微信有一鍵語音訊息功能,WhatsApp要同人競爭,就喺2013年中引入咗一鍵語音訊息功能,簡單事複雜化從此開始.
語音留言嘅問題,係方便自己,麻煩人哋.對接聽人來講,至少有兩樣嘢麻煩,首先無啦啦扣咗我嘅數據,有網站粗略估計語音訊息耗用嘅數據係文字嘅57倍.為咗你方便打少幾隻字,就消耗咗我嘅寶貴數據,而近乎無限嘅電話分鐘就冇用到.
其次,WhatsApp本意係流動,即係個人會行會走.香港大部份地方都係背景嘈雜,收訊者喺街度要聽一個語音訊息,至少要聽三次先知你講乜.如果傳話人改為打字,我望落去一兩秒已經睇曬.
商業用先至係災難.WhatsApp留言本身最大嘅優點,係可以搜尋紀錄.老實講,一個正常打工仔,一日處理十零廿個問題好閒,如果WhatsApp彈一次出嚟,就要優先處理,基本上就冇可能完成一件事.AI快將取代人類,人類仍有嘅價值就係將事件排先後.
WhatsApp嚟嘅指令,如果係用文字寫就有得search,可按先後跟進.用語音訊息叫人做嘢,大前提係假設人哋會即做.問題嚟喇,如果件事係咁趕急,點解唔打電話呢?
另一個商業問題係,語音訊息根本唔可以喺開會見客嘅時候聽.有時候,開會耷低頭WhatsApp人都係想對方通一句水,咁present嘅時候有得執漏.如果對方選擇語音訊息的話,就失去通水嘅效用,幾億嘅刁隨時因一事貪方便錄音而失去.
洋人有句說話,叫New Year Resolution,即係新年決志.對於中國人來講,每年嘅開端都要過咗農曆年假先算,新年決志,WhatsApp語音訊息係毒癮,不可一,不可再,戒咗佢啦.
高明
http://www.fb.com/bigricetea
本欄逢周一刊出
高明
笑到最後 - 高明 舊文


text:
歐洲國家盃決賽,法國對葡萄牙.賽前以為係C朗拿度同基斯文嘅馬德里前鋒打吡戰,但未夠 20 分鐘 C朗已經因為左膝食咗法國中場皮耶一嘢衝擊而要出場治理.
睇見C朗出場時淚流滿面,相信佢都心中有數.不過幾分鐘後佢紮住再上,步伐明顯唔順.但作為人生第二次,亦可能係最後一次代表國家隊嘅決賽, C朗唔想輕言放棄.但到底傷膝就係致命傷,一次爭頂失利後,C朗憤然將隊長臂章掟落地,係控訴天意弄人,或者怨自己唔夠硬淨.隨住佢將隊長臂章交畀蘭尼後被擔架抬離場,Team Cristiano 就變返 Team Portugal .
如果話葡萄牙之前踢法圍繞 C朗,隊友因為驚畀球星鬧而畏首畏尾,咁冇咗 C朗嘅葡萄牙,就係哀兵上陣眾志成城.一對中堅比比同荷西方迪遏制住基奧特同基斯文,中場連拿度山齊士同蘭尼有更多權利發辦.又或者,大家都想為 C朗做返啲嘢.而大家最終真係做到,只能夠話法國表現更平庸.
葡萄牙晉級路途平坦,最強嘅對手可能要數 16 強嘅克羅地亞, 4 強贏威爾斯都要多謝對方冇咗艾朗藍斯同賓戴維斯(而威爾斯本來喺歐洲只算二三線).但主辦國法國何嘗唔係?主辦國佔地利,賽程亦可謂度身訂造,對愛爾蘭及冰島都係談笑用兵,而四強對德國,唔好玩啦,德國對意大利一役元氣大傷,要互射 12 碼先出線,唯一中鋒高美斯同防中基迪拉傷出,中堅侯姆斯停賽,可以話係得七成力.
法,葡雙方實力都說唔上頂級,基奧特把握力出名曳,哥斯爾尼喺阿仙奴亦有派膠往績,皮耶一季當紅,梅沙施素高踢緊嘅係降班馬紐卡素,一對閘艾拉同沙格拿都已過當打之年,陣中叫得上球星級嘅就只有基斯文,中場普巴同門將羅列斯.葡葡牙連 C朗都冇埋,最好波嘅就得返連拿度山齊士同蘭尼.
咁樣樣嘅決賽組合,戲碼同往年多屆相比都差天共地.早兩屆嘅西班牙小組絲絲入扣,手下敗將意大利同德國都係實力份子.再之前葡萄牙黃金一代不幸敗於 Anti-football 嘅希臘, 2000 年法國挾世界盃冠軍之名,反勝當年仍然前線球星如雲嘅意大利, 1996 年德國同捷克粒粒皆星, 92 年丹麥及 88 年荷蘭更加係經典.
如果睇 NBA 嘅朋友認為今季 73 勝嘅金州勇士會被 96 年嘅芝加哥公牛打到落花流水,咁今屆歐國盃無論邊隊贏,都肯定係過往 28 年歐國盃冠亞軍嘅手下敗將.國家隊賽事平庸之此,當然同聯賽,歐聯令球員超出負荷,傷兵眾多有關.但國際足球自 4-2-3-1 陣式以後鮮有突破,一係用相生相剋嘅 5-3-2 ,一係用 4-6-0 無鋒,咁嘅波,點睇呀大佬.
呢場決賽嘅上下半場相當一致,法國主要靠梅沙施素高同皮耶怒射,基斯文入楔,以及基奧特忽然一閃嘅抽射.但葡萄牙門將柏捷斯奧表現超水準,迎面而來嘅射波基本上過唔到佢十指關.有咩波唔係迎面而來?法國隊都冇組織可以快速換邊,講咩啫.至於基格拿 91 分鐘嗰腳中柱波,都只係將大家從睡夢中叫醒.驚醒都講唔上.
葡萄牙冇咗 C朗,靠蘭尼嘅冷箭博羅列斯悶得滯恰著.蘭尼同後備入替嘅哥利斯馬始終係翼,擺喺中間未攞定個波已經畀對方中堅攞晒位.所以,當葡萄牙換走連拿度山齊士,換入中鋒艾達,啲反擊即刻有返個 target man 去停波等隊友後冚上嚟.當然,球隊整體水準麻麻地,搞極都入唔到禁區都冇法.
To be honest ,歐洲國家盃今屆改制踢 24 隊,由分組賽到決賽嘅路程多咗一場(16.7% 增長),對征戰一整年既球員嚟講係百上加斤,為咗轉播費用賺錢而犧牲球賽可觀性,有如殺雞取卵.
去到加時,法國繼續立立地,連基斯文斬個角球都冇晒尺吋.反而葡萄牙靠死球有頭槌攻門,有罰球中楣,但法國班大帝好似仲未知醒咁.結果加時下半場一個界外球,葡萄牙中鋒艾達喺禁區外無人看管,帶兩帶睇定地波抽近柱,羅列斯欲救無從.
球員時代咩盃都捧過晒咁滯嘅法國教練迪甘斯終於肯換,由曼聯左翼鋒馬斯亞入替.另一邊廂,葡萄牙後備席有行動不便嘅 C朗拿度督促隊友捱埋最尾幾分鐘佢.結果葡萄牙就喺 C朗拿度傷出嘅情況下,一球險勝法國,第一次奪得國際賽事錦標.
我唔會話葡萄牙捧盃實至名歸,但法國更加唔值得封王.就係咁.


text:
gametwist槽骇客工具
gametwist槽骇客工具介绍!:
今日我地畀你gametwist槽骇客工具.道你钟意接好多gametwist槽? 你要一个安全嘅方法嚟增添无限同自由厉你gametwist账户! 试吓我哋嘅 gametwist槽 曲折加法器破解工具,并获得墟冚冚嘅曲折! 呢gametwist槽骇客应用工程嘅伟大与所有Android或者iOS手机. 喺现有嘅游戏gametwist插槽数量显著. 呢个游戏叫 gametwist槽 唔玩欧罗, 甚至系真正嘅钱. 呢个系曲折嘅, 你玩嘅游戏嘅虚拟钱. 网站畀你 5000 当你注册 (同 1,000 喺平时), 同你接嘅个个, 玩家免费嘅钱同嗰啲真正嘅钱冇咩有咩唔同. 如果你结束嘞曲折, 补充如下: [ 6000 所有嘅扭曲] 如果你想将你账户有新嘅曲折而且你将要拎支付与真正嘅钱啦 , 呢个系个系统嘅背后. 我哋举荐免费试用我哋嘅gametwist槽骇客工具创造无限嘅曲折! 嘅gametwist 喺智慧手机上都做咗游戏. 规则同游戏信息系简单嘅同简单嘅可到达嘅.
将无限嘅戆居为好彩嘅女人魅力嘅豪华
将无限嘅戆居为炙手可热嘅豪华
将无限嘅戆居书RA
将无限嘅戆居为咆哮西风带
将无限嘅戆居为盘王
将无限嘅戆居为RA嘅豪华书
将无限嘅戆居海豚珍珠
将无限嘅戆居生果嘅感觉
将无限嘅Twitter只系宝石豪华版
将无限嘅戆居海豚珍珠豪华
点安装gametwist槽骇客工具
首先,从下便下载连结下载
提取RAR文件打开安装程式
拣唯表达设置
安装完成之后,你将喺屏幕上嘅快捷方式
运行佢,并启动佢
就得啦.
点gametwist槽骇客工具做嘅作品
成功安装启动工具之后
你将睇到选项嚟拣你嘅手机或者设备
添加你想要嘅消息数
点击Hack Button开始骇客
开始,你扭曲游戏,佢会自动功能
你做咗.
连结 1
连结 2
- Hack Tool gametwist槽
- gametwist骇客
- GameTwist Hack Download嘅自由
- gametwist APP
- gametwist槽骇客工具免费


text:
粉色系春季!精選7對櫻花粉紅色波鞋
踏入春季又係大家入手粉色系嘅季節,今年好多品牌都推出夢幻嘅粉紅色波鞋,小編就為大家精選7款美美的鞋,相信每一對都可以令各位女生心動!
01. ASICS
先介紹嘅係ASICS嘅GEL-Lyte V,呢對Peach係乾燥粉紅色!鞋身鞋帶用上同一隻色,鞋底就係吹波糖粉紅色,好有少女感.
02. OFFSPRING X ADIDAS NMD R1
NMD之前已經掀起熱潮,今次Adidas x offspring嘅新NMD R1,用咗櫻花粉紅色配灰色,鞋面係沙粉質感,結合夢幻同型格!
03. Puma x Stampd
呢對波鞋全對都係夢幻粉紅色!無論係鞋帶,鞋底,都用同一隻色,可以配搭淺色系嘅清新造型,又或者以全黑帶出型格感!
04. Nike Air Force 1
呢對波鞋嘅賣點除咗係棉花糖粉紅色之外,仲係佢厚厚嘅鞋底!相信好多女生都好怕著波鞋會顯得雙腳短咗,有厚身嘅鞋底就唔怕喇~
05. Nike Air Max 90 Pink Glaze
同樣都係有厚厚嘅鞋底,不過就係用咗白色同兩隻唔同嘅粉紅色,另外鞋面印上淡淡花紋,令鞋款更立體.
06. adidas Originals
Superstar一直都係易襯之選,呢對 Superstar BOOST "Bronze"唔單止用上玫瑰金色,鞋側仲有一小塊發泡膠物料,有別於以往嘅設計.
07. PUMA
最後介紹嘅呢對Puma,鞋面以網面配上少少麂皮質地,再搭白色鞋底,不過就比上面幾對偏向運動型多啲喇.


text:
細個除咗驚啲時裝店入面啲膠人公仔同讀書之外,我相信最令我怕怕就係恐怖份子.
因為我好有印象有一單新聞就係話啲恐怖份子拎住舊炸彈衝入學校同學校啲人同歸於盡!但最尾淨係炸死好多學生,老師就無人死.
當時我除咗感到可惜之外,就係不斷咁問點解佢哋要咁做?
MISS LEE 解釋:「佢哋被人洗咗腦.」 望住呢位我最討厭嘅英文老師,我都覺得我嘅恨意再大都唔會蠢到拎舊炸彈去同佢攬住一齊死.
後來我就明白,原理同日本武士切腹一樣,呢樣係無上嘅光榮,然而自爆同切腹都係剎那間嘅事(切腹會有鎅錯人幫佢哋了結)但喺香港買樓就係永無止境地去自殺,就如普羅米修斯一樣.
我老豆同大部份上咗年紀嘅男人一樣,每次見到警訊入面啲騙案就取笑人哋無知,同樣佢都係覺得啲恐怖份子好諗蠢.
「屌你老味,啲人真係咁撚蠢,叫你去死就去死.」
係,而呢一個亦都係大部份人嘅諗法;但我哋係香港樓奴又何嘗唔係咁?
人哋打聖戰死咗,起碼覺得自己之後可以上堂仲有50個處女膜你玩,屋企人仲會以你為榮;但我哋喺香港捱到死咗,換嚟嘅就係人哋笑你唔捱得.
最近網上面有段片,見到一個女人好開心咁喺佢自己屋企度煮嘢食,喺度介紹緊佢間屋嘅設計有幾咁方便,完全滿足到佢生活嘅需要,而呢間屋只有200呎唔夠嘅空間.
佢住緊喺劏房度呀!!!佢不單止住,佢仲係每個月供緊呢間劏房架!!
所以葉劉想立法23條係正確架,因為香港將來一定會越嚟越多恐怖份子.我已經幻想到10年後會有好多香港人會為間100呎劏房捱到腎虧,然後上新聞.
Photo: cmoneyhome.com
作者 Fb:吹水皇的後花園


text:
兩個星期前嘅區議會選舉,其中最大嘅焦點係黃埔東青年新政嘅游蕙禎挑戰經驗豐富嘅梁美芬,以三百幾票僅敗.點票過後,旋即有 blogger 寫咗篇抽水潮文,話自己因為票投游蕙禎女神BB,背叛咗要佢投鼠王芬嘅老婆咁話.梁美芬第二日即刻好認真 mode 回應話,「葉一知文章屬人身攻擊,把選舉當成選美去奚落我」.梁美芬咁快鼠起條尾認真回應,其實不如我哋睇下選舉同樣貌嘅關係先啦.
動用我係大學 community medicine 學嘅有限 statistics 知識,我即刻用我母校校委會最鐘意用嘅 Google Scholar, 用 election/beauty 作為 keywords search 吓有啲乜學術研究.有啲令人可惜,有關呢方面嘅研究十隻手指數得晒,而且大部份都係用 descriptive method,report 一啲係地方選舉嘅觀察.唯一一份個 methodology 比較 robust 啲嘅,係一個芬蘭嘅研究.研究嘅首席研究員,由2010年起喺 Google Scholar 嘅影響因子(H指數)有14,i10指數有18,比起陳文敏教授絕對高,喺一眾港大校委眼中應該係合格有餘.
呢個研究嘅題目係 ‘The looks of a winner: Beauty, Gender and Electoral Success’.研究員搵咗一萬幾個參加者,其中有七千幾人都唔係芬蘭人,首先參加者要根據芬蘭唔同地方政客嘅相,評價每個人嘅樣貌,智力,能力,可信度等等.研究結果顯示,參加者對不論男女,每個政客嘅評價,都係樣貌同智力有極大嘅正面關係.然後,研究員邀請非芬蘭裔嘅參加者,作出一個假設性投票,結果發現,假設性投票嘅勝出者,最多正係喺現實選舉連任,或者新當選嘅政客.更加有趣嘅係,係一組候選人中,樣貌分數最高嘅人,當選機會係多咗接近20%.對比埋芬蘭當時嘅選舉,研究員計算出樣貌評分每多一個標準偏差 (standard deviation), 可能得到嘅選票就會多 17-20%.
睇番梁美芬得票,比游蕙禎多咗三百幾,大概15%,運用以上嘅結果,梁(中國人民大學法學)博士絕對可以大膽假設話自己比游蕙禎嘅美貌多出差唔多一個 standard deviation,外貌能力,兩樣都掂,大大聲話比人聽黃埔東嘅選民真係眼睛雪亮,我先係美芬女神/BB.用咁樣嘅方法,幾咁有正能量,好過用一啲酸溜溜嘅回應啦.
利申:大家唔好問我點樣 critical appraise 呢個研究,況且,香港而家大部份官員都係鍾意搬吓龍門當秘笈,我相信以上嘅研究,比起求其自簽一百幾萬個簽名 robust 啦.


text:
端午節就當然要食下糭嚟應一應節,食得多都滯滯地,所以就整依個清熱消滯又化痰潤喉嘅涼茶,俾兩位老細試下啦
我好耐之前都曾經煲過山楂茶俾小小豬飲,不過當時佢就唔太鐘意,話個味太酸唔多肯飲.今次其實我都考慮左好耐,都係有啲怕小小豬唔飲,始終我煲湯同涼茶都係為左小小豬嘛!
不過我見今次除左山楂之外,仲有生薏米同桔餅,都係啲清熱同化痰潤喉嘅材料,所以就放膽一試,就算小小豬唔飲,我自己飲都唔錯,因為山楂可以消滯之外,仲可以燒脂去水腫,飲左仲唔即刻瘦啲啲!
材料就需要以下幾樣:山楂四両,生薏米一両,桔餅兩個,甘草4片同片糖(一兩相等於37.5g)~
所有材料浸洗一陣;桔餅就切開細細粒,咁就會易啲出味~
煲內放入3公升水,待水滾後加入所有材料(片糖除外)~
待再滾水後,先用大火加蓋煲約15分鐘~
然後轉慢火加蓋煲多45分鐘~
最後可以因應個人口味加入片糖,再用中火煲15分鐘就得~
熄火後就要即刻夾起啲材料,因為如果浸得耐,個山楂味就會更加出,咁就會好酸啦~
其實煲起嚟又真係唔多錯,入口唔會太酸但又有少少桔味,我覺得雪凍左個味就好更加好飲,所以小小豬都唔多抗拒,都肯乖乖咁飲一杯啦~
自己煲當然要嘗面,所以我自己都有飲,飲完喉嚨又真係幾舒服,有少少甘甘地嘅感覺呀!
溫馨提示:由於材料都涉及藥材成分,所以係好因應個人體質,大家記得煲之前了解下自己,或者問下相熟中醫/藥材店職員,睇下呢個湯水啱唔啱自己呀!


text:
呢啲新聞,睇外國人做主角做得多,喺沙漠救狗尋狗都好令人感動,不過今次主角係香港人呀!呢位港男喺4月11日出發去咗摩洛哥,諗住用兩個月時間踩車穿越撒哈拉沙漠,佢話目標係想出書出畫集,傳遞正面訊息俾年輕人,咁賺到啲錢同埋捐款嘅餘款佢都會捐晒去慈善團體嘅.本身都幾有意義,不過啱啱喺佢身上發生咗一件更感人嘅事.佢話因為機緣巧合要逗留喺一個城市多兩日,就喺呢段時間俾佢遇到一隻貓,而且隻貓主動埋身又擦佢又扭摸,到第二日朝早,貓貓離遠見到佢又飛奔埋佢身,今次佢留意到貓貓身上好多蚤同蟲,所以做過動物訓練員嘅佢就去買嘢諗住幫佢,買齊工具之後,搵咗好耐到準備放棄一刻,終於又見到貓貓再出現,捉足6個鐘蟲完成之後,佢決定帶佢返酒店俾佢舒服休息,亦都從街坊口中得知貓貓媽媽已經死咗,就剩番佢一隻嘢流浪……最後,佢梗係唔忍心,決定改裝個袋仔俾貓貓,帶埋佢同行,仲改咗名叫佢做LIFE!不過啱啱佢又拍咗條片,話帶咗貓貓去睇獸醫,但未打得針,所以之後未必即時帶到佢返香港,唔緊要,總有辦法嘅!相信香港好多貓奴都支持,係嘅就去佢專頁俾個like啦!一定要帶佢返嚟呀! 相關資訊(相集)高炒香港樓宇風景 超寫實相集「圍城」 (May 24, 2017) (留意番) 香港人遊姫路城 玩航拍機違航空法被捕 (May 21, 2017)
Read more ›


text:
講起情敵,相信無邊一個人係無遇過.
當有另一半既時候,另一半既身邊總難免會有一d疑似情敵既物體出現.
呢d雖然係最正常不過既事黎,但有時候係的確令人幾激心同勞氣,
不過最勞氣既係,好多時候,另一半竟然會豪不避嫌咁繼續同佢地來往.
十個女仔,九個小器.
平時出街同人撞衫已經臉阻阻,而家仲要講到要同人瓜分男朋友?
(總之男朋友俾第二個霸住個心係唔多高興)~真係無面俾!.
成日見到男朋友覆第二個女仔,
個心係唔多舒服.雖然個心好討厭男朋友同其他異性有接觸,但又可以點做?
如果好既男朋友,個心應該係只得你.
其實應該無咩好驚,但女性係心理上會唔會咁簡單同理性?
女朋友個心總係好不安.
再深究少少,有情敵出現,係好事定壞事?
係證明男朋友有魅力?
咁做女朋友應該開心定放心?
多數男朋友係會enjoy俾人追既感覺.
女朋友對情敵呢樣野,的確係好敏感,
但往往男朋友覺得女朋友小題大造,
而女朋友又唔可以表現出黎得好小器,
又要扮大方.
有時見到男朋友what app 第二個,
女朋友都好想問一句:邊個黎架?
但往往呢句野都會吞番落肚.
其實~
遇上情敵而感到不安,
其實係對男朋友唔放心定對自己無信心?


text:
黎瑞恩嫁入豪門 11年,至今手頭上並無任何物業或公司.佢上年開始上仁愛堂籌款活動獻唱,又開慈善演唱會,試定市場水溫,為將來可能要努力賺錢,送仔女去英國讀書而鋪路.
《蘋果日報》圖片
媽咪姐
驚傳婚變 40歲黎瑞恩重新振作
啱啱 40歲嘅黎瑞恩再次話俾我哋知,豪門少奶真係唔易做!最近有報道話小恩子同金利來三少曾智明嘅 11年婚姻出問題,據傳男方近年長駐內地打理家族生意,兩夫妻聚少離多,兩年前開始丈夫仲有一位廣州女密友,更加係極少返屋企.黎瑞恩為對仔女啞忍多時,終於喺幾個月前試過搬出九龍塘曾家大宅.小恩子回應婚變傳聞時,眼都紅埋,叫記者唔好問佢,真係我見猶憐.
不過,冰封三尺,非一日之寒.媽咪姐知道黎瑞恩其實已收拾緊心情,準備將全副精神好好照顧一對仔女.就喺婚變消息傳出前一晚,黎瑞恩請曬成班上年 11月幫佢搞演唱會嘅工作人員,前寶麗金同事加埋好友劉小慧,林漪娸等,喺上環一間餐廳包場食飯,慰勞大家之餘,亦為未來可能復出探嚇路.據在場人士講,小恩子全晚表現平靜,同大家有傾有講,又問嚇依家圈中情況,但就無提過老公曾智明.
而上年有份幫佢搞慈善演唱會嘅多年好友盧敏儀就話:「上年 Ricky(曾智明洋名)仲向我訂咗好多飛俾啲客喎,都唔知傳聞真定假?可能兩公婆嗌嚇交啫,希望佢哋好快無事啦.」唉,大家有眼睇,黎瑞恩多年來為個家真係出心出力.無論點都好,媽咪姐喺度祝佢快啲開心番!做番我哋印象中成日笑到瞇曬眼嘅小恩子啦.


text:
已經係半放棄狀態,有d對唔住自己,但時間原來真係十分寶貴, 無左返工寫blog時間,返到屋企忙得7 碌,真係唔放棄唔得,希望d blog友仲記得我啦,嗚嗚!
其實呢一個月真係超級忙,因為99 返左大陸3 星期,我就自己忙足3 星期. 佢未返大陸前,我仲同我老公講,叫佢盡早返屋企呀,我要煮飯又要睇住佢地唔容易,佢話ok, 點知由day 1 開始,最早個日返係9:30pm, 我個幾星期真係stress到爆,加上d咳又唔好,我起碼足足咳左一個月,唉.跟住晚晚都趕頭趕命返屋企煮飯,好彩係我可以work fr home幾日,唔駛咁趕,仲可以係屋企煮落d野先,不過返工個幾日,我基本上都係煮d麵呀,意粉呀咁咋,大型飯局真係唔駛預我! 咁就捱左3 個星期,好彩佢兩個都算係咁,都會一齊玩,唔會超bother我. 不過無左我老公係身邊,同埋自己又未好得番哂,所以先捱到病. 雖然唔駛落去99 度食飯都有d開心, 但暫時都仲係太忙,佢煮埋飯就最perfect.
早排學校有個superhero day, 咁我地就買左套衫比hannah著,哈哈,係咪好型呢?
其實係佢自己話想做catwoman, 咁我地就買比佢啦,點知出黎效果真係好鬼型,哈哈,型到佢唔肯除底, 不過都ok啦,一日半日,如果唔係就真係生熱痱呀!同埋因為jumpsuit, 去廁所一定超煩架. emma都有架,不過佢唔多肯著,真係好夾硬迫佢著上身影張相咋.
之後halloween, 有人又話要做 fairy, 咁我地又要買過另一套,真係好鬼忙同貴囉, 不過見到佢地開心我地都開心既. 我之前請左d朋友仔黎屋企搞個halloween party, 不過都係一齊玩下食下,小朋友就當然要著costume啦! 都過左好開心既一日呀!
工作方面,我早排都忙到透唔到氣,可能因為quarterly, 要file哂所有report, 實在忙到嘔, 跟住d client又 incompetent, 我又不停有deadline, 今個星期真係算輕鬆d咋, 新個老細又咩都唔理,我見佢既日子真係十隻手指數到,因為佢多數係第二個office做野,出去nyc就少,但作為新老細,係咪都比d effort扮下野,唉,好彩我地幾個舊同事都係好自動波,知道自己既責任係邊度,如果要搵佢黎幫手,真係十世都搵唔到,不過最慘係我舊老細半退休咁,所以好少係office啦,我如果需要佢地,就多數用電話,但有時電話真係唔夠真人方便,唉,咁又可以點,不過而家好就好在可以好flexible, 遲到早退無人理,work from home又得,請假又得,最緊要係deadline交到貨就得,咁算唔算係好呢? 同同事傾過,佢話而家真係flexibility好重要,esp我d小朋友咁細個,真係好需要我地, 加上如果小朋友唔舒服呀,你唔會話take哂你d time off而無哂d vac day, 所以雖然一開始我都有d想搵第二份工,但見人工又ok, 又咁flex, 我諗出面無幾多間公司接受我遲到早退卦. 只可以同自己講,做住先啦!
希望keep到一個月一次啦,哈哈! CIAO


text:
(文:Rachel Wong)
真係要俾少少耐性.
頭先睇見某個 Page post 咗呢張圖,令我覺得十分之尷尬 😅 我喺法國都差唔多三年,以我嘅認知,唔好講話 Nice 或者 Marseille(運毒口岸,2016 成年有 29 個道友被當街槍殺,都未知「暗瓦底」死咗幾多個),齋講巴黎(入邊所講嘅典型浪漫城市),巴黎內圍總共有 16 個區,我都未數外圍.16 個區入面有 20% - 30% 嘅地方連警察都唔敢管(唔係唔想管係唔到佢地管,太惡搞唔掂),都莫講話辱警罪 😂 毒梟,非法持槍,道友同你講得出嘅犯罪活動,你都搵得到.
條辱警法例係有,但有幾多人因為呢條法例入去坐?可能數埋都有幾單嘅,入去坐一,兩個鐘出番嚟囉,錢唔使罰,案底唔使留,即係可能我講句屌你老母入去坐一個鐘,出番嚟乜事都無咁囉.
都費事比人話我咁講即係話法國犯罪率低,法國就係太多人犯案被判刑,所以現有嘅監獄都已經坐爆,今日確認咗會新增多 32 個監倉向犯法嘅人揮手.
順帶一提,喺法國警察遊行或上街都係犯法㗎 Hi 👋
邊個 Post 呢張圖同搵呢條例嗰個真係抵比人屌,法例淨係識得搵,真正係法國咩環境乜九都唔知,衝出嚟柒!仲有呀,呢邊啲警察無香港咁好福利,人工又低.不過呢個唔係重點,重點係即使佢地係警察佢地都無權打橫行,有咩都係法律解決!
如果要立辱警罪,咁唔該立埋辱醫護罪,辱服務員罪.etc ,立比同樣服務社會同大眾嘅行業,唔係得警察有份服務社會,要做就一齊做,大把工都帶齊哂老豆老母甚至全家大細番工,唔好分大唔分細.
法國有例做證,就隔離飯香,呢個時候就唔提外國勢力
要比較就比較埋啲新聞,唔好講啲唔講啲.
法國警打黑人觸暴動
最近係巴黎有單新聞好多人關注,同七警案差唔多又係幾個對一個.話說有4 個警察係街上面捉咗個黑人話要搜身,先推佢埋牆搜身,搜完乜都無就故意為難佢,開始郁手郁腳.個黑人就醒水,掙扎到有鏡頭嘅地方先比佢地打,結果個鏡頭就影到一個警察逼佢瞓係地下,另一個用警棍桶佢肛門,然後再逼佢坐低,痛到佢當場尖叫同淚流滿面.
啲警察仲不停恥笑佢,仲話家下佢個籮友一定好和味.然後先拉佢上警車,要佢坐低仲影佢性器官加籮友,揚言要放上社交網站.直到警車到差館個黑人頂唔順暈咁制,啲警察先 Call 救護車,救護員一睇就話個黑人要即時送去醫院做手術.
因為呢件事引發起咗一場暴動,案發嗰一區有大量市民燒私家車同巴士(你無睇錯係巴士!),燒車軚,店鋪呀等等,成個區好似淪陷咁,點解呀?因為市民對警察使用暴力十分不滿,而且覺得呢個黑人所發生嘅事只係冰山一角⋯要求政府正視,最後要出動到法國總統去醫院探個黑人嘗試去平息,而嗰幾個警察亦會被起訴.
PS: 場暴動由 12/02/2017 直到今時今日,有興趣可以上網搵相關資料嚟睇.
相比起七警案,香港人已經叫好有耐性咁等兩年個官去判,起碼唔會同你嚟咩暴動呀燒乜燒物.警察做錯都要接受法律制裁,唔理你係洩憤,歧視,濫權乜都好,錯就係錯.如果要講個官有無偏向邊個立場,咁我想問個法國總統去探個受害者係咪即係企個受害者嗰邊?咁打受害者嗰啲警察係咪會判無期徒刑?
(參考一,二,三)( 有 Link 有計傾,廢事話我九 up )
又要拉人埋暗角打,罰你又怨判得重,又嗌要特首特赦,又搞埋啲咩集會,講埋啲咩黑社會都係搵一個人頂罪,又高呼屌你老母又拉埋猶太人落水,放高個枕頭諗下自己係咪雙重標準啦.依家唔係叫你判後檢討,係你打之前就應該諗定後果啦,明知故犯!原告變被告.
(作者自我簡介:喺兩傘運動發生前一年,去咗法國讀書,差唔多有三年時間,所以有經常留意法國嘅新聞,亦有睇見唔少係香港嘅「上火」新聞.持香港身分證,三粒星.係咁多.)
原文連結


text: 鄭俊弘被指背未婚妻beebs,搭上何雁詩,二人同屬星夢娛樂唱片公司旗下藝人,老闆何哲圖(Herman)今日出席活動時,就理直氣壯為鄭俊弘護航,指鄭俊弘已同未婚妻早前已分手.Herman話:「我噚日睇咗報道,作咗少少了解,其實成件事係一段認真嘅感情過去咗.我睇番報道,Fred(鄭俊弘)同女友都有3年嘅拍拖關係,佢考慮過買戒指同求婚,雙方都係認真對待感情.咁一個感情始終有起有跌,我哋好難擔保每段感情關係都可以開花結果,一直到o依家先講出嚟,係因為呢個係圈外人,Fred都想保護圈外人嘅私穏度,雙方都係認真嘅!但男未婚女未嫁,好難擔保拍拖一定成功.」問到鄭俊弘同未婚妻beebs現時嘅關係,Herman就斬釘截鐵話:「分咗手!」問佢知唔知幾時分手,Herman就話:「Exactly時間唔知,雙方係保護同尊重對方.」Herman表示第三者或外人,好難置評人哋嘅感情,愛情亦冇分對與錯.講到何雁詩o依家俾人話係第三者,Herman解釋話佢哋一齊合唱《真心真意》,早排拍MV要長時間合作,所以見面都好正常.Herman強調二人並冇拍拖.問到會唔會暫停安排工作俾鄭俊弘,Herman就話:「唔會,Fred對我哋嚟講好乖嘅,如果唔乖都唔會有段感情拍咗3年啦,如果嗰個人拍兩,三個月拖就識一個新女仔就難講.」不過,若然周刊報道屬實,鄭俊弘上個月尾仲同未婚妻beebs喺埋一齊,隔幾日就話分咗手,都真係幾快來快去.


text:
backup佬呢件事本來只係版權問題嘅一個小點,因為成個網絡都大L把人做緊呢件事.
先唔好講nightblue,sivHD呢類比達哥多幾倍瀏覽量嘅人都係開俾人做翻譯,你睇YouTube幾多人cap低TVB嘅片加水印就當自己嘢都有十幾二十萬view.
如果達哥係有心收佢皮,只要提交證明俾YouTube,佢嘅channel一早可以收檔封舖.老實講,想追返D錢就應該無咩可能,但你話達哥同backup佬嘅關係係唇齒相依係真;達哥唔出片,backup佬無得剪;backup佬唔做嘢,達哥名氣都唔會累積咁快;就好似如果無人做翻譯,sivHD根本就無可能係華人LOL界咁紅.講到尾,都係錢嘅問題,我又好奇一問,點解一開始唔自己做backup,要俾人做?
我自己睇,backup佬自己開盈利袋落袋呢件事本身就唔係幾道德;但達哥你撫心自問,你嘅片係YouTube咁流行,捧到你上神台,又係邊個做嘅嘢?
我覺得,如果達哥係咁講版權,早係幾年前就應該同YouTube申請封舖收檔,而唔係到今日自己上左神台先同人講咩咩壓力.
又,換個角度,周星馳嘅電影係大陸咁流行,都係因為無數個upload造就人氣,今日佢嘅電影收益可以咁龐大,本身就係無限個backup佬係背後做嘢.
周星馳係玩小氣追究嘅話,大家點睇佢?
老實,我已經講到明backup佬呢件事係唔道德,因為涉及版權問題嘅嘢,點都有根據拎permit先符合程序.
老實講,每個人自己有腦,唔係話人地咩就咩,如果達哥唔想追究,邊個屌佢佢都唔出聲;如果達哥係想收佢檔封舖拉人,唔洗人講自己都會做.
如果網絡所有嘢都係非黑即白,「線上免費觀看電影」呢件事本來就唔可能再存在.
延伸閱讀:


text:
假如笨拙的貓奴 2017-5-24 12:08 PM
業主租約期內拆煤氣爐故意為難可以點做業主分租單位俾不同人 我租咗其中一間房
入住冇幾耐 當晚由外地返hk 喺房入邊用電熱水煲煲水 煲完我就去沖涼
出返黎 房間跳fuse 撻唔返上去 第二日即刻通知業主呢件事
佢話間房煲水就會跳fuse 之前幾個房客都試過
然後話好有可能短路 因線藏喺墻入邊 如果搞 好大單 佢唔想搞
話試咗我個拖板 插廳個插蘇 有13A 插冷氣冇問題 要我就咁用住先
後尾 我先知間房fuse得個5A 即係 我用超過1000w 風筒 都會隨時燒fuse
如果要吹冷氣 就唔可以搞其他嘢
因為懶 嘢又多 搬屋好嗮錢 我就冇理 就咁住咗2年
冇幾耐前 屋主話要收翻屋自主
佢話要同我傾賠償問題
我話佢唔合理 佢明知間房唔煲得水 又唔同我講 而且一直唔維修
依家就知道要我賠
因為喺分租單位 其餘租客都俾我早走
我合約喺最遲個嗰
今日屋主突然話 煤氣公司話屋內煤氣爐殘舊 會有爆炸危險 要喺聽日清拆 (聽日另外一個租客會搬走)
我問過煤氣公司 佢哋喺有收到拆爐既order
但佢哋唔會同客講話會爆炸
因為account唔喺我個名 只能同我講咁多
擺明佢就喺針對我 喺度玩嘢
我想問下
如果到佢收樓時 我有咩責任?
我之前住過啲單位 都冇試過話得5A咁細電流量
更加冇諗過煲唔得水
而且屋主明知之前發生過咁既事
佢又唔講 佢又有咩責任?
如果冇拆爐件事
我可能都想話賠錢俾佢費事煩
但喺佢好黑人憎
我有冇辦法可以維護自己權益?
monmonkei 2017-5-24 03:47 PM
其實樓主你都搬走咯,咪為啖氣同業主鬥,真係好得閒咩?
111x111=12321 2017-5-24 05:01 PM
睇唔明 (or I missed), 業主叫你賠乜?
BTW, 「煤氣公司話屋內煤氣爐殘舊 會有爆炸危險 要喺聽日清拆」 絕對係屋主自己 up.(聽日另外一個租客會搬走)
1. 煤氣公司收到有人拆爐既order, 即係屋主主動啦
2. 煤氣公司唔會 up類似野, 亦唔會做. 煤氣公司只會閂制.


text:
閒話新春(三)- 頭炷香/夏蕙姨
正所謂「執輸行頭慘過敗家」,每年除夕都有大量善信去寺廟上頭炷香,當中就以黃大仙祠最為香火頂盛;假如黃大仙祠管理層要喺眾多善信當中選一位頭炷香代言人(Icon),夏蕙姨一定會全票當選!
過往多年除夕,夏蕙姨例必悉心打扮 - 穿上當年所屬生肖服裝,頭飾,食過午飯就去排隊等待子時來臨.可能真係「拜得神多自有神庇佑」,夏蕙姨每一年都係第一排上頭炷香嘅善信之一,過程更會被傳媒攝入鏡頭 - 因此有網民希望習齊佢十二生肖上頭炷香嘅閃咭.
但任何人都唔可以討好全世界,所以有啲人會批評夏蕙姨,話佢鐘意出風頭.
其實入得娛樂圈嘅,有邊個唔鐘意出風頭?況且呢樣嘢係唔應該有年齡限制(歧視);如果夏蕙姨遲出世三十年,以佢嘅敬業樂業,自信心同堅持以娛人娛己為終身事業,佢今日喺娛樂圈嘅成就,話唔定拍得住阿姐同華仔呢兩位後輩.唔講唔知,夏蕙姨畢業於名校庇理羅士女子中學,雖然已屆八十高齡,都有一個facebook戶口,可能比呢度一啲壇友重要潮(與時並進);曾經見過有人戲稱Hawaii係佢嘅英文名,嘻嘻.
再講得遠啲,好多年青觀眾因為祥嫂當年爭產事件而認識夏蕙姨,其實喺早於麥理浩年代,夏蕙姨有位粵劇票友兼金蘭姊妹 - 司徒關佩英女士:人稱司徒太,當年嘅助理警務署長夫人,兩人曾經同一時期出任公益金正副主席,經常以「名媛Twins」嘅姿態見報.
講翻喺黃大仙上頭炷香,將要踏入子時之前幾分鐘,維持秩序嘅人就會「開閘」俾苦候多時嘅善信入內準備上香參拜.從電視畫面所見,每一位善信都有如奧運短跑選手咁「飛奔」向前,到子時鐘聲一響就大力將手上嘅香燭用力一野鋤落去.
唔講話對菩薩要有尊敬之心,作為善信,上香係咪應該恭敬,莊頌?
另一樣從電視睇到嘅係,呢班爭先恐後嘅信眾入面,年齡層面廣闊,喺一啲好似夏蕙姨咁嘅年紀嘅長者旁邊,隨時會係一啲介乎二三十歲,年青力壯嘅後生仔女;當佢哋互相奔跑以至上香時你我碰撞之間,萬一...雖然今日唔少高齡人士都可以好似夏蕙姨咁「健步如飛」,但老人家一係唔跌,一跌就手尾長.
試問睇入菩薩嘅法眼,俾你上到頭炷香又點?
附帶多句,以上上頭炷香嘅描述,如果覺得誇張或杞人憂天,不妨自行上網睇睇海峽兩岸善信上頭炷香嘅片段;另外,據講所有喺子時內上嘅都係頭炷香.
講到上香求神嘅金曲,首選自然係《唐伯虎點秋香》,除咗任白嘅經典版本,哥哥都分別有同張德蘭嘅正經版本,同關之琳(毛舜筠代唱)嘅攪笑版本.


text:
呷醋要呷得叻叻豬!
兩個人喺埋一齊,有啲佔有慾係人之常情,總有呷醋嘅時候.呷醋唔係一定負面嘅,只要呷得高明,都有增進感情嘅作用,但係如果呷到變咗隻哥斯拉,就係人都驚驚豬啦!
呷醋呢回事,都有分健唔健康嘅,如果你因為一件事而覺得唔舒服,地位受到威脅,只要你用成熟或幽默嘅方法向對方表達,打開溝通之門,俾對方知你緊張佢,重視呢段關係,亦俾機會佢令你安心,點都好過自己鑽牛角尖.
例如佢有個女仔 fd經常都會喺啲大圍嘅 gathering撞到,個女仔成日表現到同你男友好熟,但又唔會同你打招呼!你可以隔一日先笑笑口咁挨住男友講:「成日都好似有啲女仔對你好有好感咁,我有少少呷醋囉,你知我幾鍾意你架啦!」重點係,先捧到男友高一高,然後先講出重點,俾位佢講啲令你安心嘅嘢.
仲有,千祈要忍一忍,唔好喺個 gathering一完咗就講,因為對方啱啱玩完仲開心緊,你即刻講呢啲,等如一盆冷水照頭淋!實無好結果.
但係如果你因為呷醋而激發出你最不可理喻嘅一面,就一定對關係無益喇.唔健康嘅呷醋通常夾雜住無理據嘅指控,侵犯對方私隱,嘈交,引發信任危機,隨時令段感情危危乎!
其實呷醋都有唔同嘅表現方式,你可以嗲聲嗲氣咁問,好聲好氣咁問,亦可以獅吼式咁問.有得揀,你會點揀?


text:
萬眾期待嘅日子終於來臨,今日就係小小豬第一日返學嘅大日子啦!
今個星期都係親子課,所以今日我就同小豬媽一齊陪小小豬上堂,睇吓佢著住套校服幾醒目~
睇吓小小豬一見到學校就自己行左入去,好似好鐘意返學咁哦~
入到學校就返課室自己拎玩具玩啦~
其實今日都係返一個鐘頭,等小朋友感受一吓學校生活.小小豬上半部都做得幾好,識得自己拎玩具返埋位玩,又識得收拾玩具放回原處(當然就唔係全程玩同一種玩具,仲有時唔坐底要起身玩),不過都係冇扭計嘅.當做體操時都有趕住老師一齊做(不過就比較慢左兩拍),玩大型車車時又肯自己去玩.
但一到下半部分,入課室聽老師講故事時就開始出事,班入面十個小朋友,都只係得三個需要家長陪入課室(當然係有我份啦),依個小小豬要陪都不止,仲要坐上我大脾上面,痴到實一實,真係俾佢激C呀!
之後食茶點都叫做OK啲,不過因為依個為食豬實在太為食,一見啲餅餅就要即刻食,未識等埋其他小朋友(已經係屋企教過好多次,不過都仍然係咁,真係冇佢收呀).
整體上今日小小豬表現都真係麻麻地,唔知係唔係全班佢最細嘅關係,感覺上其他小朋友真係叻好多,又唔見佢地有喊同扭計,又好似識講好多嘢咁,都有一刻驚小小豬同其他同學未必可以一齊玩.
不過,今日都係第一日返學,嚟緊仲有成年時間,可能到最後小小豬會好叻叻,同其他同學仔會一齊學習得好開心啦!
希望小小豬可以快啲適應,鐘意校園生活,咁就可以開開心心咁學習啦!


text:
全知言
最經典童星 馮寶寶冇得輸
近期美心妹妹寫真出事,其實仲有好多童星個樣「巧打耳」討人喜歡,遠古嘅小柏林同早年嘅萬寧妹妹都係靠萌出位.講到童星,一班藝人心目中亦有唔同答案,秋生仲話有啲童星好騎呢喎!
黃秋生:馮寶寶 識做戲
因為由細睇馮寶寶啲戲,好似《小白龍》,而呢部係最出名嘅!嗰陣時童星都多,不過有啲都幾騎呢,好似阮兆輝成日做埋啲好慘嘅角色,「阿媽你又唔理我呀!」,但寶寶姐喺《小白龍》係做英雄,大家都有同感,細路仔梗係鍾意小飛俠㗎加上可愛又識做戲,唔係話第二個唔識做戲,不過做苦情戲嘅太苦情啦,唔係好鍾意!
周家怡:小柏林 夠得意
嗰時成日都睇到小柏林嘅戲,細個睇已經覺得佢好得意,好似聽聞佢𠵱家已經結咗婚,希望佢繼續都咁幸福快樂,好似細個咁有童真咁快樂!
夏尉喻 Barbie:小柏林 內外兼備
我印象最深刻嘅童星係小柏林,記得以前有個《小柏林週記》,佢會做啲好得意嘅嘢,因為以前同佢都係咁上下年紀,好想同佢做朋友,所以好留意佢嘅動向,加埋升中有啲朋友去咗佢間學校,仲做咗佢同學仔,所以我就知多咗佢嘅資料,好似為人,成績同運動方面嘅嘢,更加欣賞咁外內兼備嘅人!
麥子樂:唐寧 演得好
好記得唐寧有演過一套《白髮魔女傳》,佢係做張國榮嘅童年,因為我好鍾意張國榮,我又覺得呢個人又演得佢幾好,又幾似,原來 find out佢係個女仔,覺得幾得意.到大個咗入咗 TVB之後,同佢又拍過對手戲,感覺都幾不可思議!佢𠵱家變咗一個靚媽媽,成件事都好美好,婚姻生活又好愉快,都好祝福佢!
潘燦良:馮寶寶 夠經典
我最深刻印象嘅童星一定係馮寶寶!最記得細個都會睇好多粵語長片,好記得《夜光杯》,記得佢有分上下集,睇住呢個細路仔點樣去搵媽媽,點樣去想得到媽媽嘅愛護,所以佢畀我印象非常深刻!我覺得佢對香港人嚟講係一個經典嘅童星,代表咗好多細個嘅經歷,演出至今仍然非常記得.
牛雜妹李美琪:美心妹妹 好精靈
睇過 Celine妹妹楊鎧凝部《愛我請留言》,入面個角色好可愛好討人喜歡.因為美心廣告出名叫美心妹妹,自己覺得佢𠵱家個樣唔同咗同大個咗,但就依然有個好可愛嘅大眼仔,依然好精靈活潑!
街坊:美棋 BB好靚女
至於一班街坊要求簡單得多,個樣夠靚夠得意已經攞晒分
Vicky:最深刻印象童星係《行運一條龍》嘅美棋 BB,細細個睇已經覺得好得意;近呢兩年又見番佢,覺得佢真係好靚女,仲愈變愈靚女!
Koey:我心目中最深刻印象嘅童星係楊家盛,因為佢係我學校嘅師兄,記得佢拍過《居家兵團》,細個肥嘟嘟好可愛.


text:
小弟自家製最後結果數據,比大家參考下
淺黃色背景+粗體字為當選者
左邊數字為最後民調數字
右邊數字為實質所得選票百分比
紅色為得票比預期少
綠色為得票比預期多
香港島
羅冠聰同許智峯所得票數由預期嘅邊緣線增加成兩倍,雙雙入閘
陳淑莊流失唔少選票,但多得高投票率同埋部份支持王維基嘅人去返陳淑莊度.
葉劉啲票完美地配落兩件土共度
九龍西
劉小麗吸咗好多游離票.
教主臨尾突然向梁天琦發炮後,同游蕙禎支持度相持不下.不過關鍵在於游蕙禎喺黃埔嘅地盤.嗰度嘅票站游係大勝成800幾票.無論你選舉論壇有幾廢,地區工作始終有佢嘅作用.
吳文遠同譚國僑從來都係冇乜機會.
保皇派兩件嘢配票成功
九龍東
可以見到雷動啲票去晒快必度,就係打死都唔俾黃洋達.咁係時候反省下點解佢哋班「港豬」唔到你係咪問題出係你身上,但觀乎黃洋達近日言行,似乎唔太樂觀.(同埋應該感謝埋無敵神燈走去搗亂雷動嘅群組,激怒雷動令雙黃兩人落選)
建制派啲配票係完全機械化,三條友仔都咁啱排到15%咁靚,雷動要改良抗衡還需時間
新界西
朱凱迪吸晒大部份啲游離票.本土派則維持比鄭松泰.
李卓人,馮檢基,黃浩銘呢三人都不自量力,係都要猛咁報名令反建制支持度分薄.民調一直顯示佢哋只得個4-5%,臨到最後都仲係死都唔肯相信而拒絕退選.佢哋咁有本事以為靠自己嘅支持度可以當選嘅話,洗鬼驚俾人配票篩走?
就係因為呢啲阻Q住晒嘅友仔,算雷動改良成好似西環咁精準,都未必可以令反建制贏多一席.
再加上雷動群組當晚俾不明來歷人士惡意攻擊,以致推薦投票通知遲咗成個幾鐘頭先發送比群組參加者,如果唔係,黃浩銘或者可以入到閘.
西環將田北辰啲票配比土共3人+契仔何君堯,又係完美到令人作嘔
新界東
呢區候選人大部份都主動配票,所以雷動影響反而冇咁明顯.
AY同張超雄選前有配票協議,令兩人都雙雙當選.
同樣地,長毛主動將票配比慢必,差啲落選.但佢冇好似其他人咁埋怨.
梁訟恆大幅拋離陳雲當選,教主向梁天琦發炮同埋陳雲果套令好多人R晒頭嘅永續基本法相信都係主因.
鄭家富呢條hihi擺到明就係嚟界咖喱飯票.
超區
多得民調說服泛民3人退選,令鄺神反cup成功,成為超區票王.不過涂謹申就因此過度流失選票.還好,可能啲反建制游離選民見到有勝算,造就高投票率下先保得住涂謹申.
梁耀忠就保住基本盤,同樣靠高投票率得票比預期增加.
土共3張名單唔似雷動咁配到失衡,平均到嚇死人.不過呢個結果可以作為參考:配票+高投票率=搗破西環嘅配票.
土共 - 14張名單中12張,當中民建聯9張全中,工聯會5張中3張
新民黨+西環契仔女 - 6張全中
其餘建制派 - 7張全軍覆沒,兼全部被沒收保證金.真心投誠但得唔到回報其實係值得可憐
中間派 - 7張名單全軍覆沒:新思維,民主思路,自由黨連保證金都輸埋.(周永勤就算唔退選,都應該會輸埋保證金)wiki同方國珊就高票落選.
民主黨 - 雖然被各方夾擊,但7張名單全部入選.
公民黨 - 除咗超區退選,同上屆般5區各1人當選.
工黨,人社,民協 - 三方都不自量力,亂咁派咁多名單參選,分薄晒反建制勢力嘅支持.都係果句,你哋咁有本事以為靠自己嘅支持度可以當選嘅話,洗鬼驚俾人配票篩走?仲好意思鬧選民將你哋篩走.
工黨 - 4張名單死剩張超雄
人社 - 6張名單得新界東兩位現任當選
民協更加係阻住個地球轉,間接令何君堯上位.最終被選民掟入歷史嘅垃圾桶.
街工,新民主同盟 - 街工其實一啲都唔貪心,梁耀忠有自知之明,知道街工係一人黨,而且眼見新界西會好亂,於是去咗超區穩奪1席,然後睇下黃潤達可唔可以繼承佢啲票.(但最後被雷動配走).咖哩飯輸得最唔抵,個死人鄭家富臨截止報名先突然出嚟,根本就係收咗利益去做低咖哩飯.
(今日放工喺紅磡站見咖哩飯謝票,百感交集下即刻上前同佢握手
)
自決派 - 3人均以高票當選.除咗羅冠聰係受惠於雷動外,另外兩人都係自然吸票太強勁.雖然「左膠」網上成日俾人攻擊,但結果顯示佢哋所代表嘅嘢仍然係有相當市場.
青年新政 - 初次參選,4張名單2人當選,成績算不俗.當然游蕙禎入閘有少少符籙成份同埋佢本身喺黃埔嘅地區工作,但同時亦多得熱普城頻頻自爆(見下)
熱普城 - 5張名單只得鄭松泰當選.無獨有偶,選前只得鄭松泰銖積極地將矛頭指向建制派,先保住支持度,甚至由青政黃俊傑度吸咗唔少支持.陳雲嘅永續基本法可以話係最大負累,拖低晒5人嘅支持度.陳雲甚至係得票跌到成為唯一一個被沒收保證金.最後就係雙黃及其支持者頻頻自爆,先有教主突然攻擊梁天琦,趕走班原本立場中立嘅本土派選民,然後係「無敵神燈」仇思達等支持者入去雷動系統搗亂,激怒雷動參與者.你恥笑佢雷動都算,公然走入去擾亂就完全過晒佢哋底線.就算「戴妖」佢最後都推薦雷動成員投黃洋達,但破壞已經無法彌補.
進入21世紀,好多有選舉嘅國家都有一個現象:網上討論如何吹捧一派候選人幾好,如果力數對手嘅壞處,呢啲候選人如果只顧網上支持度圍爐取暖,最後都必會大熱倒灶,唔輸都會慘勝,令對手得益,得不償失.呢個定律再次被印證.


text:
爆壹爆
14K毒梟 周圍收𡃁
上期《壹》仔報導 14K最惡大佬華喜餐壽酒,爆哥嗰晚都有去,仲見到同樣係 14K出身嘅 Teddy洪漢義到場,佢當晚喺酒樓入面滿場飛,仲周圍「收𡃁」喎,爆哥以為佢又重操故業,於是上前八一八,佢話已經將華喜個仔收歸旗下,仲講明華喜係佢目標之一喎,嘩!唔通有大食大, Teddy收𡃁收到咁明目張膽!
原來信咗基督教嘅洪漢義,計劃喺佢以前開嘅 348 Disco原址開教會,佢話「專俾黑社會信教」, Teddy同爆哥呻,話叫黑社會過底信主,難過登天,所以為咗叫佢哋返教會, Teddy絞盡腦汁吸引班黑社會,佢話到時會將個教會開到好似演唱會咁樣,以視聽效果吸引批江湖人士.
今年六十四歲嘅洪漢義好巴閉,七十年代係香港最大毒梟,身家數以億計,八四年衰販毒罪被判監廿年;佢大佬佐治洪依家仲係上市公司主席. Teddy最出位係搞 348 Disco,爆哥當年都成日去 fing頭,場內吸毒場外打交幾乎晚晚有,話係當年罪惡溫床絕對冇錯.
世界盃賭波莊家集體逃亡
世界盃又開鑼,早幾日爆哥去咗南灣,一個富豪嘅獨立屋攬女睇波,平時佢有賭開外圍波,每注過千萬上落,佢同爆哥講咗一個賭外圍嘅有趣現象,原來香港班外圍大莊家有一個傳統,每逢世界盃就唔喺香港,佢哋會集體包私人飛機外遊,相信讀者同爆哥一樣,腦裡即時打個問號,乜唔係應該留番喺香港睇住個市咩?富豪話俾爆哥知,查實世界盃前夕,通常都係大陸同香港警方出動嘅時候,日日冚幾個外圍賭波集團交數,好似上個禮拜,香港 O記聯同大陸公安,拘捕歷來最大嘅跨境賭波集團,檢獲有史以嚟最高紀錄七億元波纜,所以世界盃一開鑼,就只好集體外遊.
話時話,賭波莊家最出名係 14K「賭波之父」虎兒,同埋佢老死陳明華,佢哋聯同其他莊家,上屆世界盃去咗英國遊埠,今年聽聞就揀去柬埔寨抖暑,順便睇嚇有冇得搞賭場,批莊家會離岸開工,遙控手下收注,而家一屆世界盃,莊家閒閒哋收過百億波纜,佢哋仲可以一路歎世界㖭.
防空洞變停屍間
話說爆哥有幾個護士女友,得閒鍾意同佢哋摸酒杯底八嚇醫院秘聞,有一晚爆哥就嚟瞓覺,聽到喺瑪麗醫院急症室做嘅 DaDa𠲖𠲖吟吟,個樣好苦惱口噏噏話「擴建好唔好呢」,爆哥以為佢想整容,仲想安慰嚇 DaDa,點知佢原來心掛掛公事,佢爆料話,原來瑪麗醫院停屍間近年成日爆棚,醫院頭痕搵地方存放屍體,但係薄扶林一帶寸金尺土,豪宅林立,想搵多塊地做停屍間都難.
聽聞瑪麗醫院同緊路政署傾,將薄扶林嘅防空洞,連同荒廢嘅軍用設施,計劃改建成停屍間. DaDa話反正都係荒廢,不如物盡其用啦,爆哥平日好鍾意行黃泥湧峽徑同大潭郊野公園,其實防空洞大多位於郊野公園內,萬一停屍間設置喺行山徑附近,到時爆哥咪有機會與鬼同行?
爆哥乜料
金融界撈家,穿梭黑白政商界,朋友遍布旺角至中環,每星期都八到唔同料,同《壹》仔讀者過嚇癮!


text:
07 NOVEMBER 2009 (SAT)
計番起都有N年冇入過長洲,係上星期睇左個節目介紹長洲,所以就心思思想入去行吓,就係咁....今日我地嚟左個長洲之旅啦!
上船啦~
經過四十五分鐘車程,終於到目的地,一落船就同個平安包包公仔影相先~
其實都冇乜諗入長洲做乜,都係打算周圍行...周圍影咁~
行行吓...見到有間鋪面裝飾得好靚,見有靚景又冇乜人,當然唔好浪費影番幾張相啦~
影完相,就俾見到第一個食點...日本伯伯紅豆餅,真係冇介紹錯,啲紅豆餅唔甜得嚟又多豆,好味呀~
件紅豆餅都未消化,就搵到另一好食推介...冰糖鮮果,都唔錯,不過啲生果就雪到硬左少少,要用少少牙力先食到呀~
沿路直行,就係東堤沙灘,我想去沙灘影相好耐,最衰就係冇帶大毛巾,唔可以落水玩,只可以所以係沙灘玩陣~
見沙灘旁的士多有吹泡泡買,所以就扮吓小朋友玩吹泡泡~
玩左一陣,真係又攰又肚餓,所以就去搵嘢食醫肚.原本想去試正生餐廳試吓,不過行左個圈都搵唔到,都係怪自己之前冇抄好地址,最後我地就去左大排擋食左個普通公仔麵餐.
休息過後又食飽飽,所以又再四周圍行,就係依個時候,大肥豬就有收獲.我地行過一間買魚竿鋪頭見做緊大特價就去八卦,見啲魚竿又真係幾抵,所以我就買左支送俾大肥豬啦~
其實大肥豬想買魚竿去釣魚好耐,不過睇左好耐都未買,唔係太貴就唔合心水,估唔到入長洲會買到.哈哈...嚟緊我地又有新活動啦!
買完心頭好嘅大肥豬見個太陽開始落山,就提意返沙灘影多陣相,所以就去左沙灘石灘影型格相啦~
悠悠閒咁就過左一天,間唔中去離島行吓都係一個唔錯選擇呀!


text:
靚抽王
廣告代言人嘅嘢,你識條鐵咩!
唔好睇小廣告,皆因愈荒謬嘅廣告係愈入腦.你唔好同我講你唔記得黑旋風忍者唔使用劍,亦唔好同我講未聽過鄭世豪唱鏗鏘駕駛學院.近日唔知係香港人基因突變定係點,好多品牌都一反其道而行,搵啲你想像唔到嘅藝人幫佢哋拍廣告……
周柏豪×衞生巾(似椰菜花雪糕廣告)
雖則話亞洲嚟講,佢已經唔係第一個男性代言衞生巾(羅志祥,賀軍翔,林宥嘉,陳柏霖都已經做過),但係香港嘅話,佢都算係第一人;查實用男性角度去賣呢個廣告,感覺幾溫柔,幾 pure,幾 true.不過呢個平面廣告就有啲奇怪,你睇周柏豪上等威風顯現一身虎膽再現出半個___頭,幾型呀,但係佢手上嗰棵嘢,究竟係乜嘢嚟?係廁紙?係棉花?定係椰菜花?冇人知~~總之嗰棵嘢令到成件事有啲詭異.又唔係怪叔叔食軟雪糕,你收埋半個頭喺後面嗒乜嘢啫.
莊思敏×安全套(似朱咪咪賣沐浴露)
本身呢個安全套品牌呢,係由何潤東做代言人嘅.咁你知啦, Dom Dom呢家嘢,通常都係由我哋男生負責,所以由一名男士嚟做代言,就好似一名汽車維修員身上面有個士巴拿一樣,係好合邏輯嘅.至於阿莊思敏瞓吓浴缸,同靚仔耍花槍呢啲鏡頭,就唔係太令人聯想到安全套囉!俾到盡頂多係美容呀人體維修之類,再講白啲,甚至有宣傳易朱咪咪賣沐浴露嘅感覺.不過有關品牌唔使緊張,因為無論你用邊個做代言人,用家都未必咁介意.反正我哋唔會周圍同人講我哋用邊隻牌子㗎嘛,我哋買 DOM嘅時候通常都係鬼鬼祟祟㗎
魯芬×龍珠(扮咩魯芬啫你!)
雖然佢唔算係代言人,但係都叫做幫《龍珠》賣廣告.話說魔人布歐化身魯芬,參與動漫節活動,幫其中一隻《龍珠》 Game宣傳,側跟仲有突然領悟瑜伽+gathering真義嘅殘廁悟空,同埋你老 X呢度係印度嘅波波(喬寶寶).成件事夠晒搶眼,出位,不過我個人認為有關當局輕視咗魯芬喇!喺全宇宙嘅人心目中,魯芬 BB係無可取代的,所以成件事感覺似係魔人布歐扮魯芬,多過魯芬扮魔人布歐囉.你諗吓,無論魯芬 BB扮乜嘢,佢個樣都係咁魯芬㗎,就算佢倒返轉頭扮孫悟空或者波波,都會似係孫悟空/波波扮魯芬多過魯芬扮佢哋囉.
荒謬現象學
每期荒謬現象學為你解構娛圈嘅不尋常現象!
撰文:娛文樂


text:
忽然1周 第905期
小特搜
搜機
呢期 iPhone 5同 Samsung Note2打餐死,唔少人同媽咪姐一樣,一心以為藝人會緊貼潮流,點知今期 喺媽咪姐「搜機」之下,出乎意料問十個藝人,十個都冇出呢兩部機王.最令媽咪姐意想不到 嘅,就梗係陳錦鴻啦,事關佢今時今日仲用緊 Nokia「古董」電話,兩 嚿水有交易,唔通今期潮流興復古?
陳錦鴻 古董當時興
跌咗唔心痛
Nokia 1280
當媽咪姐 70歲老竇都轉用 iPhone嘅時候,今時今日仲有藝人用緊非智能手機,都咪話唔神奇.其實陳錦鴻拎佢部 Nokia古董電話出 嚟 嗰陣,媽咪姐以為佢講緊笑.「部電話用 咗幾年啦,我淨係用 嚟打電話, send短訊,呢部夠用啦!兩 嚿水咋大佬,唔見 咗唔會肉痛嘛!」又好似幾有道理喎!
郭晉安偏心爸爸
媽咪姐問勻都冇人用最新手機,要數最跟貼潮流 嘅,就係郭晉安呢部 Samsung SIII,不過都出 咗差唔多半年啦.「 Samsung個 mon(熒幕)夠大,最 啱俾小朋友玩 啲益智遊戲.」郭晉安仲同媽咪姐分享佢 14個月大小 B女 嘅可愛 wallpaper,但阿仔呢?呢個爸爸好似偏心 咗少少喎!
個 mon夠大
Samsung SIII
方力申 殘爆保護貼
方力申屋企有錢係人都知,但佢原來都幾慳家.你睇佢部電話,前後都殘舊不堪,張保護貼都變到矇查查.問佢點解唔換新機,佢就解釋話自己成日喺大陸,冇時間換.有冇咁忙呀!
邊得閒換?
iPhone 4
岑麗香 專一女神
隻身 嚟香港發展 嘅香香女神,係 iPhone忠實擁躉,「我由 2G開始一直用到 4S,遲啲有時間我都會換 iPhone 5.有人試過俾其他牌子我玩,不過我 ? 嚟 ?去都唔慣用 Android模式,所以暫時都唔會考慮轉其他牌子.」除咗夠長情,香香仲係一個孝順女,睇佢 wallpaper都用父母合照就知啦!
唔識用 Android機
iPhone 4S
郭羨妮易襯好揸手
郭羨妮一直用開 iPhone,機殼揀白色, wallpaper亦夠晒簡潔,係用一朵紫色蓮花.「其他牌子愈出愈大部,反而呢個牌子細細部好揸手, 啱女仔用!」
細部易揸手
iPhone 4S


text:
黎到呢度之後其實個人一直都幾鬱悶下,而原因真係好複雜,最主要係,中國唔似香港或者荷蘭或者美國,呢度所有地方都無情咁提醒你你喺中國.即使係最努力扮成海外情懷嘅嘢,一個香港人都會睇得出佢係中國嘢.
慢慢地,我養成左一種好似食煙咁,可以解壓但實際上對自己傷害極大嘅習慣——睇google map,睇啲長途火車旅行嘢,睇背包客棧,睇連登旅遊台,想像自己會去一場旅行,一次探險,想像自己暫時可以離開呢度,面對一啲on9到爆嘅嘢,令自己暫時忘卻現實,去一次房間入面嘅旅行.
但事實上係,我根本走唔到出去.越睇呢啲嘢我就越想出去旅行,然後發現自己根本毫無條件咁做,係連去下日本都唔得,下次返香港都唔知係幾時;去其他中國地方我又毫無興趣,因為咁樣對我黎講真係冇離開過呢個地方.我越想留係度,我就越想出去;我越想出去,我就越發覺自己走唔到.結果,我就只會變得越黎越鬱悶.
但我真係冇辦法戒甩呢個習慣.一個出慣去,接觸過(應該係,除非唔係)外面世界嘅人,就好似一隻自由開嘅雀仔咁,根本唔會慣留係一個文化極爲單一嘅地方.就算你要強調走地雞都係雞,你都唔會可能將佢放入去籠入面同廿幾隻雞一齊迫.
我開始明白點解中國人咁「變態」.唔好想像呢度係一個受高壓統治人民受嚴密監視嘅地方,因為事實更加恐怖.認真咁去睇,你會發現呢個國家好排外,而我想講嘅排外唔係義和團或者納粹個種,而係一種睇落好開放,但實際上極之自我防護封閉嘅精神狀態.我拎8000人民幣一個月,竟然已經叫比呢度freshgrad拎多一倍.唔靠父幹嘅話,佢地真係頂盡join零團費團去香港見下世面;百度搜狗優酷搵到嘅嘢基本上都係中國嘅網頁,同google youtube比真係蚊髀同牛髀;佢地拎到有關外國嘅嘢,十之八九都係secondary/tertiary source,而呢啲source往往都係帶住極大嘅偏見寫嘅,新假期食玩買嗰啲喺佢地面前簡直就係清泉.
恐怖嘅係,佢地唔係唔知呢種「國際」係被建構出黎——但佢地更相信呢種現實,滿足於呢種想像.你話比佢地聽呢啲有另外一面,佢地會先話你識條鐵,再話你扮野,殖民餘孽.佢地出過去嘅人,返到黎一樣仍然係同一種mindset;外國經驗根本就冇變過佢地,改變到嘅只係佢地嘅階級.佢地絕大部分人根本就係柏拉圖所講嘅洞穴人,仲要係冇人綁住都唔肯出去見下陽光下嘅世界個種.呢種精神狀態,真係好癡線好癡線.見過呢種分別,我諗我真係永遠都做唔到中國人.


text:
《街頭魔法王》第三輯終於做完,到今日我可以好肯定講句,香港人從來唔欣賞魔術,亦唔明白魔術係咩一回事.
吳若希把聲係煩,但係有啲聲仲煩過佢!每次我係屋企睇《街頭魔法王》,總有人係身邊插咀﹕「車,個雞蛋仔一早換左啦」,「個鏡頭都無影住Louis隻手!乜都換哂啦.」係,我知,話明魔術,唔係魔法(雖然個節目係咁叫),唔係超能力.係人都知係掩眼法,節目效果,其實唔洗講出來,我唔想知個鏡頭幾時郁左個道具幾時換左,I don’t care,可唔可以比我靜靜地睇下魔術.
賣廣告時上高登睇下「推到完場」post,集集都會有人問「點樣做到架?」跟住就會有人覆「我以前玩過下魔術,其實呢個魔術好簡單⋯係咁咁咁,咁咁咁嘅」.得啦,最叻係你,高登個個都係鍵盤魔術師,卧虎藏龍.
人有好奇心,我都唔多唔少想知道個魔術破解,但係我唔會特登走去問,因為我明白魔術嘅意義就係帶奇蹟嘅幻覺於人前.係「假」架,係道具來架,但係你覺得sur唔surprised先?神唔神奇,正唔正先?正咪得囉,個魔術咪成功左,that’s it.但係有啲人就係特登唔去欣賞個魔術,個魔術師叫你望下呢度,就特登望第二度睇住佢有無穿崩,如果搵到有穿崩就覺得自己好勁好威.其實比你知道哂個破解有點?你係咪有興趣做魔術師先?比哂啲道具你,你又係咪可以做到一模一樣嘅野比我?最尾一集,個個屌哂鬼咁「車,播片都算係魔術」,咁但係要同段片夾哂時間你又得唔得?做唔到的話咁不如收聲享受下個魔術.
最重要係,魔術來來去去其實都係將A變B呀,將A消失呀,將A同B嘅位置交換呀⋯⋯等等.但係點解人地可以做足咁多輯魔術,就係魔術賣嘅唔只係手法,仲有Idea.邊個諗到可以同電視啲囡囡互動?可以跳入去個電視機入面?可以係手機拎個app出來?有啲魔術師手法可以好高明,但係紅唔起,因為佢地無一啲得意嘅Idea去包裝自己嘅魔術.當你原本無諗過發生嘅野,違反常理咁呈現係你眼前,個魔術已經成功一半.創意,手法,掌握群眾心理,呢啲全部都係魔術師嘅技巧,但係香港人唔會去佩服,只係著重點樣破解,去抹殺魔術師嘅努力.
唔好問點解香港的魔術師咁流.乜香港人有尊重過魔術師咩?個個問點解Miss Hunny好地地一個魔術師走去出寫真,唔專注返魔術發展.喂,佢玩魔術有人睇咩?有人欣賞咩?咪又係換來一句又一句否定.「車乜又係呢啲魔術咋~我都睇過啦.咁咁咁做咋嘛.」做魔術無人睇無人認同,出寫真就個個狗衝單手揭書.Miss Hunny由初中開始學魔術,絕對唔係三分鐘熱度,更加唔係個啲學魔術走去溝女嘅人,但係做極魔術都無人理,甚至換來冷嘲熱諷,唔轉型又可以點?你估人地好鐘意出寫真扮低B妹陪笑?
點解啲黑頭咁好食?
Posted by Miss Hunny on Saturday, April 4, 2015
係香港最受歡迎嘅魔術節目,唔係魔術表演或者比賽,而係明珠台N年前個套《解開魔法陣》,個個都想知David Copperfield點樣穿越長城.或者香港人平日被人呃得多,所以大家都好討厭被騙,好想睇穿魔術師嘅把戲,從而證明自己其實好醒.唔至香港人,連日本人都有同樣僻好.日本著名魔術師Cyril Takayama(即係最出名係個menu度變個漢堡包個個靚仔呀),上年做返電視台魔術節目.有一集係live現場直播,即刻出事.話說個個魔術係Cyril係架貨車隔離凌空左個人,到佢著地後,係錄影廠睇緊直播嘅女藝人平愛莉語出驚人﹕「我係另一個節目睇過呢個魔術啊,其實呢佢隻手係假手來架,所以可以痴住係架貨車度⋯⋯」Cyril聽到即刻黑哂面,仲除衫證明自己個隻唔係假手(當然啲道具一早收埋哂啦).
所以你地明啦,連日本人都係咁,係香港根本無可能做到真正嘅「街頭魔術」,觀眾當然全部係媒,主要唔係因為佢地要配合魔術師去完成個魔術,而係萬一真係比路人甲做觀眾,一定會玩踢爆,問呢問路,而唔係尊重返個魔術.
不過諗諗下我都覺得有人將Louis個杯麵魔術踢爆左都係好事,至少大家真係知道所謂現場觀眾係假嘅,魔術係假嘅,既然全世界都明白呢個道理,就再唔會有人係睇魔術表演個時以為自己好醒咁大叫「車,媒來咋嘛」.你可以鬧D媒唔夠pro唔交戲,鬧點解咁白痴要係透明玻璃面前拍搞到比途人見到破解.我唔會為一啲低質素嘅魔術去辯護.但係唔需要覺得自己踢爆左好勁好醒,然後睇唔起魔術師,講到佢地「呃人」.睇魔術好似老公偷情咁啫,你睇唔到真相咪開開心心,格硬問到督就盞大家無癮,係咪?
原文連結


text:
我唔識搞咩科學技術,又唔喺咩搞創意嘅人.但係,見香港搞咗個創新科技局,想講一講我嘅一啲經驗,一啲簡單嘅睇法.
近日,某外國公司,搵咗我去參加佢哋對某些科技產業發展嘅討論,具體唔可以講,因為有合約規定.我收到邀請,有些奇怪,因為我完全唔識佢哋要研發嘅科技.經過一連串溝通後,原來佢哋想搵一啲唔喺佢哋果行嘅人,睇下對佢哋發展嘅嘢,有乜意見咁.
呢一次邀請,讓我想起十幾年前,一間跨國電訊公司搵咗一班社會學同人類學嘅人,搞咗一個探討通訊科技與社會嘅研討會.嗰一次會議,喺一個勞斯萊斯式嘅會議,因為嗰間公司實在掉咗好多錢,食嘅,住嘅,都係超班.嗰間公司,資助嘅係一班對通訊技術完全無認識嘅人,從唔識通訊技術嘅各度嚟講,哩班人只係喺度 bluffing.但係,後來我才發現,外國公司,喺R&D呢方面,通常都會係咁奇怪.
我一個搞社會學嘅朋友講我知,佢被一間通訊公司邀請咗去佢哋嘅國家,喺果度一星期,好鬼游閑咁,同一班唔係研究通訊科技嘅怪人brain storming.朋友話我知,嗰一個星期,完全係無咩系統嘅安排,大家就喺度胡說八道,講自己對通訊科技嘅睇法.
後來,我又認識一間好鬼浪漫嘅國家嘅電訊公司,佢哋有一次喺大陸搞咗一個奇怪嘅會議,用咗幾十萬,請咗大陸嘅藝術家,做展覽同研討.我從佢哋嘅職員口中得知,佢哋嘅 R&D 部門竟然有三千幾人,裏面有唔少同通訊技術嘅科研無關嘅.
反觀香港,一間龍頭通訊公司,同樣也有研究基金畀人申請,但係我上網一睇,原來佢哋最高只係畀到 2 萬蚊人請做研究.佢哋嘅理財,實在係相當審慎.唔知佢哋嘅 R&D,會唔會好似啲外國公司咁,請埋啲無謂人?我覺得機會係微乎其微,點解會咁睇呢?因為連學術界都係咁.香港嘅大學,作為研究嘅模範,都係一樣,好鬼功利.
香港嘅大學,甚少會畀巨額經費資助一啲純然與實用技術無關嘅研究.而且近年,更加係要強調科研與產業嘅關係.研究成果要標明對實質產業有無幫助,要講出係咪可以做到 knowledge transfer.簡單講,啲研究係有乜用先?無用就唔好攞錢啦.
根據呢個思維,呢個邏輯,一啲純粹科學研究,好似物理學,數學咁,係好難喺香港嘅大學生存.香港嘅大學會認為呢類研究同應用完全無直接關係.
從歐洲嘅經驗作參考,香港點會鼓勵創新嘅意念呢?創新科技,係要有生活同文化土壤去栽培.開一個創新及科技局,做得啲乜?
(圖片來源:科學園網頁)


text:
上星期一Pokemon Go登陸香港,我咁啱請咗病假,等醫生時順便捉精靈,沿路只有零星放緊暑假嘅少年人一齊捉.反觀同事分享寫字樓外盛況,頂我未試過咁想返工!朋友話你屋企嗰邊都有精靈架,問題唔係精靈呀,我想感受花潮嗰種空氣,壓力,誘惑啊.
哩隻遊戲真係前無古人.我冇打開機,CP XP HP係咩都唔知,玩過最接近打機嘅遊戲係Draw Something,Duolingo,踩地雷.一星期前你同我講,我會沉迷打機,我會答你痴線.但呢,除咗向啲精靈請病假嘅一兩日,哩個星期真係幾乎廢枕忘餐.出街捉,返屋企就transfer,同朋友交流心得.我部電話fb長居用量榜首,竟然有app贏到佢我都好驚訝.
登陸香港前,我見到啲2km 5km 10km嘅蛋,已經覺得個遊戲好健康.結果佢嘅功用遠高於此.朋友為咗要轉pokestop同捉精靈,學識咗搭巴士返工,發現原來舒服過平時搭開嘅地鐵.我硬係覺得過海好遠,有件事要去中環做但拖咗好耐,都為咗搭巴士而終於解決咗.
大家一齊去公園玩,好美好.I liked public space before it was cool! 見到公園人群第一個感覺係開心,高興身為一份子,高興大家都享用公共空間.第二下反應過來,喂自閉仔如我見到人群竟然唔煩厭,乜料呀.後來陸續見到Pokemon Go「治療」真.自閉兒嘅新聞,哈哈哈.
曾經聽過人講,基督徒唔會公開批評其他基督徒.邊度得嚟咁多fundamentalist吖,但liberal christian甚少發聲,對於外人如我就只留下前者嘅印象.反駁小精靈係魔鬼篇文我fb有幾位基督徒朋友分享,我好吃驚,哩隻遊戲果然好特別.
對於喺路中心急停等指控,我覺得,_佢啦!危險動作向來抵_,而佢手中嘅係Pokemon Go抑或係印刷版百科全書,係冇關係嘅.我試過喺九龍塘站聽到有人邊行邊討論其他人打機唔睇路,而我一路掟住精靈球一路急步兜過咗佢地,阻住地球轉都係同有冇打機冇關架.
一個星期來廢枕忘餐,平日活動都荒廢晒,反正其他嘢幾時做都得,花潮過咗就謝架喇.暫且貼一貼成績表,之後可能繼續玩,可能唔會.(廢話!)唔係好高分,屋企同公司位都收唔到pokestop(所以我返工冇乜玩架~老細~),搭車又經隧道,輸在起跑線啊陰功.同埋打機真係要學架,作為初學者見到自己條learning curve已經心滿意足.
最後,有啲嘢我唔知提唔提好,因為我未搵到用咩態度對待哩件事,彷彿係大事原來係冇事.對上一次每晚放工即刻仆出去做,未能到場時又無時無刻跟進嘅事,係遮革.對上一次樂於身處人群,係喺當時嘅旺角街頭.
多謝你睇到哩度,送個資訊回饋你——
港共政府違反基本法第26條,拒絕梁天埼參選.如果你本身打算投佢,或者抵唔過眼野蠻暴政人治手段,不妨留意翻代佢參選嘅(梁頌恆),同埋由梁天琦統籌三區選舉嘅(青年新政).


text:
聖誕節同新年即將來臨,喺呢個普世歡騰嘅大日子,對唔少女藝人嚟講,亦係出騷掘金嘅好時機!往年出席各商場大小騷嘅苟芸慧(苟姑娘),唔知宅男粉絲幾時先可以見到肥苟BB呢?
自從苟姑娘前年四月被指介入郭富城同熊黛林戀情,輿論令佢壓力爆煲,甲狀腺出問題引致肥腫難分,一度停工.直到依家,苟姑娘KEEP住做運動努力去醫好個病,只不過佢好似中咗不瘦降咁,體重仍然有升冇跌.
噚日有周刊報道佢身形有最新變化:喔喔!三節腩,體重目測有170磅.報道話苟姑娘已遭TVB放棄,將佢投閒置散,肥苟BB依家冇劇開,只係得閒接下散job,出席下宣傳活動或者慈善騷,仲要係唔計騷錢.苟姑娘又要KEEP住去減肥,又要食老底萬五蚊.無嘢做嘅佢,早前仲俾人影到佢去便利店打書釘打發時間.
手停口停,肥苟BB自然要慳住使.日前仲被影到佢去將軍澳寓所附近嘅平民商場南豐廣場掃平衫,啲衫六十零有交易,最貴都係百二蚊,買滿二百蚊可做會員,仲有九折.最慘慘豬係幫襯嘅主要都係精打細算嘅師奶同外籍女傭居多.
見苟姑娘一入到去,就好似好熟架步咁,佢睇衫之餘又同店員吹水.但身穿粉紅色長身衛衣嘅佢動作一大,或者唔記得挺胸收腹,咁嗰三節腩肉就即刻好鬼馬咁彈出嚟.最後,苟姑娘揀咗幾件鬆身上衣,埋單都只不過係三百蚊左右.
其實苟姑娘真係幾慘,佢好努力減肥就大家都知.佢試過跟伍詠薇學泰拳,做瑜伽,又試過睇中醫去水腫.TVB話如果佢減到百四磅,出年就開劇俾佢.唉,畀心機呀!希望又索又甜嘅苟姑娘快啲返嚟啦!


text:
藝人龔嘉欣(Katy)同劉佩玥(Moon)因劇集《幕後玩家》裹面大婆鬥小三嘅一角而人氣急升,唔少網民都大讚佢哋演技有進步,Katy爆喊嘅演技亦令網民非常受落,唔少網民都認為佢嘅喊戲有晒起承轉合,演得層次分明,仲話力撐佢今年攞硬獎呀,總之就係一喊上位而阿Moon 都唔輸蝕,近年嚟拍嘅角色都引起關注,最近更喺《幕後玩家》裹面扮演小三扮到上晒位,戲內佢不時性感大晒事業線,又施展唔同嘅手段同Katy力爭Bosco,真係睇到觀眾嘩嘩聲! 好多網民都大讚佢做得出色,同以往乖乖女嘅形象好唔同,真係好有突破!
而尋日《幕後玩家》就終於大結局,唔少網民都有注意到個終劇中係點樣.喺劇中,Bosco 最終同Katy講對唔住,仲希望佢可以搵到個好男人照顧到佢同個女,同埋要徹底忘記佢.而Katy最後亦都原諒患重病嘅Bosco ,最後仲影咗張全家福㖭,場面非常感動.好多網民都留言話好心酸,睇到眼濕濕,Katy喊到好慘.而阿Moon 就為咗心愛嘅Bosco ,殺死下毒嘅黃翠如,仲要狂插幾刀,網民都話佢夠晒狠,真係愛到Bosco死呀!總之就兩個都做得好好,兩個喺今年嘅《萬千星輝頒獎典禮》,究竟鹿死誰手,大家都好期待呀!
鍾志光做評述
就嚟喺台慶頒獎禮,myTV SUPER都專登製作一段搞笑短片《飛躍進步女藝員前哨戰》,將Katy同阿Moon依對大婆鬥小三,喺擂台上決一高下.片中,佢哋都被Key成為肌肉拳手,造型非常搞笑.除咗佢兩個當然唔少得一班打氣團啦,大婆(Katy)當然就有奶奶(馮素波),囡囡(心心)撐場,佢哋亦都變身成隊友,落力為Katy打氣.而小三(Moon)繼續貫徹喺戲裹面嘅性格,得戚咁進場,勢要同Katy決一生死呀.除咗佢哋造型搞笑外,仲有一向做體育節目主持嘅鍾志光做評述,網民都搞笑話成個比賽都好專業,仲話今次結果真係好緊張,唔知邊個好打啲呢?總之佢哋依對大婆鬥小三嘅決戰係未完嘅,由戲內鬥到戲外,結果係點18號就知,大家真係要密切留意呀!
網民有話兒:
JXXXX CXX:Katy嘅喊戲,真係好勁!睇完我都想喊呀!
MXX TXX:《幕後玩家》好好睇,佢地(哋)做得好好呀!會繼續支持佢地(哋)!
NXXXX:大婆鬥小三嘅決戰,我好期待呀!
KXXX CXX:阿Moon做得入型入格呀!佢地(哋)嘅造型好搞笑,段片very good!
FXX:期待18號嘅頒獎典禮!
2016年12月11日 星期日
《幕後》擂台!龔嘉欣劉佩玥被惡搞變拳手 __,嘉欣,劉佩玥,李嘉欣,龔嘉欣,鍾嘉欣,
藝人龔嘉欣(Katy)同劉佩玥(Moon)因劇集《幕後玩家》裹面大婆鬥小三嘅一角而人氣急升,唔少網民都大讚佢哋演技有進步,Katy爆喊嘅演技亦令網民非常受落,唔少網民都認為佢嘅喊戲有晒起承轉合,演得層次分明,仲話力撐佢今年攞硬獎呀,總之就係一喊上位而阿Moon 都唔輸蝕,近年嚟拍嘅角色都引起關注,最近更喺《幕後玩家》裹面扮演小三扮到上晒位,戲內佢不時性感大晒事業線,又施展唔同嘅手段同Katy力爭Bosco,真係睇到觀眾嘩嘩聲! 好多網民都大讚佢做得出色,同以往乖乖女嘅形象好唔同,真係好有突破!


text:
小小豬唔知做乜依幾日個咀角爆拆,係呀….正常都係應該秋天先會爆拆,唔知點解佢咁奇怪炎炎夏日嚟爆.
梗係啦,依隻豬仔平日都唔算多飲水,加上身體又成日出汗,所以整個人都唔夠水,所以就煲滋潤祛濕嘅無花果雪梨薏米水俾隻豬仔潤返下啦
無花果我多數用嚟煲湯,用嚟調味為主.不過原來用嚟做主角都一樣係好正,因為無花果係好有益,可以補血氣,強體質,滋潤喉嚨,幫助皮膚鎖水,祛水腫同埋潤腸減少便秘.
無花果再加埋雪梨就夠晒滋潤,再加埋薏米一齊,就可以有埋祛濕同祛水腫,真係飲完可以即刻潤返晒,飲完仲唔即刻靚返晒.
材料:雪梨4個,無花果6粒,生薏米及熟薏米各半碗~
平時我煲湯就用普通細細粒嗰啲無花果,不過我今次就買左大大粒嗰啲土耳其無花果,咁煲出嚟嘅味道就會甜啲,咁就可以連冰糖都唔洗加呀
生熟薏米先浸1小時;無花果略沖洗後切開一半(咁就可以易啲出味);雪梨去芯切件~
煲內放入3水,然後將所有材料加入煲內
待水滾後,用大火加蓋煲約15分鐘
然後轉慢火加蓋煲多一個鐘
煲好之後就可以試下味,如果有需要就可以加少少冰糖調味.不過我就覺得只係用無花果都夠甜,所以就冇加冰糖都好好飲
有小小豬鐘意飲嘅雪梨水,加上味道又甜甜地,依隻豬仔都好鐘意飲呀
除左滋潤之外,平日食得多熱氣嘢,捱夜或睡眠不足(即係我啦),都好啱飲呀!
溫馨提示:由於材料都涉及藥材成分,所以係好因應個人體質,大家記得煲之前了解下自己,或者問下相熟中醫/藥材店職員,呢個湯料啱唔啱自己呀!


text:
我揀得唔多
有龍蝦同長腳蟹,係有鮮味既,龍蝦肉質係有彈性,蟹腳有甜味
點解我要咁講,人人食自助餐都追求有龍蝦同蟹腳,但好多質素都唔好,d蟹腳溶雪溶得唔好,又有雪味,龍蝦就得個un字
但至少呢度有海鮮應有既味道,所以我先會敢講得咁盡
佢個肝醬好食,極度幼滑
我愛飲香檳,多過紅白酒,大少爺一樣,所以點了香檳package,香檳及soft drink任飲
如果揀香檳package,佢紅白酒,果汁等都係任飲既
但揀紅白酒package就會無香檳
我係唔會想浪費既人,唔會因為個package有紅白酒都一定要人倒杯比我
飲完大約3杯香檳後…我飲了果汁!哈
主菜menu
大少爺要 Rib of beef
一向都係保證,從未失過水準,太好食
我要龍蝦therminor
therminor即係將龍蝦肉起出來,切碎然後再同其他材料煮,跟住釀番入龍蝦裡面再焗
中文好似叫:龍蝦米咁上下
佢個汁用上我喜歡既芥辣去做,配上濃濃既忌廉芝士汁,好食
佢唔止個醬汁好食,最重要龍蝦肉剛剛好熟,爽而甜
甜品時間
自助形式,同平時甜品有d唔同
最唔同係佢極度好食既拿破侖無啊!噢
但仍然有鐵板cream brulee
又有雪糕,鮮果
大少爺主攻macaroon,佢堅喜歡食macaroon既人
呢粒紅梅味超好食
我的,栗子蛋糕好好食
個蜜桃杏仁蛋糕都好得
super like
靚
總括來講,無論食物,裝修或服務 Hugo's係走classic路線
我喜歡佢所以我會將佢列入介紹名單
個brunch我一定會再食既!
價錢:$598+$280(wine package)+10% per head
Fans page仲有新blog. Click here and like ---> https://www.facebook.com/taisiu9
仲會講祕密


text:
自上個月去完聯合醫院,醫生話小小豬OK可以去返健康院打返支德國麻疹針之後,又等左成個月,終於今日可以打針啦!(其實當時都真係有啲擔心,隔左成兩個月先打會唔會有問題,不過政府嘢就係咁,只有一個字『等』..唉!)
原本今日只有我同小豬媽帶小小豬去打針,剛好因為LULU妹今日生日放自己一日假,所以就陪埋我地一齊去,一行四人去健康院,依個小小豬都真係幾人強馬壯呀..哈哈!
一入到健康院先嚟磅豬仔,兩個月前磅同今次磅,都係重左啲啲(真係好啲啲),仲俾小豬媽話小小豬依幾個月白食添! (其實小小豬都真係食好多嘢,都真係好唔明白點解冇乜點增磅.)
今次都叫做算快,等左唔洗廿分鐘就可以見姑娘,一入到去當然係問個磅數問題.姑娘話小小豬生長都算好,KEEP到係中上碼BB,叫我地唔好擔心.之後就做返手指仔測試,今次小小豬勁叻,左右手都係一次過就拎到粒星星餅.姑娘仲測試埋行路,雖然未完全穩陣,姑娘都讚小小豬行得幾好呀. 最後就睇聯合醫生嘅打針轉介信,睇完之後就話因為有轉介信,所以唔洗等見醫生,可以直接去打針(心諗..唔洗見醫生就好,次次話要見醫生都要等成半個鐘以上).
滿心歡喜見到姑娘將小小豬個FILE拎左入打針房,以為唔洗等可以即刻打.
點知...姑娘行返轉頭話,都係要見一見醫生先打得,就係咁...我地又開始等,等到我同小小豬都瞓左啦~
終於等左四十五分鐘就到我地見醫生,點知入去都真係兩分鐘都冇,就話可以出去等打針,醫生同我地講嘅嘢都係同頭先姑娘都係一樣.嗰一刻真係火都嚟埋,都唔知入去見醫生為乜,白白浪費左我地四十五分鐘.
等左一陣就打針,小小豬都叫做OK,只係打嗰一吓喊左一陣,好快就收左聲,只不過就識得伏係小豬媽身上撒嬌.
唉..打依支德國麻疹針都真係幾經波折,聽好多媽媽朋友仔都話依支針都幾利害,好多小朋友都會燒.希望小小豬唔好有太大反應,因為真係好唔會佢太辛苦啦!


text:
講左話帶小小豬入迪迪尼感受一吓哈囉喂氣氛,終於等到今日就成行啦!今日個天氣真係幾好,唔太熱得嚟又有少少風,啱晒怕熱嘅小小豬入去玩.好在我之前都為小小豬準備多一套骷髏骨衫仔,咁都叫啱天氣得嚟又可以配合個氣氛.如果著南瓜仔入去,我都怕小小豬會好熱好辛苦呀!
今次除左我地一家三口之外,我地仲請埋小豬媽入去一齊玩,再加上又有AP嘅小肥肥,一行五人入去玩啦!
由於小小豬係MTR時開始瞓左,到入到樂園都仲未醒,所以我地就先行吓SHOP先啦~
行到去南瓜佈置,原先打算幫小豬媽影啲相先,等小小豬醒左先再同佢影過.點知我地影左兩張相之後,小小豬就已經醒左,可以同我地一齊影靚啦~
叉足電嘅小小豬真係好唔同,做左好多古靈精怪表情,真係愛C佢呀~
係影緊依個南瓜景嘅時候,小小豬眼睛不停咁望向木馬嗰邊,又成日指住啲木馬講嘢咁,所以小豬媽就話帶小小豬去玩木馬.依個小小豬都係第一次玩,不過全程都好ENJOY咁,一啲都唔驚啦~
玩完木馬,我地就繼續去南瓜佈置影相啦~
之後我地就排隊影公仔,就係依個時候,Carmen姐姐都入左嚟,所以可以JOIN埋我地一齊影相.小小豬成日都收到好多Carmen姐姐嘅禮物,今次終於都可以親身見到姐姐啦!(不過因為唔太方便,所以唔POST姐姐同小小豬影嘅相啦~)
因為都唔算多人,所以我地都影左好多公仔,唔知係唔係小小豬太鐘意佢地,所以每一張相佢都只係掛住同佢地玩,完全唔合作地望相機,真係俾佢激C呀!
依兩份係小肥肥送俾小小豬嘅~
Carmen姐姐送嘅餅餅~
小豬買揀款我買嘅毛巾仔,等小小豬時洗白白用~
最後就係小豬媽買嘅一套靚衫,真係好有型呀~


text:
遊戲名稱:寶石樹 ホウセキの樹
類型:扮工必備
介紹:
講到治癒性遊戲,當然就不得不提日本出品嘅遊戲啦!小編今次就要為大家介紹呢隻掛機型遊戲—寶石樹.睇過幻靈公主嘅朋友仔,相信都會好鐘意一班樹精仔,而係寶石樹玩入面,玩家就係要幫一班好似樹精咁嘅精靈生產寶石,去開發精靈們嘅城市.
玩法:
雖然遊戲係以日文為語言,但就算唔識日文都唔會有阻礙.入到遊戲後,寶石樹會自動隨住時間咁生產寶石,玩家收集寶石後可以選購唔同寶石去生產.如果想加快節奏,玩家仲可以搖下棵寶等寶石出得快啲.收集到一定寶石後,玩家可以去第二個頁面,為精靈仔去建立樹下城市,非常治癒.
MUDAPPS自家評價:
好唔好玩:7
作為一款育成遊戲,玩家享受嘅就係收成一刻.雖然平時唔雖然點樣去控制或者玩,但遊戲勝在有目標同可愛嘅公仔,可玩性一啲都唔低!
可掛機指數 :10
是咁的,呢款遊戲基本上係靠掛機去運作,所以好適合小編呢類打工仔,9成時間掛機+1成時間操作.
扮工指數: 8
作為一款治癒性咁高嘅遊戲,基本上點玩都唔會有負面嘅後果.所以,作為樹精們嘅忠實幫手,享有嘅特權就係隨便掛機同埋隨時開返遊戲去見你班樹精朋友仔.隨意到咁樣,又點可能比老細發現你打機呢?加上寶石樹呢隻遊戲嘅操作實在太簡單,玩家基本上用手指篤幾下就可以完成哂要做嘅野,絕對唔會阻住打工仔們專心工作嘅時間!另外,如果閣下嘅工作係單手就完成到嘅話,另一隻手仲可以不停咁篤棵寶石樹去加速添!
減壓指數:8
好治癒呀~每次入遊戲都見到班樹精仔努力工作.每次收集完寶石之後,仲可以幫佢地發展地下城市.慢慢睇住個城市建立同發展,真係倍感安慰,!治癒程度係100分!


text:
之前都試過幾次係淘寶網買嘢,次次都係由糖糖幫我跟進,我選擇好晒等佢幫我攪,我只係負責俾錢,煩少好多嘢.
依排一有時間就上去睇嘢,就連小豬媽都俾我感染到,愛上左睇淘寶買嘢,又免令糖糖煩上加煩(因為係我加埋小豬媽兩個人煩佢...哈哈),所以都係時間自己都整番個ACCOUNT買嘢先得啦!
終於係糖糖教路,加上勁睇BABY KINGDOM啲媽媽分享提示,我都SETUP左個ACCOUNT,仲同小豬媽開展左個出血行動.短短幾日我同小豬媽都攪到個購物車FULL晒,不過第一次自己淘寶都唔敢買太多嘢,所以就買住幾間試吓先,仲試埋用集運添.
等左幾日終於都收到貨,拆禮物時間到啦,不過因為啲貨寄左去小豬媽屋企,所以依個重任就交左俾佢(包括幫啲貨物影相...哈哈)~
買左啲小米米物品同對靚鞋仔俾小小豬~
再嚟買左啲冬天必備嘅睡拖,依個我係睇BK媽媽介紹,真係冇介紹錯幾舒服哦~
之後就買左件毛毛斗篷,質地就一般,又唔算太差,幾拾蚊嚟講都叫OK啦(特別鳴謝神秘人幫我示範...哈哈)~
最後又買左幾條靚靚立體頸巾俾自己,我係屋企樓下見到同類型嘅款式都要成$160左右一條,依家我一條都係$60左右,抵成咁又點忍得手呀~
第一次自己淘寶咁成功,就表示我嘅大...大...大出血行動即將開始.
不過淘還淘,我都會有適當嘅節制,唔會買得太誇張.(希望做到啦...哈哈~)


text:
2017-04-20
公司有一種生物 叫人型臭屁蟲
春夏潮濕天氣再度來臨香港,各大傳媒開始提示大家小心昆蟲始肆虐.唔少網民已經中招,紛紛上載臭屁蟲蛋及臭屁蟲匿藏於衣物之中的相片.話就話臭屁蟲非害蟲種類,對人無害,但臭屁蟲本身臭過臭豆腐,臭屁蟲蛋的汁液又有機會導致皮膚敏感.真係唔理又煩住哂;理又一拍兩散.係呀,係辦公室一樣有呢啲臭屁人,你又會點樣處理佢?
公司的臭屁人叫Sindy,是個管理跨部門的Admin Assistant.點解叫做臭屁人?顧名思義,乜都鍾意跟人.例如一次,大家諗住淘寶,(無錯!中環人唔係下下都買名牌,都會淘寶的),同事A睇中件衫,擔心件衫質地參差,向同事B查問意見,點知同事B畀同事A燒埋一份:
「你買啦!買完返嚟質地好我先再買.」
「買咩呀?我又要一件!」Sindy聽到即刻答咀
咁快落單?你知道人地睇緊乜咩?當你偷聽到同事A,B嘅對話,知道傾緊淘寶買衫,但衣物呢啲咁個人取向嘅野,佢竟然望都唔使望就話買多一件畀佢?仲有一次,大家Lunch time睇新.免費電視台嘅節目,有同事一眼就睇到朋友係節目中成為素人出鏡,Sindy竟然都話有?
「咦?呢個我舊同學嚟㗎喎!呀……但醒唔起叫咩名..」
「真係㗎?呢個都好似係我Friend個Friend呀」(指住節目中另一素人)
「等我搵吓Facebook先!真係改唔起咩名……呀!搵到啦!真係著住呢套衫喎」
電視中巧遇認識嘅人,興奮都好正常,但Sindy咁都要跟人?人地搵到Facebook證明真係相識關係,你呢?Friend個Friend?咁全世界都係朋友啦.同臭屁蟲一樣,本來臭屁人跟風就無傷大雅,但乜都跟,乜都要一樣,甚至將冇可能嘅事,為左跟人而扮有可能,呢種行為硬係令人覺得唔係好舒服同埋有點ODD.當時人唔篤爆你,只係怕到時變咗又Mean又小心眼嘅人,原理同臭屁蟲蛋一樣,篤爆仲麻煩呀!呢啲人,辦公室政治啲講你可以話佢係世界女,因為唔少老闆都鍾意員工投其所好,圍住自己轉.但對住我哋一班低下打工仔,都要一味靠跟,盞令人覺得你冇主見及影響印象.如果職場上遇到臭屁人?應該聽專家意見,用硬卡紙將佢掃走,千祈唔好篤爆佢哋,以免危害自己.


text:
仔仔女女仔仔女女…噢!好難估呀!40歲台灣女星林心如喺今年7月底於峇里島下嫁藝人霍建華,更喺9月7號承認有身孕,不過佢當時就表示仲未知腹中胎兒係仔定女.榮升準媽咪後嘅心如為咗增磅,近排都Keep住密密食,一於同腹中BB開心Share!呢日佢又喺微博晒出食Cake相,仲唔介意以素顏示人,睇嚟佢嘅心情真係好靚咁啵!心如留言:「像彩虹一樣的生活」,真係隔住個Mon都Feel到佢有幾幸福啦!有網友睇完心如 ...
仔仔女女仔仔女女…噢!好難估呀!40歲台灣女星林心如喺今年7月底於峇里島下嫁藝人霍建華,更喺9月7號承認有身孕,不過佢當時就表示仲未知腹中胎兒係仔定女.榮升準媽咪後嘅心如為咗增磅,近排都Keep住密密食,一於同腹中BB開心Share!呢日佢又喺微博晒出食Cake相,仲唔介意以素顏示人,睇嚟佢嘅心情真係好靚咁啵!心如留言:「像彩虹一樣的生活」,真係隔住個Mon都Feel到佢有幾幸福有網友睇完心如 ...
40歲台灣女星林心如喺今年7月底於峇里島下嫁藝人霍建華,更喺9月7號承認有身孕,不過佢當時就表示仲未知腹中胎兒係仔定女.
榮升準媽咪後嘅心如為咗增磅,近排都Keep住密密食,一於同腹中BB開心Share!呢日佢又喺微博晒出食Cake相,仲唔介意以素顏示人,睇嚟佢嘅心情真係好靚咁啵!心如留言:「像彩虹一樣的生活」,真係隔住個Mon都Feel到佢有幾幸福
有網友睇完心如嘅近照後,就大讚佢好似18歲少女咁可愛.另外亦有心水清嘅網友表示由於女人大肚後,飲食習慣會改變,加上有傳如果大肚婆係佗慈姑椗嘅話會鍾意食甜嘢,於是網友就紛紛喺度競猜BB嘅性別係唔係仔.雖然身為新手父母嘅「華心」夫婦對於BB嘅性別三緘其口,不過計小編話,佢哋顏值咁高,生出嚟嘅BB無論係仔定女都好,CP值一定唔會低得去邊囉!


text:
一般香港男女朋友出街好多時都係由男生負責俾錢,其實所謂「同男朋友出街食飯應否AA」已經係老掉牙既日經問題,直頭可以做公開試既作文題目以取代「中學生應否談戀愛」.而窮生既切入點都已經唔想講呢個行為本身,而家果個心態問題.因為上面提及果篇文既果位作者其實都係AA制既人,但係果個心態係錯哂.因為係香港地原來有個會AA制既女朋友,作為男朋友已經要感恩,引用返窮生成日講果句就係:「呢D文睇得多你會冇咁鍾意女人.」
作為一個女人之前你係一個人,一個獨立個體.係香港呢個開明發達既城市,男女係身份地位同職場上都可以話做到平等(甚至可能係女性更高),係咁既情況之下,尤其係初入職場既後生男女黎講,大家收入大體都應該係差唔多.如果係差唔多收入而非有任何一方有經濟上既困難,點解要有一方俾哂既心態既呢?以窮生同窮太為例,我地係冇計過邊個俾錢,有時係我俾,有時係窮太俾,當有時我覺得佢已經俾左好幾餐(窮生成日冇CASH係身),我會無啦啦比返幾百蚊佢,我地2人從無想過呢件事係要教育,因為大家都係有手有腳,冇錢咪食平D囉.窮生會主動請既情況通常係,例如窮生係好鍾意食鰻魚飯,而大家都知係街要食鰻魚飯多數都比較貴,咁我想食,要窮太陪我食,我當然會請佢食啦!因為係我話要食貴野嫁嘛!但係正正常常大家一齊生活,大家又係有收入既人,窮太既心態會係:「我自己有搵錢點解要你請我食飯?」作為男人既我有咁既女朋友我會欣賞同感恩,但呢句說話唔會由女方把口講出黎.
另外一個思考誤區就係,因為個男朋友搵得多就要人地俾錢.喂!大佬!我搵得多得罪你嫁?呢個唔係搵幾多既問題,自己食飯自己俾錢係教養問題,係常識黎嫁嘛!你同朋友出街你朋友有錢會唔會出親街都要請你食飯?佢要請你都唔好意思啦!有本事就自己搵到自己食啦!又引用返窮太語錄:「個男人搵到錢係個男人本事,只要個男人唔介意我冇錢要食平野,同我一齊食,點解要個男人俾錢?」所以窮生一向話窮生自己除左理財勁,揀女朋友既眼光一樣係無得頂既!
如果一個女人同一個男人拍拖係有諗過同佢有將來,呢D數一定會同男朋友慳,而且未來係2個人一齊建築既.窮生可以講,搵得到錢既男人未必識得用食飯黎試女方既真本性,但善於理財既人一定會識揀好女仔黎發展,喜歡搵叻人做男朋友既女仔,又會唔會係叻人喜歡結識既女性呢?所以由今篇《兩性關係解毒系列》開始,我會努力為大家解毒,做一個健康既香港人.如果要感謝同您AA 制既女人,其實姐係講緊要感謝你係個正常既女人,係十分搞笑既.大家一齊努力,令劣質港女減少.